**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 09 Απριλίου 2024, ημέρα Τρίτη και ώρα 10.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».

Στη συνεδρίαση παρέστησαν ο Αναπληρωτής Υπουργός Εθνικής Οικονομίας και Οικονομικών, κ. Νικόλαος Παπαθανάσης και ο Υφυπουργός στον Πρωθυπουργό, κ. Αθανάσιος Κοντογεώργης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Κοντοτόλη Μαρίνα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Οζγκιούρ Φερχάτ, Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και του παραρτήματός του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή, και της Ελληνικής Δημοκρατίας και των παραρτημάτων του».

Στη συνεδρίαση, εκτός από τον Αναπληρωτή Υπουργό Εθνικής Οικονομίας και Οικονομικών, κ. Νικόλαο Παπαθανάση, παρίσταται o Υφυπουργός στον Πρωθυπουργό, κ. Αθανάσιος Κοντογεώργης και ο Διοικητή της Ειδικής Υπηρεσίας Συντονισμού Ταμείου Ανάκαμψης, κ. Ορέστης Καβαλάκης.

Θα ξεκινήσουμε δίνοντας το λόγο στον Εισηγητή της Πλειοψηφίας, κ. Αθανάσιος Λιούτα για 10 λεπτά.

Κύριε Λιούτα, έχετε τον λόγο.

**ΑΘΑΝΑΣΙΟΣ ΛΙΟΥΤΑΣ (Εισηγητής της Πλειοψηφίας): Ευχαριστώ, κ. Πρόεδρε.**

Να τονίσω ότι η σημασία της κύρωσης που έχουμε σήμερα μπροστά μας είναι μία εξαιρετικά μεγάλη και υψηλή σημασία. Το κείμενο του νομοσχεδίου αφορά στην κύρωση των προσαρτημάτων, στη σύμβαση χρηματοδότησης και στη δανειακή σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Επιτροπής και της Ελληνικής Δημοκρατίας και των παραρτημάτων τους.

Οι συμβάσεις υπεγράφησαν την 19η Δεκεμβρίου του 2023 και ισχύουν από την ημερομηνία της υπογραφής τους. Με την έγκριση του αναθεωρημένου σχεδίου ανάκαμψης και ανθεκτικότητας με την εκτελεστική απόφαση του Συμβουλίου στις 7 Δεκεμβρίου του 2023 επήλθαν αλλαγές που αφορούν στη διάθεση πρόσθετου χρόνου τόσο της χρηματοδοτικής συνεισφοράς όσο και της δανειακής στήριξης.

Ειδικότερα στο πλαίσιο της αναθεώρησης προστέθηκε κεφάλαιο REPowerEU με ευρωπαϊκή χρηματοδότηση 794 εκατ. €, το οποίο στοχεύει στην ενεργειακή αυτονομία της Ευρώπης, καθώς και το επιπλέον ποσό 5 δισ. € για το υφιστάμενο δανειακό πρόγραμμα του Ταμείου Ανάκαμψης. Ειδική μέριμνα δίνεται σε πολιτικές για την πρόληψη φυσικών καταστροφών, καθώς και στην ενίσχυση πολιτικών με περιβαλλοντικό αναπτυξιακό και κοινωνικό πρόσημο. Η υπογραφή των προσαρτημάτων στη σύμβαση χρηματοδότησης και στη δανειακή σύμβαση αφορά στη δέσμευση του συνολικού ποσού της χρηματοδότησης, η οποία ανέρχεται πλέον στο ποσό των 18,2 δισ. € για τη χρηματοδοτική συνεισφορά και στο ποσό των 17,8 δισ. € για τη δανειακή στήριξη.

Κυρίες και κύριοι συνάδελφοι, καταρχάς, σε ό,τι έχει να κάνει με το REPowerEU, ενισχύονται χρηματοδοτικά για δράσεις ενεργειακής απόδοσης για νοικοκυριά, επιχειρήσεις και για το Δημόσιο, καθώς και τα συστήματα αποθήκευσης ενέργειας από ανανεώσιμες πηγές. Το αναθεωρημένο σχέδιο, επίσης, ανοίγει το δρόμο για την παραγωγή βιομεθανίου και πράσινου υδρογόνου και την τεχνολογία δέσμευσης και αποθήκευσης διοξειδίου του άνθρακα μέσα από πιλοτικά έργα και μεταρρυθμίσεις που διαμορφώνουν το πλαίσιο αδειοδότησης και λειτουργίας.

Επιπρόσθετα, στις μεταρρυθμίσεις του REPowerEU περιλαμβάνονται, επίσης, η βελτιστοποίηση χρήσεων γης για την ανάπτυξη των Ανανεώσιμων Πηγών Ενέργειας, καθώς και η αύξηση χωρητικότητας του δικτύου και αποθήκευσης ενέργειας για την προώθηση σχετικών επενδύσεων.

**Επιπλέον, οι πρόσθετοι δανειακοί πόροι ύψους 5 δισεκατομμυρίων ευρώ κατευθύνονται στην ιδιωτική οικονομία και ανταποκρίνονται στην υψηλή ζήτηση που παρουσιάζει το δανειακό πρόγραμμα του Ταμείου Ανάκαμψης και Ανθεκτικότητας, διευρύνοντας έτσι τις δυνατότητες και το εύρος χρηματοδότησης επενδύσεων.**

**Ταυτόχρονα, οφείλουμε να σταθούμε και στο εξής: Στο αναθεωρημένο σχέδιο Ελλάδα.2.0 δίνεται έμφαση στην πρόληψη των φυσικών καταστροφών. Η συμβολή του Ταμείου Ανάκαμψης, στην αντιμετώπιση και διαχείριση φυσικών καταστροφών και των επιπτώσεων της κλιματικής κρίσης είναι πάρα πολύ σημαντική. Πόροι του Ταμείου, ύψους 600 εκατομμυρίων ευρώ θα συμβάλουν στην αποκατάσταση της προσβασιμότητας μετά τις καταστροφικές συνέπειες της κακοκαιρίας Daniel. Το έργο αυτό θα συμβάλει στην αποκατάσταση των ζημιών τόσο στο οδικό δίκτυο και σιδηροδρομικό δίκτυο, όσο και σε συνοδευτικά τεχνικά έργα στις περιοχές που επλήγησαν από την κακοκαιρία DanieI με παράλληλη διασφάλιση της λειτουργικότητας της ασφάλειας και της ανθεκτικότητας στην κλιματική αλλαγή.**

**Πιο συγκεκριμένα, τα έργα αφορούν σε παρεμβάσεις αποκατάστασης μέρος του περιφερειακού οδικού δικτύου, οι οποίες θα περιλαμβάνουν συνοδευτικά τεχνικά έργα, σε γέφυρες που έχουν υποστεί ζημιές, στην αποκατάσταση τμημάτων του σιδηροδρομικού δικτύου συμπεριλαμβανομένης της επισκευής των κατεστραμμένων σιδηροδρομικών γραμμών, καθώς και σε συνοδευτικά τεχνικά έργα, σε γέφυρες και σήραγγες που έχουν υποστεί ζημιές.**

 **Με καταγωγή, προσωπικά από τη Θεσσαλία και το νομό Τρικάλων με τις πλημμύρες του Σεπτεμβρίου να έχουν χαράξει τη συλλογική μνήμη της τοπικής μας κοινωνίας και συνολικά της Θεσσαλίας αναγνωρίζουμε συνολικά ως κοινωνία στα κονδύλια του Ταμείου για την πρόληψη από φυσικές καταστροφές πόρους πολύτιμης και ζωτικής σημασίας, τελικά για την επιβίωση ενός πληγέντα τόπου και για την ανακούφιση, ανασυγκρότηση και μακροημέρευσή του.**

**Πλημμύρες και πυρκαγιές, μπορούν να απειλήσουν ευθέως την ανθρώπινη ζωή το φυτικό και ζωικό κεφάλαιο, τη συνοχή, την οικονομική εξέλιξη και σαφέστατα, να καταστρέψουν δομές και υποδομές πολλών ετών ενός τόπου. Η στρατηγική της εξασφάλισης πόρων για την πρόληψη και τη διαχείριση, συνιστά μείζον ζητούμενο και η κυβέρνηση αποδεικνύει εμπράκτως την υπεύθυνη και αποτελεσματική στρατηγική που ακολουθεί. Στο πλαίσιο της πρόληψης από φυσικές καταστροφές, η συμβολή του Ταμείου περιλαμβάνει σαφέστατα και τη δασική προστασία. Χρηματοδοτείται, ένα εξαιρετικά σημαντικό έργο πρόληψης των δασικών πυρκαγιών, που περιλαμβάνει τη δέσμη προγραμμάτων δασικής προστασίας antiNERO 1, 2 και 3.**

**Τα προγράμματα αυτά προστέθηκαν με την αναθεώρηση του Εθνικού Σχεδίου Ανάκαμψης και Ανθεκτικότητας στο πλαίσιο του Εθνικού Σχεδίου Αναδάσωσης με συνολική χρηματοδότηση ύψους 408 εκατομμυρίων ευρώ. Στο πλαίσιο των προγραμμάτων antiNERO δημιουργούνται μεικτές αντιπυρικές ζώνες με πολλαπλά πλεονεκτήματα, όπως η μείωση του κινδύνου μετάδοσης και εξάπλωσης όλων των ειδών των πυρκαγιών, η μείωση της ταχύτητας εξάπλωσης και έντασης των πυρκαγιών και του κινδύνου δημιουργίας mega fire καθώς και η διευκόλυνση της προσέγγισης των δασοπυροσβεστών και της μετακίνησης των πυροσβεστικών οχημάτων.**

 **Επιπλέον, θα διατεθούν 86 εκατομμύρια ευρώ σε αντιδιαβρωτικά και αντιπλημμυρικά έργα στις πληγείσες από τις πυρκαγιές περιοχές Έβρου και Ροδόπης. Πόροι του Ταμείου κατευθύνονται και στον προ σεισμικό έλεγχο. Στην αναθεώρηση του προγράμματος, προστέθηκε το έργο της πρόληψης φυσικών καταστροφών, το οποίο αφορά τον πρωτοβάθμιο προ σεισμικό έλεγχο δημοσίων κτιρίων, που υλοποιούν ο Οργανισμός Αντισεισμικού Σχεδιασμού και Προστασίας και το Τεχνικό Επιμελητήριο Ελλάδος με προϋπολογισμό 32,5 εκατομμύρια ευρώ.**

Επιπρόσθετα, θα πρέπει να σταθούμε και στο Πρόγραμμα Πολιτικής Προστασίας το «ΑΙΓΙΣ». Η δράση περιλαμβάνει κυρίως, εξοπλισμό κατάσβεσης, πρόληψης και αντιμετώπισης δασικών πυρκαγιών, καθώς και εναέρια μέσα, για τη διαχείριση κρίσεων. Το Πρόγραμμα «ΑΙΓΙΣ», να τονίσουμε ότι χρηματοδοτείται από το Ταμείο Ανάκαμψης, την Ευρωπαϊκή Τράπεζα Επενδύσεων και από το Πρόγραμμα Πολιτικής Προστασίας του ΕΣΠΑ, η συνεισφορά του Ταμείου Ανάκαμψης είναι της τάξης των 408 εκατομμυρίων ευρώ.

Ταυτόχρονα, πόροι του Ταμείου κατευθύνονται και σε μεταρρυθμίσεις σχετικά με την Πρωτοβάθμια Υγειονομική Περίθαλψη, με το πλαίσιο φορολογικής πολιτικής, καθώς και με το Εθνικό Κτηματολόγιο. Κυρίες και κύριοι συνάδελφοι, στη διάρκεια της μεγάλης υγειονομικής πανδημίας που βιώσαμε, η Ευρωπαϊκή αντίδραση για ανακούφιση και στήριξη υπήρξε άμεση, με τη δημιουργία Next generation EU, ενός νέου κρίσιμου και άμεσου μέτρου ανάκαμψης.

Το Ταμείο Ανάκαμψης και Ανθεκτικότητας, ως πυρήνας του Next generation EU, αποτελεί το μεγαλύτερο χρηματοδοτικό πρόγραμμα της Ευρωπαϊκής Ένωσης έως σήμερα. Το δικό μας σχέδιο «Ελλάδα 2.0», οδηγεί σε έναν θεμελιώδη οικονομικό και κοινωνικό μετασχηματισμό, κρίσιμο και εξαιρετικά αναγκαίο για την Εθνική μας οικονομία συνολικά, καθώς ασφαλώς και για κάθε τοπική μας κοινωνία. Με πυλώνες δράσεων, που εκφράζουν τα πιο σύγχρονα ζητούμενα για την οικονομία και τον πολίτη, οι στόχοι που τίθενται είναι ξεκάθαρα κοινωνικοί, αναπτυξιακοί και περιβαλλοντικοί.

Το Ταμείο Ανάκαμψης και Ανθεκτικότητας, είναι μία πολύ σημαντική ευκαιρία με μεγάλο αναγνωρίσιμο και αισθητό από τον πολίτη, οικονομικό και κοινωνικό αποτύπωμα. Οι πόροι του Ταμείου Ανάκαμψης, κατευθύνονται σε δράσεις που καλύπτουν και απαντούν σε ανάγκες, σε ολόκληρη την Ελληνική Περιφέρεια.

Με τα κονδύλια αυτά, πραγματική οικονομική ανάπτυξη στηρίζεται, το κράτος εκσυγχρονίζεται, η πολιτική προστασία ενισχύεται και η κοινωνική πολιτική έρχεται, να συμβάλει στη θωράκιση της συνοχής.

Ο Πρωθυπουργός, εξαρχής με υπεύθυνη στάση και ξεκάθαρο λόγο, ο οποίος μετουσιώνεται πάντοτε σε ουσιαστικές προτάσεις και πράξεις, πρωτοστάτησε και πρωτοστατεί, στις Ευρωπαϊκές εξελίξεις, πάντοτε συγχρόνως εδραιώνοντας το διάλογο με την κοινωνία και πάντα, τοποθετώντας την εξεύρεση της λύσης, για τον πολίτη σε ύψιστη προτεραιότητα.

Το Υπουργείο Οικονομικών και η Πολιτική του ηγεσία, αντιμετωπίζουν αποφασιστικά και άμεσα τις προκλήσεις και όλοι μας πάντοτε, καταλαβαίνουμε τη μεγάλη προσπάθεια και έναν διαρκή αγώνα για το συμφέρον της κοινωνίας μας. Οι στοχεύσεις που τίθενται μέσα από το αναθεωρημένο κείμενο, συνηγορούν στην κατεύθυνση της άμεσης αντιμετώπισης προκλήσεων και της εξεύρεσης λύσεων, ουσιαστικών λύσεων.

Πρόκειται, για ένα πολύ σημαντικό γεγονός και για την αδιάσειστη πραγματικότητα. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Εμείς σας ευχαριστούμε κύριε συνάδελφε. Τον λόγο έχει η κυρία Μαρίνα Κοντοτόλη.

**ΜΑΡΙΝΑ ΚΟΝΤΟΤΟΛΗ (Εισηγήτρια της Μειοψηφίας):** Κυρίες και κύριοι συνάδελφοι. Συζητάμε σήμερα, το σχέδιο νόμου του Υπουργείου Εθνικής Οικονομίας και Οικονομικών, αναφορικά με την κύρωση των προς αρτυμάτων, με τις αλλαγές που επήλθαν στη Σύμβαση Χρηματοδότησης και στη Δανειακή Σύμβαση του Μηχανισμού Ανάκαμψης και Ανθεκτικότητας.

Ειδικότερα, σύμφωνα με την αιτιολογική έκθεση οι αλλαγές αφορούν, στη διάθεση πρόσθετου ποσού χρηματοδοτικής συνεισφοράς, κατά 4,7 δισεκατομμύρια ευρώ και στην αύξηση της δανειακής στήριξης, κατά 5 δισεκατομμύρια ευρώ.

Έτσι, μετά την Αναθεώρηση που έγινε δεκτή από την Commission, το σχέδιο «Ελλάδα 2.0», ανέρχεται πλέον σε 36 δισεκατομμύρια ευρώ, εκ των οποίων περίπου τα 18 δισεκατομμύρια ευρώ, αποτελούν επιχορηγήσεις από το Ταμείο Ανάκαμψης και Ανθεκτικότητας και τα 18 δισεκατομμύρια ευρώ, αποτελούν δάνεια.

Για να θυμηθούμε όμως πώς φτάσαμε ως εδώ και κυρίως πώς προέκυψε το Ταμείο Ανάκαμψης; Την άνοιξη του 2020, βιώσαμε το πρώτο σοκ από το πανδημικό κύμα του Κόβιτ, μετρώντας πρώτα, τα πρώτα θύματα της πανδημίας με γεμάτα νοσοκομεία και εφαρμόζοντας γενικευμένα Lockdown, ήταν εμφανής ότι επόμενη η οικονομική κρίση δεν θα αργούσε.

Στις 18 Μαΐου η Καγκελάριος, της Γερμανίας Άγκελα Μέρκελ και ο Πρόεδρος της Γαλλίας Εμανουέλ Μακρόν, εξέπληξαν τους πάντες, προτείνοντας τον δανεισμό 500 δισεκατομμυρίων ευρώ από τις αγορές, την ενσωμάτωσή τους στον επταετή Ευρωπαϊκό Προϋπολογισμό και επομένως, τη διάθεσή τους σε απευθείας χρηματοδότηση κυρίως από τις πιο φτωχές χώρες της Ένωσης.

Η πρόταση αυτή, αν και δεν υιοθετήθηκε αυτούσια, στη συνέχεια έδωσε το έναυσμα, ώστε στη Σύνοδο Κορυφής αποφασιστεί η ίδρυση, η χρηματοδότηση και η λειτουργία του Ταμείου Ανάπτυξης, αποφασίστηκε δηλαδή, ακριβώς το αντίθετο από αυτό που εφαρμόστηκε στη χώρα μας με την κρίση χρέους και τα μνημόνια. Αντί, δηλαδή, για δημοσιονομικούς περιορισμούς με το Ταμείο Ανάκαμψης, έχουμε χρηματοδότηση και δανεισμό με ευνοϊκούς όρους, ειδικά προς τις πιο αδύναμες οικονομίες, όπως είναι και η χώρα μας.

Η βασική προσδοκία για το Ταμείο Ανάκαμψης είναι, να αποτελέσει ένα θετικό σοκ φιλόδοξων επενδύσεων και μεταρρυθμίσεων, που θα προετοιμάσουν την Ευρώπη για τις προκλήσεις του μέλλοντος, αλλά και να δώσουν ώθηση στις οικονομίες, μετά το σοκ του covid, το οποίο αργότερα διαδέχθηκε το σοκ του πολέμου στην Ουκρανία.

Ποια είναι η πορεία της υλοποίησης του Ταμείου Ανάπτυξης μέχρι σήμερα; Παρατηρείται μεγάλη απόκλιση στα ποσοστά ανάμεσα στην πραγματική απορρόφηση στους πόρους που έχουν διατεθεί στις επιχειρήσεις που υλοποιούν τα έργα και τη λογιστική απορρόφηση, δηλαδή τους πόρους που έχουν έρθει από την Ευρώπη. Αυτό σημαίνει ότι υπάρχει καθυστέρηση και στην λογιστική απορρόφηση, δηλαδή στην εκταμίευση πόρων από την Ευρώπη, διότι, δεύτερον, η υλοποίηση των έργων έχει ήδη καθυστερήσει, άρα ενδέχεται να χαθούν πόροι, καθώς μάλιστα τα χρονικά περιθώρια για την πλήρη απορρόφηση των πόρων στο Ταμείο Ανάκαμψης είναι μέχρι τα τέλη του 2026.

Στους συνολικούς πόρους, περιλαμβανομένων τόσο των επιχειρήσεων, όσο και των δανείων, η λογιστική απορρόφηση είναι 22%, αλλά η πραγματική 8%. Από τα 10,6 δις. ευρώ δανείων που έχουν δοθεί, μόνο 1,5 δις. ευρώ έχει πάρει στις μικρές και μεσαίες επιχειρήσεις, κάτι που καταγράφει η μελέτη του Επαγγελματικού Επιμελητηρίου Αθηνών, που παρέδωσε στους εκπροσώπους της Ευρωπαϊκής Ένωσης και περιγράφει, με κάθε ευκαιρία, η διοίκηση της Γενικής Συνομοσπονδίας Επαγγελματιών Βιοτεχνών Εμπόρων Ελλάδος, φορείς με τους οποίους υπάρχει διαρκής επαφή για τα θέματα του κλάδου.

Οι Κοινοτικές Αρχές κρούουν τον κώδωνα του κινδύνου, όσον αφορά την επίτευξη των στόχων και την υλοποίηση των ορόσημων του Σχεδίου Ανάκαμψης και Ανθεκτικότητας. Η Ελλάδα, αφού ξεκίνησε με επίτευξη στόχων απαιτούμενων για την εκταμίευση της προκαταβολής, την οποία η Κυβέρνηση εκμεταλλεύτηκε επικοινωνιακά, χωρίς αυτή να αποτελέσει ουσιαστική απορρόφηση και αφού μοίρασε μπόνους στους εκλεκτούς συμβούλους που τοποθέτησε, στη συνέχεια επαναπαύτηκε και πλέον έχει υποχωρήσει στη 13η θέση, με βάση την υλοποίηση των ορόσημων του Σχεδίου Ανάκαμψης και Ανθεκτικότητας.

Σε ένα σύνολο 331 ορόσημων, επενδύσεων και μεταρρυθμίσεων, έχει υλοποιήσει το 13%, δηλαδή 43 ορόσημων, μένουν επομένως 288 επενδύσεις και μεταρρυθμίσεις. Στο τρίτο αίτημα πληρωμής που έχει κατατεθεί από το Μάιο του 2023, εκκρεμούν άλλα 42 ορόσημα, τα οποία μέχρι στιγμής βρίσκονται υπό εξέταση υπό την Επιτροπή.

Κυρίες και κύριοι συνάδελφοι, όπως γνωρίζετε, στο τέλος Αυγούστου του 2023 η χώρα μας αιτήθηκε την αναθεώρηση του Εθνικού Σχεδίου Ανάπτυξης και Ανθεκτικότητας, «Ελλάδα 2.0», ζητώντας παράλληλα νέο δάνειο 5 δις ευρώ. Με την αίτηση αναθεώρησης η Κυβέρνηση πρότεινε στην Κομισιόν την επένταξη έργων ύψους 800 εκατ. ευρώ, όπως οι διάδρομοι 5G στο εθνικό οδικό δίκτυο, αντιπλημμυρικά έργα και κάποια έργα ύδρευσης, καθώς έκρινε ότι δεν ανταποκρίνονται πλέον στις προϋποθέσεις που υπήρχαν όταν υποβλήθηκε το σχέδιο «Ελλάδα 2.0» και δεν προβλέπεται να ολοκληρωθούν στο προβλεπόμενο χρονοδιάγραμμα έως το 2026.

Ναι, όπως το ακούσατε. Απεντάχθηκαν αντιπλημμυρικά έργα, στις 31 Αυγούστου του 2023. Τρεις ημέρες μετά, οι μετεωρολόγοι άρχισαν να προβλέπουν πρωτοφανείς καταιγίδες και άνευ προηγουμένου βροχοπτώσεις που όμοιές τους δεν έχουν ξαναδεί. Μιλώ φυσικά για το φαινόμενο «Daniel», το οποίο η Κυβέρνηση γνώριζε από τους ειδικούς τουλάχιστον τρεις μέρες νωρίτερα. Αυτός άλλωστε είναι και ο λόγος που καταργήσατε με νόμο, την αυτοτέλεια του Εθνικού Αστεροσκοπείου Αθηνών και υπαγωγή του στο Υπουργείο Κλιματικής Κρίσης και Πολιτικής Προστασίας και αυτό για να μην ξεχνιόμαστε.

 Η αδυναμία της Ελληνικής Κυβέρνησης δηλαδή, να ανταποκριθεί στις χρονικές απαιτήσεις του Ταμείου Ανάκαμψης, είχε ως αποτέλεσμα να βρεθούν εκτός χρηματοδότησης πολλά σημαντικά έργα υποδομής, μεταξύ άλλων και τα αντιπλημμυρικά.

 Ποιο άλλο έργο, κυρίες και κύριοι συνάδελφοι, τέθηκε εκτός του Ταμείου Ανάκαμψης; Το έργο ασφάλειας του σιδηροδρομικού δικτύου Αθήνα -Λάρισα- Θεσσαλονίκη που εντάχθηκε στο Ταμείο μετά το δυστύχημα των Τεμπών, προκειμένου να καθησυχάσει τις οικογένειες των θυμάτων και των συγγενών. Δηλαδή, οι δύο «πληγές που μάτωσαν» τη Θεσσαλία και όλη τη χώρα. Τα αντιπλημμυρικά έργα και η ασφάλεια των σιδηροδρόμων τέθηκαν εκτός Ταμείου Ανάκαμψης και θα μου πείτε, κύριε Υπουργέ, ότι αυτά θα ενταχθούν σε άλλα χρηματοδοτικά εργαλεία και δεν σημαίνει ότι αφού απεντάχθηκαν δεν θα γίνουν κιόλας. Μάλιστα! Αν, όμως, κύριε Υπουργέ, τα απεντάξετε από το Ταμείο Ανάκαμψης, επειδή το χρονοδιάγραμμα, έως το 2026, είναι ασφυκτικό. Πότε θα γίνουν τα έργα που ήταν αιτία να θρηνήσουμε 57+17 θύματα συμπολίτες μας, το 2030; Το 2040; Η απάντηση είναι απλή και σας τη δίνει ο ελληνικός λαός σε όλες τις δημοσκοπήσεις. Δεν σας έχουμε εμπιστοσύνη. Κινείστε σε συνθήκες αδιαφάνειας, παραπληροφόρησης και απίστευτης προπαγάνδας κάνοντας το μαύρο άσπρο. Δεν σας πιστεύουμε.

 Το Νοέμβριο του 2023 με αφορμή τη θετική αξιολόγηση της Ευρωπαϊκής Επιτροπής, ο Αναπληρωτής Υπουργός Εθνικής Οικονομίας και Οικονομικών, αρμόδιος για το Ταμείο Ανάκαμψης, κ. Νίκος Παπαθανάσης, δήλωσε: «Η θετική αξιολόγηση της Ευρωπαϊκής Επιτροπής για το αναθεωρημένο Εθνικό Σχέδιο Ανάκαμψης και Ανθεκτικότητας «Ελλάδα 2.0» ύψους 36 δισεκατομμυρίων ευρώ, από το Ταμείο Ανάκαμψης, επιβεβαιώνει την αξιοπιστία και τη σοβαρότητα της αναπτυξιακής οικονομικής πολιτικής της Κυβέρνησης. Οι μεταρρυθμίσεις που προωθεί η Ελλάδα και οι επενδύσεις που τη συνοδεύουν, αναγνωρίζονται και ενισχύονται από τους Ευρωπαϊκούς Θεσμούς». Όμως, στις 14 Ιουλίου 2023, το Συμβούλιο απηύθυνε συστάσεις προς την Ελλάδα, στο πλαίσιο Ευρωπαϊκού Εξαμήνου. Το Συμβούλιο συνέστησε στην Ελλάδα, μεταξύ άλλων, να συνεχίσει να αξιοποιεί τις μεταρρυθμίσεις που έχουν αναληφθεί στο πλαίσιο του Σχεδίου Ανάκαμψης και Ανθεκτικότητας, μεταξύ άλλων για να βελτιώσει το φιλικό προς τις επενδύσεις χαρακτήρα του Φορολογικού Συστήματος, να διευρύνει τη φορολογική βάση, να ενισχύσει τη φορολογική συμμόρφωση και να διατηρήσει την επιχειρησιακή αυτονομία της Φορολογικής Αρχής.

Επιπλέον, το Συμβούλιο κάλεσε την Ελλάδα να διασφαλίσει την αποδοτικότητα της Δημόσιας Διοίκησης, να συνεχίσει τη συνεχιζόμενη μείωση των μη εξυπηρετούμενων δανείων, να διασφαλίσει επαρκή και ίση πρόσβαση στην υγειονομική περίθαλψη και να φέρει σε πέρας τη μεταρρύθμιση του «Κτηματολογίου» και εσείς, τις συστάσεις και το «τράβηγμα του αυτιού» ουσιαστικά τις παρουσιάζετε ως επιβεβαίωση της αξιοπιστίας σας και της σοβαρότητάς σας. Τι να πει κανείς;

 Γνωρίζετε, κύριε Yπουργέ, κυρίες και κύριοι συνάδελφοι ότι είμαι βουλευτής Τρικάλων, της πολύπαθης Θεσσαλίας. Ξέρω επομένως, από πρώτο χέρι και τις καταστροφές που έχουν γίνει και τον πόνο των συμπολιτών μου που έχουν χάσει το βιός τους, αλλά που έχουν χάσει και τα παιδιά τους και παρά την «επικοινωνιακή καταιγίδα» της Κυβέρνησης που ακολούθησε τη φυσική καταιγίδα του «Daniel» ότι όλα θα γίνουν πιο γρήγορα. Όλοι και όλα θα αποζημιωθούν. Όλες οι πληγές θα επουλωθούν. Σήμερα ούτε όλοι έχουν αποζημιωθεί ούτε οι καταστροφές έχουν αποκατασταθεί ούτε τα αντιπλημμυρικά έργα έχουν ξεκινήσει και η κλιματική κρίση είναι εδώ και μας απειλεί εκ νέου σε κάθε κακοκαιρία.

Στο αναθεωρημένο Ελλάδα 2.0, υποστηρίζει η Κυβέρνηση, δίνεται έμφαση όχι μόνο σε έργα αποκατάστασης περιοχών που επλήγησαν από φυσικές καταστροφές αλλά και στην πρόληψη φυσικών καταστροφών. Συγκεκριμένα με την ανακατεύθυνση υφιστάμενων πόρων εξασφαλίζεται συνολική χρηματοδότηση 686 εκατ. ευρώ για την αποκατάσταση των ζημιών που προκάλεσε η καταιγίδα Ντάνιελ στο οδικό δίκτυο και σε γέφυρες στη Θεσσαλία και στη Στερεά Ελλάδα, για την ανακατασκευή του σιδηροδρομικού δικτύου στη Θεσσαλία και για την αντιπλημμυρική και αντιδιαβρωτική προστασία στις περιοχές του Έβρου και της Ροδόπης που επλήγησαν από τις πυρκαγιές.

 Ως προς την πρόληψη φυσικών καταστροφών, ενισχύεται χρηματοδοτικά το πρόγραμμα καθαρισμού δασών και διάνοιξης δασικών οδών και ζωνών AntiNero, προστίθεται πρόγραμμα προσεισμικού ελέγχου σε δημόσια κτίρια και γίνεται επέκταση της δράσης για την ανθεκτικότητα υποδομών «έξυπνες γέφυρες». Ωστόσο, το master plan Ολλανδών για τη διαχείριση των υδάτων της Θεσσαλίας μετά τη μεγάλη καταστροφή εξαιτίας του Daniel, προσδιορίζει σε 3,3 δισ. ευρώ τα έργα αντιπλημμυρικής θωράκισης σε ορίζοντα δεκαπενταετίας. Την ίδια στιγμή, το κόστος για την αποκατάσταση των ζημιών που υπέστησαν στο οδικό και σιδηροδρομικό δίκτυο, έχει φτάσει στα 1,35 δισ. ευρώ προμηνύοντας, ότι, ο λογαριασμός για να επανέλθει η περιοχή σε μία νέα κανονικότητα να εκτιναχθεί σε δυσθεώρητα ύψη. Και έρχεστε εσείς και μας λέτε, ότι, με 686 εκατ. θα αποκαταστήσετε τα πάντα στη Θεσσαλία. Αλλά, όχι μόνο αυτά, αλλά και της Εύβοιας και του Έβρου και της Ροδόπης θα αποκαταστήσετε τις ζημιές από τις καταστροφικές πυρκαγιές και θέλετε να σας πιστέψουμε.

 Μέσα στο καλοκαίρι του 2024, σύμφωνα με το χρονοδιάγραμμα που έδωσε κατά την περιοδεία του στις πληγείσες περιοχές ο Υφυπουργός Υποδομών κύριος Νίκος Ταχιάος, θα δημοπρατηθούν και θα υπογραφούν οι συμβάσεις. Τότε γιατί απεντάξατε τα αντιπλημμυρικά έργα μερικούς μήνες πριν τον Αύγουστο του 2023, με αιτιολογία ότι το χρονικό πλαίσιο είναι ασφυκτικό έως το 2026 που λήγει το χρονοδιάγραμμα του Ταμείου Ανάκαμψης; Τότε δεν προλαβαίνατε. Τώρα μπορείτε; Θα σας πιστέψουμε; Τότε ή τώρα;

 Κυρίες και κύριοι συνάδελφοι, φαίνεται, ότι η Κυβέρνηση επιδίδεται να βαφτίζει το κρέας ψάρι, βεβαίως μέχρι να έρθει ο λογαριασμός από τον ελληνικό λαό. Επιφυλασσόμαστε λοιπόν. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ: Ευχαριστούμε κυρία συνάδελφε.** Τον λόγο έχει ο Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ» Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ(Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»:** Ευχαριστώ κύριε Πρόεδρε. Αγαπητοί συνάδελφοι, κύριοι Υπουργοί, δεν συμμερίζομαι την σχεδόν αθώα αισιοδοξία του Εισηγητή της Νέας Δημοκρατίας, ούτε θα αναλωθώ στο να κάνω κριτική σε ότι αφορά την απορρόφηση, διότι, όπως γνωρίζετε, έχουμε δώσει εμείς τη λίστα στη δημοσιότητα των έργων του απεντάσσονται ή τροποποιούνται και νομίζω η κριτική μας εκεί μιλάει από μόνη της. Αφήστε, δε, που έχει και δρόμο για πολλές επόμενες ερωτήσεις για να καταλάβουμε τι ακριβώς έχει πάει λάθος σε ότι αφορά την απορρόφηση. Δεν θα το κάνω αυτό, γιατί πιστεύω, ότι τα χρήματα που συζητάμε αυτή τη στιγμή που έρχονται στην Ελλάδα, δίνουν μια ευκαιρία στη Κυβέρνηση να διορθώσει τα απανωτά λάθη που έχει κάνει. Θα ήθελα σήμερα να βάλω τις βάσεις για την πρόταση που θα σας φέρω αύριο στην Ολομέλεια.

 Θα ξεκινήσω, λέγοντας, ότι θα ήταν πάρα πολύ ωραία η Ευρωπαϊκή Ένωση και η γραφειοκρατία της να ήταν γρήγορες, δίκαιες και να διακατέχονται από σοσιαλιστικές αξίες που θα αναγνώριζαν γρήγορα τις προκλήσεις που έχουν μπροστά τους, θα αντιδρούσαν για το καλό όλης της Ένωσης και θα δημιουργούσαν αγορές επιδραστικά και δυναμικά για να στηρίξουν τα ευρωπαϊκά νοικοκυριά. Δυστυχώς, όλοι, γνωρίζουμε ότι δεν είναι έτσι τα πράγματα και εμείς ως Ελλάδα το γνωρίζουμε καλύτερα από όλους, διότι η Ένωση άργησε να αντιδράσει. Άργησε να καταλάβει την ελληνική κρίση και όταν αντέδρασε, αντέδρασε με μισή καρδιά.

Αντί να κινηθεί με γνώμονα το ελληνικό νοικοκυριό, πρόταξε τις αγορές και τα αποτελέσματα τα νιώσαμε στο πετσί μας ατομικά οι περισσότεροι και συλλογικά όλοι. Η Ευρώπη, όμως, έμαθε από αυτή την εμπειρία, άργησε, αλλά άρχισε να ξυπνάει με τον κορονοϊό και αντέδρασε επιτέλους όταν τα ρωσικά στρατεύματα εισέβαλαν στο δικό της έδαφος, πρώτα με το ευρωομόλογο και μετά τοrepairEU. Στόχος, απ’ ότι λέει και η ίδια, να απεξαρτηθεί το ευρωπαϊκό όραμα από το αραβικό πετρέλαιο και το ρωσικό αέριο, δημιουργώντας νέες αγορές εντός της Ε.Ε. για καθαρή ενέργεια.

Πώς θα μπορούσαμε, λοιπόν, σήμερα, ως Πανελλήνιο Σοσιαλιστικό Κίνημα, να μην στηρίξουμε τις διάφορες εκφάνσεις του Ταμείου Ανάκαμψης; Ναι μεν επιμηθείς αντί γιαπρομηθείς**,** αλλά έστω και αργά η Ευρώπη έμαθε και αντέδρασε σαν Ένωση, έθεσε στόχο τη προστασία του περιβάλλοντος και έθεσε το οικονομικό της μέλλον με το οικονομικό μέλλον όλων των κρατών-μελών, δανειζόμενοι ενιαία, όλα αυτά, δηλαδή, που τόσο καιρό φωνάζαμε και η ευρωπαϊκή και η ελληνική συντήρηση χλεύαζαν. Η Ευρώπη έμαθε, ο κ. Μητσοτάκης όμως όχι.

Πολλές φορές στο παρελθόν, η Ελλάδα έχει ηγηθεί ή έχει συμμετάσχει σε ηγετικές ομάδες, οι οποίες έχουν ξυπνήσει, ταρακουνήσει την Ευρώπη και την έχουν ξυπνήσει να αρχίσει να συμπεριφέρεται περισσότερο σαν Ένωση και κλασσικό παράδειγμα είναι τα μεσογειακά ολοκληρωμένα προγράμματα. Στη συγκεκριμένη περίπτωση, όμως, αυτό το οποίο έγινε σε ότι αφορά το Ταμείο Ανάκαμψης και το repairEU, το μόνο που χρειαζόταν να κάνει η Ελλάδα είναι όχι να ηγηθεί, αλλά να αποφασίσει ένα πράγμα μόνο, πώς θα απεξαρτηθεί. Διότι το πώς είναι όσο σημαντικό είναι το αν, πώς θα καθορίσουμε το σωστό ρυθμό μετάβασης για εμάς και πώς θα γίνει η μετάβαση και πιο πράσινη και πιο δίκαιη για εμάς, πώς θα γίνει η μετάβαση πιο εύπεπτη για το ελληνικό νοικοκυριό, πιο αποτελεσματική για κάθε μορφή και μέγεθος ελληνικής επιχείρησης και πιο δίκαιη για κάθε δήμο και για κάθε περιφέρεια της Ελλάδας, δηλαδή, πώς θα μοιραστεί πιο δίκαια ο πλούτος ο οποίος θα έφερνε στη χώρα. Εδώ η κυβέρνηση και η Ν.Δ. έχασε κάθε μέτρο και φαίνεται από τα αποτελέσματά της. Ο κ. Μητσοτάκης έγινε βασιλικότερος του βασιλέως, δεν κάθισε να σκεφτεί αν, πώς και γιατί, του είπε ο δάσκαλος πηδήξτε και αυτός είπε πόσο ψηλά θέλετε.

Πριν καν εισβάλει η Ρωσία στην Ουκρανία, ξεκινάει πιο βίαιη η απολιγνιτοποίηση που έχει δει η χώρα, στέλνοντας τη Δυτική Μακεδονία στα τάρταρα και καταδικάζει τα ελληνικά νοικοκυριά στην ακρίβεια της κρίσης. Όλα στο λόμπι του φυσικού αερίου, την ώρα που το φυσικό αέριο γίνεται αγχόνη στο λαιμό των ευρωπαίων και των Ελλήνων, ένα πραγματικά οικονομικό έγκλημα εις βάρος του εισοδήματος της Ελληνίδας και του Έλληνα και εις βάρος της ενεργειακής απεξάρτησης της χώρας.

Αλλά δεν σταματά εκεί. Ξέρετε ποιο είναι το πρώτο νομοσχέδιο που γράφει ο Χατζηδάκης όταν αναλαμβάνει Υπουργός Ενέργειας; Τη κατάργηση του ενός νόμου του ΣΥΡΙΖΑ που μπορεί να χειροκροτήσει κάθε προοδευτικός άνθρωπος, το νόμο Σταθάκη για τις ενεργειακές κοινότητες. Η πρώτη του δουλειά, η πρώτη μέριμνα, η πρώτη του αγωνία, είναι να βεβαιωθεί, ότι η ενέργεια δεν θα μοιραστεί και ότι θα την κρατήσουν λίγοι στα χέρια τους, παραδίδοντας έτσι την παραγωγή Ανανεώσιμων Πηγών Ενέργειας εξ ολοκλήρου σε μεγάλες επιχειρήσεις. Γιατί είναι αυτό κακό. Οι Ανανεώσιμες Πηγές Ενέργειας έχουν τρία καλά. Το πρώτο είναι ότι είναι καθαρές, το δεύτερο είναι ότι απεξαρτούν τη χώρα από τα ξένα ορυκτά καύσιμα, αλλά κυρίως, ότι δίνουν την ευκαιρία σε όλους μας να παράγουμε τη δική μας ενέργεια. Δηλαδή, κάνουν τη παραγωγή ενέργειας πιο δίκαιη και πιο δημοκρατική.

Προφανώς το τρίτο ο κ. Μητσοτάκης αποφάσισε να το πετάξει στα σκουπίδια. Παρέδωσε την εξάρτηση της Ελλάδας από μεγάλους επιχειρηματίες πετρελαίου και φυσικού αερίου στους μεγάλους επιχειρηματίες των φωτοβολταϊκών. Και για να είναι σίγουρος ότι οι ενεργειακές κοινότητες και κάθε είδους συλλογικότητα που μπορεί να παράξει ενέργεια δεν θα έχουν μέλλον στην Ελλάδα, στούμπωσε το δίκτυο, το οποίο σε πολλές περιοχές της χώρας είναι στα όρια της αντοχής του και ουσιαστικά οδηγεί τον ΔΕΔΔΗΕ κάθε φορά που να έχουμε αιτήσεις για ενεργειακές κοινότητες να απαντάει ότι δεν αντέχει το δίκτυο. Παραμένουν μόνο 168 κοινότητες στην Ελλάδα, αριθμός ο οποίος είναι οικτρά μικρός, αν σκεφτεί κανείς πόσο θα μπορούσαν να συμμετέχουν στη μετάβαση, την οποία η Ευρώπη μας δίνει τα χρήματα να κάνουμε.

Αποτελέσματα: Τα ευάλωτα νοικοκυριά, οι ενεργοβόρες μικρομεσαίες επιχειρήσεις και οι αγρότες της ελληνικής γης να γονατίζουν υπό το βάρος ακριβής ενέργειας και το χειρότερο οι τοπικές κοινωνίες να έχουν ταχθεί κατά των ανανεώσιμων πηγών ενέργειας και 8 στις 10 μικρομεσαίες επιχειρήσεις να θεωρούν ότι η ενεργειακή μετάβαση δεν τους αφορά.

Για να ισορροπήσει τη ζημιά ενός εγκλήματος τι κάνει ο κύριος Μητσοτάκης; Άλλο ένα. Πήγε εκεί που ένιωθε άνετα. Κρατάει ψηλά τους έμμεσους φόρους μέσα στην κρίση, μαζεύει 3 δις και τα μοιράζει με pass.

Αποτέλεσμα: Τα ευάλωτα νοικοκυριά, οι αγρότες και οι μικρομεσαίοι επιχειρηματίες εξαρτημένοι από φιλοδωρήματα, τα μεσαία στρώματα φτωχοποιημένα από τους έμμεσους φόρους και η Ελλάδα σε νέου τύπου εξάρτηση με 3 δις λιγότερα στα ταμεία της.

Είναι σημαντικό να συμμετάσχει η Ελλάδα στην ενεργειακή μετάβαση της Ευρώπης; Προφανώς είναι. Πόσο σημαντικό; Από άποψη προστασίας του περιβάλλοντος 0,0012%. Παράγουμε το 2% του 6% της παγκόσμιας ρύπανσης. Μεγάλο δεν το λες, αμελητέο δεν είναι. Είναι σημαντικό να συμβάλλουμε στην πρώτη κοινή προσπάθεια της Ευρώπης να δανειστεί συλλογικά και να πράξει συλλογικά; Προφανώς και είναι, όπως είναι και το να απεξαρτοποιηθούμε από τα ορυκτά καύσιμα. Αλλά όπως είπα το πώς είναι όσο σημαντικό είναι το αν. Αν ο κύριος Μητσοτάκης δεν έδειχνε τόση βιασύνη και κρατούσε ένα μέρος των ΑΠΕ και του δικτύου, ας πούμε το 1/5, για συλλογικότητες διαφόρων ειδών θα μπορούσε να μοιράσει τα καλά της ενεργειακής μετάβασης και σε άλλους, για την ακρίβεια σε όλους. Η δύναμη θα έδινε φθηνή και καθαρή ενέργεια στα ευάλωτα νοικοκυριά. Τα επιμελητήρια σε ενεργοβόρες μικρομεσαίες επιχειρήσεις, όπως, για παράδειγμα, οι φούρνοι που αναγκάστηκαν σε πολλαπλές ανατιμήσεις του ψωμιού κατά τη διάρκεια της κρίσης και οι συνεταιρισμοί θα κρατούσαν το κόστος της ύδρευσης και της μεταφοράς χαμηλό για να κάνουν τους Έλληνες αγρότες τα μέλη τους πιο ανταγωνιστικούς. Υπέροχο παράδειγμα ο Υπερίων, ο οποίος είναι μια δημοκρατική κοινότητα στην Αττική που παράγει φθηνή ανανεώσιμη ενέργεια για τα μέλη της. Δεν προσθέτω στην εξίσωση ότι θα δυνάμωνε η συλλογική συνείδηση των μελών των συλλογικοτήτων, κάτι το οποίο εμείς το θεωρούμε πολύ σημαντικό, εσείς βεβαίως καθόλου, ότι θα άνοιγε το δρόμο για την πολυπόθητη ατομική παραγωγή ενέργειας και τελικά τον απόλυτο εκδημοκρατισμό της και δεν προσθέτω ότι θα οδηγούσε σε μεγαλύτερο ανταγωνισμό τις ελληνικές επιχειρήσεις και άρα σε χαμηλότερο κόστος ενέργειας για όλους μας, γιατί αυτό μπορούμε να το συζητάμε αρκετές ώρες.

Δεν τα βάζω διότι ακόμη και χωρίς αυτά αυτό το οποίο θα έκανε η σωστή μετάβαση είναι ότι θα είχε καλύτερα αποτελέσματα. Διότι όλα αυτά συνδέονται σαν μια αλυσίδα. Με σωστές αποφάσεις ούτε υψηλές τιμές θα είχαμε ούτε υψηλούς φόρους ούτε νέες εξαρτήσεις ούτε pass θα χρειαζόμασταν.

Η απεξάρτηση των Ελλήνων δεν θα ήταν μόνο από τα εγχώρια και ξένα μονοπώλια, θα ήταν και απεξάρτηση από την ελληνική κυβέρνηση. Αλλά κάτι τέτοιο θα ήταν προφανώς αδιανόητο για τη σημερινή Νέα Δημοκρατία.

Ο ρόλος της Ελλάδας στη μετάβαση θα γινόταν σημαντικός γιατί θα γινόταν εξόχως δημοκρατικός και ας μας έπαιρνε λίγο καιρό παραπάνω να πετύχουμε τους στόχους και την πλήρη μετάβαση. Σας διαβεβαιώνω ότι ο κόσμος δεν θα σταματούσε να γυρίζει αλλά εμείς θα είχαμε προτάξει το εθνικό μας συμφέρον.

Για να φτάσεις εκεί, όμως, πρέπει να σκέφτεσαι αλλιώς. Αντί να αγωνιάς να γίνεις ο πιο καλός μαθητής και να υποκλίνεσαι στους δυνατούς πρέπει να σκέφτεσαι την ενεργειακή μετάβαση με άξονα τα συμφέροντα της Ελληνίδας και του Έλληνα. Να σκέφτεσαι ότι το πώς είναι όσο σημαντικό είναι το αν. Να σκέφτεσαι ότι είναι εξίσου σημαντικό να αναπνέεις καθαρό αέρα όσο είναι να αναπνέεις και να σκέφτεσαι ότι όταν δυναμώνουμε όλοι μαζί δυναμώνουμε καλύτερα.

Τι σημαίνει αυτό και πώς θα το πετύχουμε, τι σημαίνουν για μας αυτά τα νέα χρήματα και πώς μπορούμε να τα χρησιμοποιήσουμε για να διορθώσουμε τα λάθη της κυβέρνησης, όπως είπα στην αρχή, επιφυλάσσομαι να σας πω στην Ολομέλεια αύριο.

Η πρότασή μας πιστεύω ότι μπορεί να κάνει έστω και αυτή την ύστατη ώρα τη δύναμη που μας δίνει η Ευρώπη πιο γρήγορη, πιο δίκαιη και πιο σοσιαλιστική. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε.

Συνεχίζουμε με την τοποθέτηση της κυρίας Διαμάντως Μανωλάκου, Ειδικής Αγορήτριας της Κ.Ο. του Κομμουνιστικού Κόμματος Ελλάδας για δέκα λεπτά.

 **ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. «Κ.Κ.Ε.»):** Σας ευχαριστώ κύριε Πρόεδρε.

Η αλήθεια είναι, ότι δεν περνάει μέρα που να μην αναφέρεστε στο μέγα επίτευγμα που θεωρείτε ότι είναι το Ταμείο Ανάκαμψης και αφορά και την κυβέρνηση και την αντιπολίτευση, με την άσφαιρη κριτική της αποκλειστικά στη διαχείρισή του.

Βέβαια, σήμερα, συζητάμε την πρόσθετη χρηματοδότηση του, αλλά και δανειοδότηση του, με άλλα επιπλέον 5 δισεκατομμύρια ευρώ. Όμως, αφού το θεωρείτε ότι είναι καλό για τον λαό -εμείς λέμε θετικό μόνο για τους επιχειρηματικούς ομίλους - τότε γιατί το περνάτε με fast track διαδικασίες; Το ψηφίσατε με ταχύτητες μεγάλες, κατακαλόκαιρο, τέλος Ιουλίου του 2021 και τώρα, την αναθεώρηση του, με πρόσθετη χρηματοδότηση και δάνεια, το ίδιο.

Μα γιατί; Γιατί φοβόσαστε να ανοιχτεί η συζήτηση και να αποκαλυφθεί ότι το Ταμείο Ανάκαμψης αποφασίστηκε για την αντιμετώπιση της οικονομικής καπιταλιστικής κρίσης, προστατεύοντας την κερδοφορία των ομίλων. Αυτό σημαίνει ότι είναι ένα νέο σούπερ μνημόνιο, που φέρνει νέα βάσανα και βαριά δεσμά για το λαό, προκειμένου να διοχετευτεί ο πακτωλός των δισεκατομμυρίων, καθαρά ζεστό χρήμα του Ταμείου Ανάκαμψης, της Ευρωπαϊκής Ένωσης, προς τους επιχειρηματικούς ομίλους, με πληθώρα σε προαπαιτούμενα, βαθιά αντιλαϊκά που, ήδη, μερικά έχουν ψηφιστεί και περιμένουν εκατοντάδες άλλα στη σειρά.

Εξάλλου, δεν το κρύβετε. Στην αιτιολογική έκθεση του παρόντος νομοσχεδίου κύρωσης στη σελίδα 40, στο ερώτημα, ποιους φορείς ή πληθυσμιακές ομάδες αφορά, απαντάτε καθαρά, το σύνολο των ελληνικών επιχειρήσεων, που θα επηρεαστούν πολλαπλώς, αμέσως και εμμέσως, από τις δημόσιες και ιδιωτικές επενδύσεις, καθώς και από τις μεταρρυθμίσεις που περιλαμβάνει και έμμεσα το σύνολο της κοινωνίας.

Βέβαια, η Ευρωπαϊκή Ένωση με το Ταμείο Ανάκαμψης, θέλει να θωρακίσει συνολικά τους ευρω-ενωσιακούς ομίλους και να ενισχύσει την κερδοφορία τους, γι’ αυτό τους στηρίζει με τσάμπα χρήμα, αλλά και με τη διαμόρφωση υποδομών και του περιβάλλοντος εκείνου, που διευκολύνει τους σχεδιασμούς τους.

Γι’ αυτό το Ταμείο συνοδεύεται και έχει μια μεγάλη- μεγάλη ουρά. Είναι τα σκληρά προαπαιτούμενα για τον λαό. Μερικά τα έχουμε δει, τα ψηφίσατε και ξεσήκωσαν λαϊκές διαμαρτυρίες και κινητοποιήσεις, ως νομοσχέδια, όπως είναι το αντεργατικό τερατούργημα για το σμπαράλιασμα του σταθερού ημερήσιου χρόνου εργασίας, την περισσότερη ευελιξία, τις απλήρωτες υπερωρίες, την κατάργηση της κυριακάτικης αργίας, το χτύπημα στα συνδικαλιστικά δικαιώματα. Αλλά και πιο πρόσφατα, το αντεκπαιδευτικό νομοσχέδιο και τα ιδιωτικά πανεπιστήμια, που χτυπούν μορφωτικά δικαιώματα των παιδιών των λαϊκών οικογενειών, αφού εμπορευματοποιούν παραπέρα την παιδεία, που οδηγούν σε πτυχία που έχουν τιμή, αλλά όχι αξία. Όλα αυτά προωθούνται, για να καθυποτάξει το κίνημα και να διαμορφώσει εργαζόμενους, χωρίς εργασιακά δικαιώματα, που θα θωρακίζουν, όμως, την ανταγωνιστικότητα και κερδοφορία του κεφαλαίου.

Ακόμα, προαπαιτούμενο είναι και η υποχρεωτικότητα για χιλιάδες μικρούς επαγγελματίες, το κόστος για προμήθεια, POS, απαραίτητα λογισμικά και εγκατάσταση διασύνδεσής τους, που αποτελεί ένα ακόμα βραχνά, σε μια περίοδο που η ακρίβεια αυξάνει το κόστος λειτουργίας και επιβαρύνει τους οικογενειακούς προϋπολογισμούς, σε μια περίοδο που δίνεται μάχη για να μη χαθούν ρυθμίσεις χρεών και για να μπορούν οι αυτοαπασχολούμενοι και οι ελεύθεροι επαγγελματίες, να ανταποκριθούν στο νέο γύρο της φορολογικής επίθεσης της κυβέρνησης.

Επίσης, η ψηφιακή και πράσινη μετάβαση που είναι στις πλέον επιδοτούμενες κατευθύνσεις της Ευρωπαϊκής Ένωσης και του Ταμείου Ανάκαμψης, το υψηλότερο ποσοστό τους, αυτές επιδοτούνται, εξασφαλίζοντας, όμως, τεράστια κέρδη στους ενεργειακούς ομίλους και πανάκριβη ενέργεια για τον λαό, πανάκριβα ενεργειακά αυτοκίνητα, ενεργειακά σπίτια, που σημαίνει ότι θα αυξηθεί περισσότερο η ενεργειακή φτώχεια, αλλά και η ψηφιακή μετάβαση.

 Επίσης και η ψηφιακή μετάβαση, ο ψηφιακός εκσυγχρονισμός των επιχειρηματικών ομίλων που αυξάνει την παραγωγικότητα της εργασίας και οδηγεί στην αύξηση της εκμετάλλευσης της εργατικής τάξης. Μισθοί φτώχειας. Συνολικά, όμως, η πράσινη μετάβαση της Ευρωπαϊκής Ένωσης και οι διακηρύξεις της περί προστασίας, τάχα, του περιβάλλοντος αποδείχτηκαν ευρωοδηγίες για την καταπάτηση και την καταστροφή περιοχών φυσικής ισορροπίας και ομορφιάς από τους ενεργειακούς ομίλους και την εγκατάσταση ΑΠΕ με κριτήρια τα κέρδη τους και, μάλιστα, άγρια καταστολή σε όσους τα αντιπαλεύουν.

Οι φόροι, που τάχα θα μειώνονταν, εκτοξεύτηκαν με την προσθήκη των πράσινων «χαρατσιών», την ψηφιακή φορολεηλασία των αυτοαπασχολουμένων, την ώρα που οι μεγάλοι όμιλοι απολαμβάνουν φοροασυλία και επιδοτήσεις. Το είδαμε και χτες πως «μπουκώσατε» με δισεκατομμύρια τις τράπεζες. Φυσικά για πραγματικές λαϊκές ανάγκες, όπως για την αντισεισμική θωράκιση της χώρας, σχεδόν τίποτε. Και μιλάμε για την προστασία της ανθρώπινης ζωής που ακόμα και τέτοια έργα απεντάσσονται. Η έλλειψη, λοιπόν, μέτρων και σχεδιασμού προστασίας της ζωής και της περιουσίας του λαού είναι ολοφάνερη.

Όπως τα αντιπλημμυρικά. Κάθε μέρα η κατάσταση γίνεται πιο εκρηκτική. Στον Παλαμά, προχτές, της Καρδίτσας η οργή ήταν ολοφάνερη. Βγήκαν με τα τρακτέρ τους οι πλημμυροπαθείς για άμεση αποκατάσταση επτά μήνες μετά την καταστροφική πλημμύρα. Αλλά και το απαράδεκτο στη Λάρισα, εχθές, να καλούνται να πληρώσουν ΕΝΦΙΑ για τα πλημμυρισμένα και εγκαταλελειμμένα σπίτια τους. Είναι ντροπιαστικό. Όμως τα αντιπλημμυρικά, τα αντιπυρικά και μέτρα αντισεισμικής θωράκισης η Ευρωπαϊκή Ένωση τα υπολογίζει ως κόστος, ακριβώς γιατί υπολογίζει ως όφελος την ικανοποίηση των συμφερόντων, δηλαδή τα άπληστα κέρδη του μεγάλου κεφαλαίου.

Όσο για την αντιπυρική θωράκιση, λίγα ψίχουλα για ελάχιστες αναδασώσεις που συνδέονται με ΣΔΙΤ και ανάθεση διαχείρισης και εκμετάλλευσης των δασών σε νομικά και φυσικά πρόσωπα, δηλαδή ξυλέμπορους και ξυλοβιομήχανους που θα εκμεταλλεύονται τη δασική βιομάζα, δηλαδή την αφαίρεση από τα δάση των δέντρων, των κλαδιών, των θάμνων, κάθε είδους δασική βλάστηση για τη μετατροπή, κυρίως, σε pellet ή για παραγωγή ηλεκτρικής και θερμικής ενέργειας και τη δημιουργία αγοράς βιομάζας, δικαιωμάτων ρύπων, εξασφαλίζοντας, μάλιστα, την επόμενη φάση και με το υπάρχον νομικό πλαίσιο που θα μπορούν να αναπτύξουν κάθε μορφής εκμετάλλευση, δασικό τουρισμό, φυσικό πόρο κλπ., όλα αυτά υπονομεύουν την ολοκληρωμένη διαχείριση και προστασία των δασικών οικοσυστημάτων. Αυτή είναι η δήθεν προστασία του περιβάλλοντος.

Στην υγεία, τα ίδια. Απογευματινά χειρουργεία με αμοιβή, στα δημόσια νοσοκομεία. Προαπαιτούμενο και αυτό από το Ταμείο Ανάκαμψης, γιατί η χρηματοδότηση από το Ταμείο δεν είναι για προσλήψεις υγειονομικών, ώστε να ανοίξουν ΜΕΘ κλειστές και να χειρουργούν το πρωί δωρεάν και να μην υπάρχουν λίστες αναμονής, αλλά χρηματοδότηση για βάψιμο των νοσοκομείων και αγορά νέων κλινών.

Επίσης, προαπαιτούμενο η παραπέρα ιδιωτικοποίηση του νερού. Δηλαδή θα το πληρώνουμε ακόμα πιο πολύ, γιατί ο ιδιώτης πρέπει να έχει κέρδος και την ώρα που τα σύννεφα νέας καπιταλιστικής κρίσης πυκνώνουν με την ύφεση στην οικονομία της Γερμανίας και της ευρωζώνης, η Ευρωπαϊκή Ένωση, λοιπόν, να γιατί προωθεί τον πακτωλό χρημάτων για τη διατήρηση της κερδοφορίας τους. Όλα τους όμως αυτά είναι ιδρώτας του λαού μας και των άλλων λαών. Ο λαός καλείται να ζει με τα ελάχιστα και να πληρώσει πολλαπλά το λογαριασμό του υπερμνημονίου του ταμείου ανάκαμψης, που δεν είναι ένας κουμπαράς για τους λαούς αλλά ταμείο που δεσμεύει χρήματα των λαών, για να πάνε στοχευμένα στους επιχειρηματικούς ομίλους της πράσινης και ψηφιακής μετάβασης. Κάθε ευρώ που εκταμιεύεται, συνοδεύεται με αντιλαϊκούς νόμους που αποσιωπάται από όλους σας. Γι’ αυτό το Κομμουνιστικό Κόμμα Ελλάδας όπως καταψήφισε την αρχική κύρωση σύμβασης, καταψηφίζει και το παρόν νομοσχέδιο, δηλαδή την αναθεώρησή του και να σας πω και καθόλου δεν μας κάνει εντύπωση η στήριξη του ταμείου ανάκαμψης από ΣΥΡΙΖΑ, ΠΑΣΟΚ. Εξάλλου συνηθισμένοι είσαστε στα μνημόνια για το λαό. Έχετε περάσει αρκετά, ένα κόμμα, γι’ αυτό περιοριζόσαστε μόνο σε κριτική καλύτερης διαχείρισης και όχι στα 350 και πλέον περίπου αντιλαϊκά προαπαιτούμενα που χαντακώνουν τη ζωή της εργατικής τάξης και των και των λαϊκών στρωμάτων. Καταψηφίζουμε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής)**: Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ(Ειδικός Αγορητής της Κ.Ο. Ελληνική Λύση – ΚΥΡΙΑΚΟΣ ΒΕΛΟΠΟΥΛΟΣ)**: Το σημερινό σχέδιο νόμου αφορά το πολυδιαφημισμένο πρόγραμμα της Ευρωπαϊκής Ένωσης, που υιοθετήθηκε ως απάντηση για τα καταστροφικά και αχρείαστα lockdowns, τα οποία χρηματοδοτήθηκαν από την Ελλάδα με περίπου 51 δισ. με δανεικά. Η πραγματικότητα βέβαια για το ταμείο ανάκαμψης είναι πολύ διαφορετική από αυτήν που εμφανίζει η κυβέρνηση, αφού είναι διάχυτη η απογοήτευση στην αγορά για τα λίγα χρήματα που έχουν τελικά δοθεί ενώ το συντριπτικά μεγαλύτερο μέρος τους καταλήγει στις προνομιούχες μεγάλες επιχειρήσεις, όπως άλλωστε και τα χρήματα της πανδημίας.

Παράλληλα η Κυβέρνηση μετά το 41% που πήρε στις εκλογές, διέκοψε τις ενημερώσεις για το ΤΑΑ. Προφανώς, ως αποτέλεσμα της αλαζονείας της. Εμείς πάντως ρωτήσαμε για τη χαμηλή απορρόφηση του ΤΑΑ, ενώ η απάντηση που λάβαμε και θα καταθέσουμε στα πρακτικά επιβεβαίωσε τις ανησυχίες μας όσον αφορά την υποπραγματοποίησή του. Συγκεκριμένα, το Υπουργείο μας απάντησε τα εξής. Μέχρι σήμερα η χώρα έχει ήδη λάβει 14,9 δισ., 7,6 δισ. επιχορηγήσεις και 7,3 δισ. δάνεια επί του ανωτέρω προϋπολογισμού, στη βάση τριών αιτημάτων πληρωμής και της επιτυχούς ολοκλήρωσης 86 ορόσημων και στόχων. Ορόσημα, για να καταλαβαίνετε τι γίνεται εδώ, είναι τα γνωστά προαπαιτούμενα των μνημονίων που ως συνήθως αλλάζουμε τις λέξεις. Από το συνολικό αυτό ποσόν έγραψε η κυβέρνηση, τα 7,2 δισ. εισπράχθηκαν εντός του 2023. Τα παραπάνω με το συνολικό ύψος των εγκεκριμένων ευρωπαϊκών πόρων 36 δισ. εκ των οποίων τα 18,2 δισ. επιχορηγήσεις και τα 17,7 δισ. για το δανειακό πρόγραμμα, όπως μας απαντήσατε. Δηλαδή, η πραγματοποίηση ήταν κάτω από το 50%, ενώ από αυτά τα μισά περίπου τα 7,2 δισ. ήταν εντός του 2023. Πού έχουν δοθεί τα ποσά αυτά, συγκεκριμένα και αναλυτικά; Θα θέλαμε να γνωρίζουμε.

Σε κάθε περίπτωση σημειώνεται υστέρηση των επενδύσεων που σε ένα βαθμό αποδίδεται στο ΤΑΑ από την Τράπεζα της Ελλάδος, όπως θα καταθέσουμε στα πρακτικά, κάτι που επιβράδυνε και τον ρυθμό ανάπτυξης. Εκτός αυτού, σύμφωνα με το ν.4822/2021 κύρωσης της σύμβασης του ταμείου ανάκαμψης, η χώρα μας θα έπρεπε να είχε ήδη εισπράξει από την Ευρωπαϊκή Ένωση 13.515.279.318 ευρώ, δηλαδή το 76% έως την 31η Δεκεμβρίου 2022, ενώ τα υπόλοιπα 4 δισ. 254 εκατομμύρια κ.λπ. ή το 24% έως την 31η Δεκεμβρίου 2023.

Επομένως, θα έπρεπε να τα είχαμε ήδη λάβει όλα, κάτι που δεν συνέβη. Η είσπραξη τώρα του επιπλέον ποσού του παρόντος μέρους θα γινόταν κάτω από κάποιες προϋποθέσεις, που εμφανίζονται στο παράρτημα 3 της σύμβασης, με έναν περίεργο μαθηματικό τύπο που περιλαμβάνει το ΑΕΠ και που θεωρήσαμε πως ήταν αποπροσανατολιστικής πολυπλοκότητας, όπως τα τιμολόγια του ρεύματος. Συγκεκριμένα, στο άρθρο 11 της Οδηγίας του ΤΑΑ αναφέρεται ότι το 70% δίνεται με βάση κάποιες παραμέτρους και την εξίσωση του παραρτήματος 2, ενώ το 30% με μία πολύπλοκη φόρμουλα που αναλύεται στο παράρτημα 3, καταθέτοντας και τις δύο στα πρακτικά είναι πολύ δύσκολο να διαβάσει κανείς.

 Τελικά φαίνεται ότι ικανοποιήθηκαν οι όροι που έχουν σχέση με το ΑΕΠ, όπως επίσης τα προαπαιτούμενα που θα αναφέρουμε παρακάτω. Οπότε, εισπράττουμε και το συμπλήρωμα του 30%, καθυστερημένα βέβαια, αφού κανονικά θα έπρεπε να τα είχαμε εισπράξει όλα έως το τέλος του 2023, όπως είπαμε. Εν προκειμένω, θα καταθέσουμε έναν πίνακα στα Πρακτικά που δίνει μια συνοπτική εικόνα, ενώ υπάρχει μια μικρή διαφορά 450 εκατομμυρίων επιπλέον με βάση αυτήν την υπόλοιπη σε εισαγωγικά δόση, στην οποία θα αναφερθούμε παρακάτω στη σύμβαση.

 Σχετικά με τις πλημμύρες, αναφέρατε ότι συμπεριλήφθηκαν 600 εκατομμύρια για την αποκατάσταση του οδικού και σιδηροδρομικού δικτύου, όταν όμως αυτά τα ποσά έχουν ήδη ξεπεραστεί και πλησιάζουν το 1,5 δισ., 900 εκατομμύρια για τα οδικά και 450 εκατομμύρια για τον σιδηρόδρομο, όπως θα καταθέσουμε στα Πρακτικά. Όλα αυτά όταν δεν έχουν ακόμη δοθεί οι αποζημιώσεις για σπίτια, για εγκαταστάσεις, για την καταστροφή της παραγωγής, με τη λίμνη Κάρλα ακόμη πλημμυρισμένη, για απώλεια εισοδήματος κ.λπ.. Παρεμπιπτόντως εδώ, στο επιπλέον ποσόν η μόχλευση αυξάνει στο 52% τα δάνεια προς σύνολο, 5 στα 9,7 δισ. αντί 49% έως τώρα 7,3 στα 14,9 δισ.. Επίσης, της αρχικής υπόσχεσης του Ελλάδα 2. 0 ύψους 42%, 12,7 στα 30,5 δισ.. Ποιος είναι ο λόγος; Πάντως δεν παρέχεται το κόστος των δανείων, όπως σημειώνει επίσης το Γενικό Λογιστήριο.

Συμπερασματικά, λοιπόν, η απορρόφηση είναι πολύ χαμηλή, ενώ το μεγαλύτερο μέρος των χρημάτων οδηγείται σε πράσινα και ψηφιακά έργα με αμφίβολη αναπτυξιακή διάσταση, όπως τεκμηριώνει τουλάχιστον η έως τώρα οικονομική πορεία. Η ίδια απογοήτευση βέβαια όσον αφορά το Ταμείο Ανάκαμψης είναι διάχυτη σε ολόκληρη την Ευρώπη, με τις εκταμιεύσεις μόνο στο 30%, ενώ αποδίδεται στη γραφειοκρατία, όπως επίσης θα καταθέσουμε στα Πρακτικά. Σε σχέση πάντως με τον χρόνο καταβολής του αναφέρατε το 2026, οπότε θα θέλαμε να ρωτήσουμε αν έχει δοθεί αυτή η παράσταση. Εάν ναι, δεν θα έπρεπε να αναπροσαρμοστούν τα ποσά τουλάχιστον λόγω του πληθωρισμού;

 Τέλος σχετικά με τη δανειακή υποστήριξη του προγράμματος, μας απαντήσατε τα εξής. Ως προς το σκέλος των δανείων του ΤΑΑ, μέχρι το τέλος Φεβρουαρίου του 2024 είχαν υπογραφεί 283 δανειακές συμβάσεις συνολικού προϋπολογισμού 11 δισ., εκ των οποίων η συνεισφορά του ΤΑΑ ανέρχεται σε 4,7 δισ.. Δηλαδή, αν καταλάβαμε σωστά οι αφελληνισμένες τράπεζες έχουν συνεισφέρει μόνο 6,3 δισ., παρά το ότι αυξάνονται κατακόρυφα τα κέρδη τους με τους τόκους, με τις υπέρογκες προμήθειες, με τη στήριξη του δημοσίου και λοιπά όσον αφορά τις ηλεκτρονικές συναλλαγές και ούτω καθεξής; Συνεχίζοντας με τα περιεχόμενα του νομοσχεδίου, επικυρώνεται η αύξηση του ποσού του ΤΑΑ κατά συνολικά 9,7 δισ., τα οποία αφορούν στην εισφορά ή δωρεάν επιδότηση στο μέρος α’ συνολικού ποσού 4,7 δισ. και η δανειακή χορήγηση 5 δισ. στο μέρος β’. Κάθε μέρος αποτελείται από δύο άρθρα που περιλαμβάνουν τη σύμβαση που αναλύεται σε προοίμιο και 4 σύντομα υπό άρθρα, με τα ποσά και τους όρους τους. Έχουμε δηλαδή τα εξής, στο προοίμιο έχουμε ορισμούς σχετικά με το μηχανισμό ανασυγκρότησης και ανάπτυξης, με το ΜΑΑ. Στο άρθρο 1, σχέση μεταξύ του προσαρτήματος και της δανειακής σύμβασης με κάποιους νομικούς όρους. Στο άρθρο 2, πρόσθετα ποσά δανείου. Στο άρθρο 3, έναρξη ισχύος, η οποία είναι από την ημερομηνία υπογραφής και στο άρθρο 4 εφαρμοστέο δίκαιο και δικαιοδοσία, το οποίο είναι της Ε.Ε., ενώ συμπληρώνεται όπου απαιτείται με αυτό του Λουξεμβούργου.

Περαιτέρω, το νομοσχέδιο περιλαμβάνει τα παρακάτω. Άρθρο 1ο, σύμβαση χρηματοδότησης ποσού 4,7 δισ. ευρώ ως πρόσθετη χρηματοδοτική συνεισφορά που αναλύεται ως εξής, 3,9 δισ. μετά την επικαιροποίηση που αναφέρεται στο άρθρο 11 2 του κανονισμού του ΜΑΑ, ενώ αφορά τη μεταβολή του πραγματικού ΑΕΠ το 2020 και τη συγκεντρωτική μεταβολή του πραγματικού ΑΕΠ για την περίοδο 2020 - 2021. Η ερώτησή μας εδώ είναι πώς ακριβώς υπολογίστηκε. Εμείς δεν το καταλάβαμε. Το δεύτερο, 768.069.923 ευρώ από τα έσοδα του συστήματος εμπορίας εκπομπών της Οδηγίας 2003/87/ΕΚ και το τρίτο 25.600.000 μεταφορά από το αποθεματικό προσαρμογής στο Brexit.

Παρατηρούμε εδώ, λοιπόν, ότι από αυτά τα αποθεματικά υπάρχει μια αύξηση του ΤΑΑ, όπως είπαμε προηγουμένως, ενώ, όπως αναφέρεται στο άρθρο 2 παράγραφος 2, το ποσό των 158.733.985 ευρώ παρέχεται ως προς χρηματοδότηση και μπορεί να εκταμιευθεί από την Επιτροπή έως και σε δύο καταβολές. Αναφέρεται δε ότι αποτελεί το 20% της πρόσθετης χρηματοδότησης όπου, όμως, επειδή δεν καταλαβαίνω πώς προκύπτει θα παρακαλούσαμε να μας το εξηγήσετε.

Στη Σύμβαση περιλαμβάνεται, επίσης, το παράρτημα Α, το αίτημα «καταβολής» που αποτελεί ένα είδος υπεύθυνης δήλωσης κατά κάποιο τρόπο, αφού με αυτό δηλώνει η κυβέρνηση τα εξής. Οι συνολικές σωρευτικές δαπάνες που εκταμιεύθηκαν έως εκείνη τη στιγμή για την εφαρμογή κάθε μεταρρύθμισης και επένδυσης του Εθνικού Σχεδίου Ανάκαμψης και Ανθεκτικότητας προσέδωσαν ένα θετικό κλιματικό δείκτη βάσει της μεθοδολογίας του κανονισμού Ε.Ε. 2021/241 ως συμβάλλουσες στην επίτευξη των στόχων για την κλιματική αλλαγή, αυτό γράφει η κυβέρνηση. Τα παραπάνω είναι κατά δήλωση; Τι έχει επιτύχει η Ελλάδα επακριβώς όσον αφορά τους στόχους της κλιματικής αλλαγής; Με ποιο κόστος έχει επιτύχει όσα έχει επιτύχει; Δεν πρέπει να μας ενημερώσετε για όλα αυτά;

Για τους στόχους, πάντως, ανατρέξαμε στην αρχική Σύμβαση του ΤΑΑ με βάση την Οδηγία Ε.Ε. 2021/241 αφού δεν περιλαμβάνονταν στον κυρωτικό νόμο 4822/2021, όπου βρήκαμε τα εξής για τους κλιματικούς όρους του 38% των κεφαλαίων του ΤΑΑ και τους ψηφιακούς του 20%, επίσης των ιδίων κεφαλαίων.

Κλιματικοί στόχοι εδώ είναι στο παράρτημα 6 του ΜΑΑ ενδεικτικά οι παρακάτω. Οι 067068, ανακατασκευές ή εκσυγχρονισμοί σιδηροδρόμων, κεντρικό δίκτυο και 071 ευρωπαϊκό σύστημα διαχείρισης της σιδηροδρομικής κυκλοφορίας. Πολύ όμορφα. Είναι πραγματικά προκλητικό, όταν έχει συμβεί το έγκλημα στα Τέμπη και η συγκάλυψη του, να λαμβάνονται αυτά τα ποσά, ενώ, εκ των υστέρων, η Ευρωπαϊκή Ένωση διώκει την ΕΡΓΟΣΕ για τη Σύμβαση 717, όταν, την ίδια στιγμή, αποφυλακίζονται τα στελέχη της με εγγυήσεις που φτάνουν ακόμη και στις 800.000 ευρώ. Εδώ λογικά αναρωτιόμαστε πώς είναι δυνατόν να καταβάλλονται αυτά τα ποσά και ποιος τα καταβάλει. Είναι απίστευτο.

Περιλαμβάνονται, επίσης, μέτρα πολιτικής προστασίας για πλημμύρες και πυρκαγιές, όπου οι επιδόσεις της χώρας μας είναι οι χειρότερες δυνατές με επαναλαμβανόμενες πυρκαγιές και πλημμύρες χωρίς να έχουν γίνει καν τα απαραίτητα αντιπλημμυρικά.

Το δεύτερο που είδαμε είναι οι ψηφιακοί στόχοι στο παράρτημα 7 του ΜΑΑ, οι οποίοι είναι ενδεικτικά οι εξής. Στο 011β ανάπτυξη του ευρωπαϊκού συστήματος ψηφιακής ταυτότητας για δημόσια και ιδιωτική χρήση και στο 010 ψηφιοποίηση των μέσων μαζικής ενημέρωσης, όπου συμπεριλαμβάνεται το ηλεκτρονικό εμπόριο, η ηλεκτρονική επιχειρηματική δραστηριότητα κ.λπ. Συμπεριλαμβάνονται, επίσης, επενδύσεις σε νέα τεχνολογία στο σημείο 21 και στην εξωστρέφεια στο σημείο 15, όπου, όμως, δεν βλέπουμε να έχει κάνει τίποτα στην πράξη η Κυβέρνηση αφού ασχολείται μόνο με τον τουρισμό και την golden visa, με το ίδιο οικονομικό μοντέλο που μας χρεοκόπησε και, δυστυχώς, θα μας χρεοκόπησε ξανά.

Στο άρθρο 2 στη δανειακή σύμβαση στο μέρος Β με τη δανειακή σύμβαση και το δεύτερο άρθρο ορίζεται το ποσό είσπραξης στα 5 δις το πρόσθετο ποσό δανείου, ενώ έχει τα ίδια άρθρα με το μέρος Α. Στα παραρτήματα α και β, εδώ περιλαμβάνεται το παράρτημα α με το έντυπο αιτήματος καταβολής που, επίσης, παρουσιάζεται η δέσμευση για τα κλιματικά μέτρα, ενώ διαφέρει κάπως αφού περιλαμβάνει τα εξής στοιχεία για το δάνειο. Κόστος χρηματοδότησης, κόστος διαχείρισης ρευστότητας και κόστος υπηρεσιών για τη δόση δανείου για τα οποία δεσμευόμαστε μεν, ως κυβέρνηση εννοούμε, αλλά δεν περιγράφονται. Δεν θα έπρεπε να περιγραφούν;

Τέλος, λήξη δανείου στα 30 έτη με αποσβεσμένη αποπληρωμή κεφαλαίου εκκινώντας μετά από περίοδο χάριτος 10 ετών. Τα ίδια περιγραφικά του δανείου αναγράφονται και στο παράρτημα β με τον τίτλο Έντυπο Ειδοποίησης Επιβεβαίωσης, χωρίς να περιλαμβάνεται, όμως, το κόστος του δανείου.

Σε σχέση με το Γενικό Λογιστήριο του Κράτους, όπως αναφέραμε, δεν παρέχεται το κόστος δανεισμού, οπότε θα θέλαμε να γνωρίζουμε το επιτόκιο και τα λοιπά κόστη όπως για προμήθειες, αντιστάθμιση κινδύνου -για hedging εννοώ – καθώς, επίσης, το κόστος των στόχων. Εάν δεν απαντηθούν όλα αυτά είναι αδύνατον να στηρίξουμε τέτοια πράγματα.

Συμπερασματικά, τα ποσά του Ταμείου Ανασυγκρότησης είναι λίγα σε σχέση με τις ανάγκες της οικονομίας μας και καθυστερούν, ενώ παρέχονται για στόχους αμφίβολης χρησιμότητας όπως για ψηφιακά και πράσινα. Επιπλέον, για κοινωνικές δαπάνες όπως της ενσωμάτωσης ευάλωτων και με προαπαιτούμενα που δεν έχουν καταγραφεί και ποσοτικοποιηθεί, καθώς, επίσης, με άγνωστο κόστος δανείων.

Ελπίζουμε, λοιπόν, να μας δοθούν κάποια στοιχεία για να προσδιορίσουμε τη θέση μας για την οποία σήμερα επιφυλασσόμαστε.

Ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Οζγκιούρ Φερχάτ.

**ΟΖΓΚΙΟΥΡ ΦΕΡΧΑΤ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κ. Πρόεδρε. Λίγα λόγια για τα προσαρτήματα Συμβάσεων Μηχανισμού Ανάκαμψης και Ανθεκτικότητας. Το Εθνικό Σχέδιο Ανάκαμψης και Ανθεκτικότητας «Ελλάδα 2.0» όπως είχε αρχικώς εγκριθεί αφορούσε ποσό 17,8 δισεκατομμυρίων ευρώ για το σκέλος των μη επιστρεπτέων ενισχύσεων, τις επιδοτήσεις και 12,7 δισεκατομμυρίων ευρώ για το σκέλος των δανείων. Δηλαδή, συνολικό ποσό 30,5 δισεκατομμυρίων ευρώ.

Για την εκταμίευση αυτών των ποσών υπεγράφησαν και κυρώθηκαν με το νόμο 4822 του 2021 η σύμβαση χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και της χώρας μας που αφορά τη χρηματοδότηση του σκέλους των μη επιστρεπτέων ενισχύσεων του ελληνικού σχεδίου και κατά δεύτερον, τη δανειακή σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και της Ελλάδας που αφορά τη χρηματοδότηση του σκέλους των δανείων του ελληνικού σχεδίου.

Σημειώνεται ότι με βάση τον Κανονισμό του Μηχανισμού Ανάκαμψης και Ανθεκτικότητας, Κανονισμός της Ευρωπαϊκής Ένωσης 241 του 2021, το 70% της χρηματοδοτικής συνεισφοράς, ήτοι ποσό 13,5 δισεκατομμυρίων ευρώ θα ήταν διαθέσιμο για νομική δέσμευση από την Ελλάδα έως την 31/12/2022, ενώ το υπόλοιπο 30% που αντιστοιχεί σε ποσό 4,3 δισεκατομμυρίων ευρώ θα ήταν διαθέσιμο για νομική δέσμευση από την 1/1/2023 μέχρι τις 31/12/2023.

Στη βάση αυτών, η κύρωση της σύμβασης χρηματοδότησης με το νόμο 4822 του 2021 αφορούσε το ποσό των 13,5 δισεκατομμυρίων ευρώ, ενώ το προσάρτημα της σύμβασης χρηματοδότησης του προς ψήφιση νομοσχεδίου περιλαμβάνει το υπολειπόμενο 30%, το οποίο, μετά την αφαίρεση των διαχειριστικών δαπανών της Επιτροπής και την επικαιροποίηση της μέγιστης επιτρεπόμενης χρηματοδοτικής συνεισφοράς που αναλογεί στη χώρα όπως προέβλεπε ο Κανονισμός αντιστοιχεί σε ποσό 3,9 δισεκατομμυρίων ευρώ.

Στο μεσοδιάστημα, βάσει του Κανονισμού, καθώς και της εφαρμογής του σχεδίου REPowerEU για την ενίσχυση της ενεργειακής αυτονομίας της Ευρώπης υπεβλήθη στις 31/8/2023 πρόταση αναθεώρησης του Εθνικού Σχεδίου Ανάκαμψης και Ανθεκτικότητας «Ελλάδα 2.0». Αξίζει να σημειωθεί ότι η δημόσια διαβούλευση που πραγματοποιήθηκε για την τροποποίηση του σχεδίου διήρκησε από 31/7/2023 έως 14/8/2023 και έγινε όχι επί του αναθεωρημένου κειμένου του σχεδίου «Ελλάδα 2.0», αλλά επί ενός συνοπτικότατου επτασέλιδου κειμένου γενικών κατευθύνσεων και αρχών αναθεώρησης με τίτλο «Κατευθύνσεις αναθεώρησης του Εθνικού Σχεδίου Ανάκαμψης και Ανθεκτικότητας».

Το γεγονός αυτό επιβεβαιώνει για άλλη μια φορά το σημαντικό έλλειμμα διαφάνειας και εγείρει προβληματισμό, τόσο σε επίπεδο σχεδιασμού, όσο και διαχείρισης των πόρων του Ταμείου Ανάκαμψης και Ανθεκτικότητας. Με βάση την εκτελεστική απόφαση του Συμβουλίου που ενέκρινε στις 5/12/2023 την αναθεώρηση του Εθνικού Σχεδίου Ανάκαμψης και Ανθεκτικότητας «Ελλάδα 2.0» το αίτημα αναθεώρησης περιλάμβανε την απένταξη και τον περιορισμό του πεδίου εφαρμογής αρκετών μέτρων και έργων από το αρχικό εγκεκριμένο σχέδιο.

Δεύτερον, την υποβολή αιτήματος πρόσθετης χρηματοδότησης 768 εκατομμυρίων ευρώ για το κεφάλαιο του REPowerEU που περιλαμβάνει νέες ενεργειακές μεταρρυθμίσεις και επενδύσεις.

Κατά τρίτον, την υποβολή αιτήματος για μεταφορά μέρους του μεριδίου της χώρας από το αποθεματικό προσαρμογής στο Brexit στο σχέδιο «Ελλάδα 2.0» ύψους 25,6 εκατομμυρίων ευρώ και τέταρτον, την υποβολή αιτήματος για λήψη πρόσθετων δανειακών πόρων ύψους 5 δισεκατομμυρίων ευρώ που θα προστεθούν στο υφιστάμενο δανειακό σκέλος του σχεδίου «Ελλάδα 2.0».

Με βάση τα παραπάνω το προσάρτημα της Σύμβασης χρηματοδότησης του προς ψήφιση νομοσχεδίου πέραν των 3,9 δισεκατομμυρίων ευρώ της υπολειπόμενης χρηματοδότησης που αναφέρθηκα νωρίτερα, περιλαμβάνει πρόσθετα ποσά χρηματοδότησης για το σκέλος των μη επιστρεπτέων ενισχύσεων του ελληνικού σχεδίου 768 εκατομμυρίων ευρώ και 25,6 εκατομμυρίων ευρώ αντίστοιχα, το προσάρτημα της δανειακής σύμβασης του προς ψήφιση νομοσχεδίου περιλαμβάνει πρόσθετο ποσό για το σκέλος των δανείων του ελληνικού σχεδίου ύψους 5 δισεκατομμυρίων.

Με τα πρόσθετα αυτά ποσά η συνολική χρηματοδότηση του Εθνικού Σχεδίου Ανάκαμψης και Ανθεκτικότητας ανέρχεται πλέον στα 36 δισεκατομμύρια ευρώ που αναλύεται σε 18,22 δισεκατομμύρια ευρώ για το σκέλος των μη επιστρεπτέων ενισχύσεων και 17,73 δισεκατομμυρίων ευρώ για το σκέλος των δανείων.

Με λίγα λόγια και μια μικρή συμπερίληψη, τονίζουμε ότι δεν αλλάζει η δομή του Ταμείου Ανάκαμψης και Ανθεκτικότητας από την Κυβέρνηση, σε σχέση με την Ευρωπαϊκή Ένωση. Επίσης, αυξάνεται το δανειακό σκέλος -οι δανειακές συμβάσεις- της χώρας μας κατά 5 δισεκατομμύρια ευρώ, με μία λάθος κατεύθυνση από την Κυβέρνηση, η οποία δεν μπορεί να διαχειριστεί σωστά τους πόρους αυτούς, έτσι ώστε να υπάρξει μια δίκαιη κατανομή, για να υπάρχει εξυγίανση σε όλους τους τομείς που αφορούν στο Ταμείο Ανάκαμψης και Ανθεκτικότητας.

Υπάρχει εναλλακτικό σχέδιο του Ταμείου Ανάκαμψης και Ανθεκτικότητας; Προφανώς. Και σας το παρουσιάζουμε. Γιατί χρειαζόμαστε ένα εναλλακτικό σχέδιο από το Ταμείο Ανάκαμψης και Ανθεκτικότητας; Η ανάγκη για την επεξεργασία ενός εναλλακτικού σχεδίου από το Ταμείο Ανάκαμψης και Ανθεκτικότητας είναι επιτακτικά κρίσιμη, καθώς ο στρατηγικός σχεδιασμός του εγκεκριμένου σχεδίου πάσχει από 4 θεμελιώδεις αδυναμίες, οι οποίες υπονομεύουν την εφαρμογή και αποτελεσματικότητά του:

Πρώτον, απουσία στόχου μείωσης των ανισοτήτων. Κάτι, το οποίο δεν συμπεριλαμβάνεται στην ατζέντα της Κυβέρνησης και των Υπουργείων που σχετίζονται με το Ταμείο Ανάκαμψης και Ανθεκτικότητας.

Δεύτερον, απουσία στόχου ενίσχυσης της εγχώριας παραγόμενης αξίας. Κάτι, στο οποίο υστερούμε και υπολειπόμαστε σε σχέση με τα άλλα ευρωπαϊκά κράτη.

Τρίτον, περιθωριοποίηση των δημόσιων πολιτικών.

Και τέταρτον, απουσία περιφερειακής διάστασης, που μπορεί να δώσει το Ταμείο Ανάκαμψης και Ανθεκτικότητας.

Ας μιλήσουμε λίγο για την απουσία οριζόντιου στόχου μείωσης των ανισοτήτων. Είναι φανερό ότι η μείωση των ανισοτήτων να αντιμετωπίζεται, από το Εθνικό Σχέδιο, αποσπασματικά και ως συμπληρωματική αναφορά, που πρέπει να υπάρχει, και όχι ως κριτήριο-στόχος που πρέπει να εντάσσεται κεντρικά στη φιλοσοφία του Σχεδίου και να διατρέχει οριζόντια το σύνολο των πολιτικών μεταρρυθμίσεων και επενδύσεων. Άλλωστε, το Εθνικό Σχέδιο περιλαμβάνει μεταρρυθμίσεις και δράσεις που, με βάση τη διεθνή εμπειρία, οδηγούν στην αντίθετη κατεύθυνση. Δηλαδή, στην αύξηση των ανισοτήτων, με χαρακτηριστικό παράδειγμα την εργασιακή μεταρρύθμιση που έχει ήδη υλοποιηθεί σε μεγάλο ποσοστό. Η μόνη σχετική αναφορά εντοπίζεται στον 3οο πυλώνα του Σχεδίου -Άξονας 3,4. Αύξηση Της Πρόσβασης Σε Αποτελεσματικές Και Χωρίς Αποκλεισμούς Κοινωνικές Πολιτικές- προϋπολογισμού 601 εκατομμυρίων ευρώ.

Απουσία στόχου ενίσχυσης εγχώριας παραγόμενης αξίας. Πολύ σημαντικό ως διαχρονικό πρόβλημα αξιοποίησης των ευρωπαϊκών και άλλων επενδυτικών πόρων που, κατά καιρούς, έχει στη διάθεσή της η χώρα. Έχει εντοπιστεί το γεγονός ότι, τελικά, σε συντριπτικό ποσοστό, κατευθύνονται σε εισαγωγές, χωρίς να επωφελείται διαρθρωτικά η ελληνική παραγωγική βάση. Στο Εθνικό Σχέδιο απουσιάζει εντελώς το κριτήριο ως στόχος της εγχώριας παραγόμενης αξίας, παρά το γεγονός ότι η πράσινη και ψηφιακή μετάβαση δημιουργούν ευκαιρίες ανάκαμψης της παραγωγής προϊόντων και υπηρεσιών, αυξημένης προστιθέμενης αξίας, στην Ελλάδα. Ιδίως στον τομέα της μεταποίησης και της βιομηχανίας, αγνοείται ένα βασικό ζητούμενο μετασχηματισμού της οικονομίας που ενισχύει την ανθεκτικότητά της και επιστρέφει με υψηλούς πολλαπλασιαστές τα επενδυμένα κεφάλαια στην κοινωνία. Στο πλαίσιο αυτό, αξιολογείται ως προβληματική η απουσία ανάλυσης των κλαδικών πολιτικών, καθώς η βιομηχανία, ο αγροτικός τομέας και οι υπηρεσίες δεν αποτελούν αντικείμενο ειδικού σχεδιασμού.

Το Σχέδιο θεωρεί ότι οι κλάδοι αυτοί θα αναπτυχθούν αυτόματα, χάρη σε οριζόντιες επενδύσεις, όπως είναι η ενέργεια, οι οδικοί άξονες και δίκτυα 5G. Επομένως, είναι παράδοξο ότι, σε μία περίοδο που σε πολλές χώρες της Ευρώπης ο κλαδικός σχεδιασμός έχει επιστρέψει ως ένα βασικό εργαλείο οικονομικής πολιτικής ειδικά για τη βιομηχανία, η ελληνική οικονομία εναποθέτει την υλοποίηση μιας θεμελιώδους αλλαγής σε ένα μείγμα μεταρρυθμίσεων και απελευθέρωσης, το οποίο επανειλημμένα έχει αποδειχθεί αναποτελεσματικό.

Για την περιθωριοποίηση των δημόσιων πολιτικών. Ο ρόλος των δημόσιων πολιτικών εμφανίζεται ιδιαίτερα περιορισμένος, με εξαίρεση ίσως τον τομέα της ψηφιοποίησης διαδικασιών. Ειδικότερα, στο πεδίο των παρεμβάσεων στην αγορά εργασίας, οι πολιτικές για την τόνωση της απασχόλησης είναι εξαιρετικά περιορισμένες. Παράλληλα, το πρόγραμμα για την ενίσχυση της έρευνας και ανάπτυξης χαρακτηρίζεται από έλλειψη φιλοδοξίας και ο δημόσιος τομέας περιορίζεται σε ένα πλαίσιο απλοποίησης και αναδίπλωσης, χωρίς διακριτό στρατηγικό ρόλο. Οι γενικές κατευθύνσεις των παρεμβάσεων και μεταρρυθμίσεων, που αφορούν στο δημόσιο μηχανισμό και τις λειτουργίες του, κινούνται στην κατεύθυνση ενίσχυσης του στατικού ρόλου του κράτους. Ο κοινός παρονομαστής των προτεινόμενων παρεμβάσεων είναι ο εκσυγχρονισμός της διεπιφάνειας *(σύμπραξης)* δημόσιου-ιδιωτικού τομέα και η βελτίωση της ποιότητας των υπηρεσιών, που το πρώτο παρέχει στο δεύτερο.

Η μεταρρυθμιστική και αναπτυξιακή όμως, διαδικασία που θα επιχειρείται τα επόμενα χρόνια απαιτεί ένα πιο συντονιστικό και ενεργητικό ρόλο για το κράτος, καθώς είναι το μόνο που μπορεί να αναλάβει μέσω των πρωτοβουλιών του, το ρίσκο στο επίπεδο της τεχνολογικής πρωτοπορίας και της καινοτομίας. Τα οποία ο ιδιωτικός τομέας ιστορικά και διεθνώς γνωρίζουμε, ότι δεν μπορεί να αναλάβει τουλάχιστον στο βαθμό που απαιτείται. Καθώς για να ενισχύσει παραγωγικά υποκείμενα που ξεκινούν από μειονεκτική θέση.

 Παρ όλα αυτά το σχέδιο, δεν περιλαμβάνει κάποια πρόνοια για την ενίσχυση της ικανότητας του Δημόσιου Τομέα να σχεδιάσει, να εφαρμόσει και να αξιολογήσει τις πολιτικές μέσω των οποίων θα πραγματοποίει ο διακηρυγμένος μετασχηματισμός.

 Το παράδειγμα του Δημόσιου Τομέα, επιβεβαιώνει την προσέγγιση που διατρέχει οριζόντια το σχέδιο και συνοψίζεται στην ικανοποίηση εξωγενών καθορισμένων στρατηγικών στόχων, με ελάχιστη προσαρμογή στα δεδομένα της τρέχουσας συγκυρίας και χωρίς ξεκάθαρη αντίληψη για το περιεχόμενο του μετασχηματισμού που πρέπει να επιδιωχθεί.

 Απουσία Περιφερειακής Διάστασης. Στο Εθνικό Σχέδιο Ανάκαμψης και Ανθεκτικότητας παρουσιάζεται και εξειδικεύεται ο επιμερισμός του συνολικού ποσού των επιχορηγήσεων σε επίπεδο Πυλώνα - Άξονα μεταρρυθμίσεων και κατηγορίας έργων. Απουσιάζει όμως, μια σημαντική διάσταση που είναι η Περιφερειακή Διάσταση και κατανομή των πόρων στις 13 περιφέρειες της χώρας.

 Το γεγονός αυτό αποδεικνύει, ότι υπήρξε και υπάρχει έλλειμμα στρατηγικού σχεδιασμού και πρόβλεψης για μια ελάχιστη έστω εξασφαλισμένη κατανομή των πόρων στις περιφέρειες. Σε μια χώρα που οι περιφερειακές ανισότητες είναι μεγάλες, η Ελλάδα επάρει στο 9ο υψηλότερο επίπεδο περιφερειακών ανισοτήτων ως, προς το κατά κεφαλήν ΑΕΠ μεταξύ των 30 χωρών του ΟΟΣΑ.

 Ένας τέτοιος πολιτικός σχεδιασμός θα προκαλέσει αρνητικές, μακροπρόθεσμες συνέπειες σε επίπεδο ανάπτυξης και θα οδηγήσει σε όξυνση των περιφερειακών ανισοτήτων. Στο πλαίσιο αυτό ο σχεδιασμός του Ταμείου Ανάκαμψης, φαίνεται να μην ακολουθεί τις συστάσεις του ΟΟΣΑ αναφορικά με τις αναγκαίες συνθήκες για την ανάκαμψη στην «μετά-covid» εποχή. Ειδικότερα οι συστάσεις για την Ελλάδα προκειμένου να ανακάμψει από τη χρηματοπιστωτική και την υγειονομική κρίση, αναδεικνύουν την βαρύτητα της τοπο-κεντρικής στρατηγικής ανάπτυξης και αναπτύσσονται σε τέσσερις άξονες.

 Ενίσχυση περιφερειακών πολιτικών, προώθηση της παραγωγικότητας της ανταγωνιστικότητας και της δημιουργίας τοπικών θέσεων εργασίας σε όλες τις περιφέρειες. Προώθηση της ποιοτικής απασχόλησης και της κοινωνικής ένταξης σε όλες τις περιφέρειες. Ενίσχυση της διασύνδεσης και της βιώσιμης ανάπτυξης σε όλες τις περιφέρειες.

 Η ένταση των μελλοντικών προκλήσεων είναι διαφορετική από την κάθε περιφέρεια και εξαρτάται κατά κύριο λόγο από τις τοπικές παραγωγικές ιδιαιτερότητες της, το επίπεδο των υποδομών της, τα χαρακτηριστικά του εργατικού της δυναμικού. Για παράδειγμα, η Περιφέρεια της Κρήτης έχει δεχτεί ένα ισχυρό πλήγμα από την επιλογή της αναστολής της οικονομικής δραστηριότητας τους, τους προηγούμενους μήνες λόγω του Lockdown ενώ, η Περιφέρεια της Δυτικής Μακεδονίας, η ενίσχυση για το ολοκληρωμένο ειδικού σχεδίου για τη μετάβαση κατά την φάση της απολιγνιτοποίησης. Οι ιδιαίτερες αυτές ανάγκες φαίνεται, ότι δεν αποτελούν μεταβλητές στο ελληνικό σχέδιο αξιοποίησης των πόρων με αποτέλεσμα όχι, μόνο να στερούν από τις περιφέρειες μια δυναμική ανάκαμψης, αλλά και να αναπαράγουν στρεβλώσεις του παρελθόντος.

 Η έκθεση άλλωστε του ΟΟΣΑ, αναφέρει με σαφήνεια τις στρεβλώσεις αυτές και το πώς υποσκάπτουν τη δυναμική ανάπτυξη της χώρας. Στην Ελλάδα, οι τρέχουσες περιφερειακές και τοπικές πολιτικές διαμορφώνονται κυρίως, με βάση τις πολιτικές της Ευρωπαϊκής Ένωσης και συχνά υλοποιούνται μέσω της συνένωσης πολλών συχνά μικρής κλίμακας έργων. Γεγονός που οδηγεί στην επικάλυψη σε υψηλά έξοδα διοίκησης και ανεπαρκή συντονισμό ακόμη και μεταξύ Τοπικής και Περιφερειακής Αυτοδιοίκησης.

 Αυτό συμβαίνει επειδή, οι Περιφερειακές και Τοπικές Αρχές αδυνατούν να σχεδιάσουν πολιτικές με ολοκληρωμένο τρόπο που συνδέεται με το όραμα της Μεσομακροπρόθεσμης Ανάπτυξης. Αυτό το όραμα θα πρέπει να διακατέχει την Τοπική Ανάπτυξη και να εμπνεύσει τη συμμετοχή ευρέος φάσματος τοπικών παραγόντων από τον Δημόσιο τον Ιδιωτικό και τον τριτογενή τομέα.

 Επιφυλασσόμαστε κ. Πρόεδρε. Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Σας ευχαριστούμε κύριε συνάδελφε. Τον λόγο έχει τώρα Ειδικός Αγορητής της Κοινοβουλευτικής Ομάδας, «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ» ο κ. Ανδρέας Βορύλλας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Κοντοτόλη Μαρίνα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Οζγκιούρ Φερχάτ, Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος, Καζαμίας Αλέξανδρος και Καραγεωργοπούλου Ελένη.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Κύριε Πρόεδρε, κύριοι Υπουργοί, κυρίες και κύριοι συνάδελφοι, ο Μηχανισμός Ανάκαμψης και Ανθεκτικότητας που αναπτύχθηκε για να δώσει ώθηση στις οικονομίες της Ευρώπης που είχαν εγκλωβιστεί από την πανδημία covid, δημιουργήθηκε, επίσης, για να οικοδομήσει ένα ψηφιακό πιο πράσινο και ισχυρότερο μέλλον.

Έκτοτε, πριν συνέλθουν από την πανδημία η Ευρώπη πλήττεται από τον πόλεμο στην Ουκρανία, την ενεργειακή κρίση και τον υψηλό πληθωρισμό. Ο Μηχανισμός Ανάκαμψης και Ανθεκτικότητας ορίζει ότι η Ελλάδα πρέπει να πληρωθεί συνολικά 35,95 δισ. €, τα 18,22 δισ. € ως μη επιστρεπτέα στήριξη και τα 17,73 δισ. € ως δάνεια.

Σύμφωνα με τον κατάλογο με τους 100 τελικούς αποδέκτες με την υψηλότερη χρηματοδότηση από το Ταμείο Ανάκαμψης και Ανθεκτικότητας το Νοέμβριο του 2023 η συνολική χρηματοδότηση ανερχόταν σε 12 δισ. €, δηλαδή, απορρόφηση περίπου 36%. Ωστόσο τα προβλήματα είναι μπροστά μας ακόμα με τα πιεστικά χρονοδιαγράμματα το Ταμείο Ανάκαμψης να χτυπούν καμπανάκι. Ο κατασκευαστικός κλάδος ζητά την άρση εμποδίων όπως με τις εγγυητικές επιστολές και τις απαλλοτριώσεις, ώστε να μη χαθούν πόροι και να μη ναυαγήσουν οι δημοπρατήσεις που είναι σε εξέλιξη.

Στις χρόνιες παθογένειες προστίθενται οι νέες προκλήσεις όπως η έλλειψη ανθρώπινου δυναμικού και η κλιματική αλλαγή που διαμορφώνει ένα διαφορετικό τοπίο για τις υποδομές. Είναι χαρακτηριστικό ότι η αποκατάσταση της Θεσσαλίας από τις καταστροφές του Daniel θα αποστερήσει 1,5 δισ. € από τα έργα υποδομών, όπως εκτίμησε ο Υπουργός Υποδομών και Μεταφορών, κ. Χρήστος Σταϊκούρας, κατά την εισαγωγική του τοποθέτηση στο Συνέδριο «Υποδομές και Δίκτυα 2024».

Σύμφωνα με την πρόσφατη μελέτη του ΙΟΒΕ για τον κατασκευαστικό κλάδο η Ελλάδα είναι από τους ουραγούς στην Ευρώπη ως προς τις έγκαιρες πληρωμές, καθώς μόλις 1 στις 4 πραγματοποιείται εμπρόθεσμα. Αυτό οξύνει την ανάγκη αναζήτησης πρόσθετης χρηματοδότησης και ρευστότητας για τις εταιρείες του κλάδου τροφοδοτώντας ένα φαύλο κύκλο καθυστερήσεων.

Βασικός παράγοντας καθυστερήσεων και υπέρβασης του προϋπολογισμού των έργων είναι διαχρονικά οι απαλλοτριώσεις που αποτελούν ευθύνη του Δημοσίου. Η καθυστέρηση της απόδοσης στον ανάδοχο των χώρων που θα εκτελέσει το έργο αποτελεί έναν από τους πιο συνήθεις λόγους που γίνονται αιτήματα αποζημιώσεων. Όπως επισήμανε η Υφυπουργός Υποδομών, κ. Νίκος Ταχιάος, στο πλαίσιο του συνεδρίου «πρόκειται για ένα μη ελεγχόμενο παράγοντα, η επίλυση του οποίου απαιτεί τη συνδρομή της Δικαιοσύνης και την αλλαγή κουλτούρας».

Το Κόμμα μας προτείνει, ειδικά για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας, άμεσα να εφαρμοστούν ειδικές διατάξεις, όπως συνέβη με τους Ολυμπιακούς Αγώνες της Αθήνας το 2004 για επιτάχυνση της διαδικασίας. Π.χ. θέτουμε υπόψη σας το άρθρο 6 του ν. 2730/1999 με τίτλο «αναγκαστικές απαλλοτριώσεις για την εκτέλεση ολυμπιακών έργων», το οποίο θα καταθέσουμε και στα πρακτικά της Βουλής.

Επίσης, προτείνουμε στο Συμβούλιο της Επικρατείας που εκδικάζει υποθέσεις για τις απαλλοτριώσεις που σχετίζονται με έργα που χρηματοδοτούνται από το Ταμείο Ανάκαμψης και Ανθεκτικότητας να δημιουργηθεί ξεχωριστό ειδικό τμήμα που θα εκδίδει άμεσα αποφάσεις. Κάτι παρόμοιο συνέβη και με τις ανάγκες διοργάνωσης των Ολυμπιακών Αγώνων. Το Ταμείο Ανάκαμψης θα διπλασιάσει τον τζίρο του κλάδου των κατασκευαστικών εταιριών, όπως εκτιμά το Ίδρυμα Οικονομικών και Βιομηχανικών Ερευνών ΙΟΒΕ, αλλά, παράλληλα, θα αυξηθούν σημαντικά και οι ανάγκες δανεισμού, ενώ είναι βέβαιο ότι οι 4 συστημικές τράπεζες δε μπορούν να καλύψουν τις ανάγκες δανεισμού πολύ μεγάλων έργων.

Η κάλυψη του χρηματοδοτικού κενού του Κατασκευαστικού Κλάδου, προκειμένου να εκτελεστούν τα έργα του Ταμείου Ανάκαμψης και να μη χαθούν οι πολύτιμοι πόροι για τη χώρα, αποτελεί μία από τις πιο σοβαρότερες προκλήσεις της επόμενης τριετίας. Όπως ανέδειξε η μελέτη του Ιδρύματος Οικονομικών και Βιομηχανικών Ερευνών ΙΟΒΕ για τις προοπτικές του Κατασκευαστικού Κλάδου στην Ελλάδα που διενεργήθηκε για λογαριασμό του Ταμείου Μηχανικών Εργοληπτών Δημοσίων Έργων, Τ.Μ.Ε.Δ.Ε., οι ανάγκες του τραπεζικού δανεισμού των τεχνικών και μελετητικών επιχειρήσεων θα αυξηθούν κατά 972 εκατομμύρια έως 1,07 δισ. € μέχρι το 2026.

Όσον αφορά στα προβλήματα με τις εγγυητικές επιστολές, οι 4 συστημικές τράπεζες που άφησε στη χώρα η οικονομική κρίση αδυνατούν παρά τις μεγάλες προσπάθειες να σηκώσουν το βάρος των εγγυητικών επιστολών που επισύρει το τεράστιο πλάνο νέων έργων, όταν ήδη το ανεκτέλεστο των κατασκευαστικών ομίλων έχει εκτιναχθεί στα 15 δισ. €.

Το Κόμμα μας προτείνει 3 μέτρα για το εν λόγω πρόβλημα που θέτουν οι ανάδοχοι μεγάλων έργων:

Πρώτον, η θέσπιση του αυτοδίκαιου τερματισμού μιας εγγυητικής επιστολής με την έκδοση του πιστοποιητικού οριστικής παραλαβής του έργου.

Δεύτερον, την κατάργηση της έκδοσης εγγυητικών επιστολών για προκαταβολές έργων.

Τρίτον, την υιοθέτηση του ρουμανικού μοντέλου που θέλει τη δέσμευση της προκαταβολής σε ειδικό λογαριασμό που θα κινείται μόνο μετά την υποβολή στοιχείων, ότι ο ανάδοχος πραγματικά προχώρησε σε δαπάνες για το συγκεκριμένο έργο.

Όσον αφορά στο πρόβλημα με την έλλειψη ειδικευμένου προσωπικού και εργολάβων, πιθανόν να φέρει καθυστερήσεις στην εκτέλεση των έργων στο μέλλον. Καθυστερήσεις που συνεπάγονται επιστροφές χρηματοδοτήσεων στην Ευρωπαϊκή Ένωση.

 **Εκτός από το ανθρώπινο κεφάλαιο που έφυγε στο εξωτερικό κατά την οικονομική κρίση δεν κατευθύνονται νέοι άνθρωποι στις κατασκευές και πρέπει να μπει τέλος στην απαξίωση των τεχνικών επαγγελμάτων στην ελληνική κοινωνία. Σήμερα, μόλις το 4% του νέου κόσμου μπαίνει στον τεχνικό κλάδο, όταν στην Ευρώπη το ποσοστό είναι 7% συνάγοντας ότι θα υπάρξουν αυξημένα προβλήματα στο μέλλον. Όλα τα παραπάνω προβλήματα αν δεν επιλυθούν οι κυρώσεις χρηματοδοτήσεων και δανειακών συμβάσεων του Μηχανισμού Ανάκαμψης και Ανθεκτικότητας, δεν θα έχουν καμία αξία για την οικονομία μας διότι πολύ απλά μεγάλα έργα δεν θα ολοκληρωθούν και οι χρηματοδοτήσεις θα επιστραφούν στην Ευρωπαϊκή Ένωση.**

 **Ως προς την Κύρωση της Σύμβασης χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και Ελλάδας η χώρα μας θα εισπράξει 4,7 δισ. ευρώ με τη μορφή επιχορηγήσεων. Προφανώς είναι προς το συμφέρον της χώρας, η είσπραξη μιας τέτοιας επιχορήγησης, αλλά το ζήτημα είναι τα ποσά να κατατεθούν άμεσα σε παραγωγικές επενδύσεις σύμφωνα με το Εθνικό Σχέδιο Ανάκαμψης και Ανθεκτικότητας, δεδομένου ότι ο Μηχανισμός Ανάκαμψης και Ανθεκτικότητας θα λειτουργήσει έως 31 Δεκεμβρίου του 2026. Αυτό που δεν είναι ευρέως γνωστό, είναι πως αν τα έργα δεν έχουν ολοκληρωθεί μέχρι το τέλος του 2026, τα ποσά επιστρέφονται στην Ευρωπαϊκή Ένωση γεγονός πιθανό, δεδομένου ότι οι ρυθμοί απορρόφησης εξακολουθούν να είναι μέτριες σε σχέση με τη διάρκεια του μηχανισμού ενώ υπάρχουν πληθώρα προβλημάτων όπως αναφέραμε παραπάνω. Ως προς την Κύρωση του προσαρτήματος δανειακής σύμβασης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης και Ελλάδας η χώρα μας θα εισπράξει 5 δισ. ευρώ με τη μορφή δανείου.**

 **Στην Έκθεση του Γενικού Λογιστηρίου του Κράτους του άρθρου 75 παράγραφος 1 του συντάγματος προκύπτει πως το δάνειο θα έχει διάρκεια 30 έτη. Θα υπάρχει δαπάνη τόκων, η οποία όμως δεν αναφέρεται ότι υπάρχει κάποια εκτίμηση δαπάνης τόκων. Επίσης, στην Ειδική Έκθεση άρθρου 75 παράγραφος 3 του συντάγματος που υπογράφει ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης δηλώνεται ότι προκαλείται δαπάνη επί του κρατικού προϋπολογισμού από την καταβολή τόκων, για την εξυπηρέτηση του πρόσθετου ποσού δανείου, αλλά και εδώ δεν αναφέρεται το ύψος δαπάνης τόκων ούτε και το επιτόκιο. Σε οποιαδήποτε δανειακή σύμβαση ακόμα και στην πιο απλή μορφή της ο δανειζόμενος είναι λογικό να επιθυμεί να γνωρίζει το επιτόκιο και την αναμενόμενη δαπάνη τόκων.**

 **Θα θέλαμε ξεκάθαρες διευκρινίσεις σχετικά με την αναμενόμενη δαπάνη τόκων και το επιτόκιο δανεισμού από τον κύριο Υπουργό, διότι δεν καλύπτουν απαντήσεις του τύπου ότι θα είναι απλά ένα χαμηλό επιτόκιο. Καλούμε την κυβέρνηση, να επιλύσει τα σοβαρά προβλήματα που επηρεάζουν την ταχύτητα απορρόφησης των χρηματοδοτήσεων και να υπάρξει μέριμνα για τη χρηματοδότηση των μικρομεσαίων επιχειρήσεων, που ακόμα είναι η ραχοκοκαλιά της οικονομίας μας. Ευχαριστώ πάρα πολύ.**

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε κύριε συνάδελφε.**

 **Τον λόγο έχει ο κ. Χαλκιάς.**

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο « ΣΠΑΡΤΙΑΤΕΣ»): Ευχαριστώ πολύ κύριε Πρόεδρε. Κυρίες και κύριοι συνάδελφοι, το νομοσχέδιο ουσιαστικά αφορά στην Κύρωση Διοικητικών Διατάξεων συμπληρωματικών προς την ισχύουσα δανειακή Συμφωνία μεταξύ της Ευρωπαϊκής Ένωσης και ελληνικού κράτους μέσω του Μηχανισμού Ανάκαμψης και Ανθεκτικότητας.**

**Το πρώτο άρθρο, αφορά στο πρόσθετο ποσό χρηματοδοτικής συνεισφοράς και διατίθενται τα ποσά των 768 εκατομμυρίων περίπου από τα έσοδα του συστήματος εμπορίας εκπομπών και των 25,6 εκατομμυρίων ευρώ από το αποθεματικό προσαρμογής στο brexit . Από το σύνολο των χρημάτων, το 20% αυτών περίπου 158 εκατ. ευρώ θα το λάβουμε ως προ χρηματοδότηση.**

**Το δεύτερο άρθρο, αφορά σε δάνειο ύψους 5 δισ. ευρώ μέσω του Μηχανισμού Ανάκαμψης και Ανθεκτικότητας. Σε αυτή την περίπτωση που αφορά σε δανεισμό πρέπει να δοθεί προσοχή στο γεγονός ότι δεν αναφέρεται πουθενά το επιτόκιο που θα επιβαρύνει την αποπληρωμή του δανείου, αλλά ούτε και το σαφές χρονοδιάγραμμα αποπληρωμής των σχετικών δόσεων. Να τονιστεί ότι η αποπληρωμή του δανείου, αποτελεί συμβατική υποχρέωση της χώρας και δεδομένου ότι το προσεχές διάστημα πρέπει να αποπληρώσουμε και τα δάνεια των μνημονίων, ένα επιπλέον δάνειο, θα επιβαρύνει σίγουρα τον κρατικό προϋπολογισμό . Όταν ένας πολίτης παίρνει δάνειο, το επιτόκιο το ξέρει από πριν. Όταν ένα κράτος λαμβάνει δάνειο το επιτόκιο όπως φαίνεται είναι έκπληξη. Τι θα γίνει σε περίπτωση που τα επιτόκια εκτιναχθούν; Καμία πρόβλεψη.**

**Ένα ακόμη σημείο που πρέπει να θίξουμε αφορά στο σκοπό της χρηματοδότησης. Όπως λέει και το όνομα του μηχανισμού οι δράσεις που χρηματοδοτούνται θα πρέπει να στοχεύουν στην ανάκαμψη και στην ανθεκτικότητα τα οποία προϋποθέτουν τη βιώσιμη ανάπτυξη. Αλλά πώς θα έρθει η βιώσιμη ανάπτυξη, όταν τα ποσά δαπανώνται σε δογματικές πολιτικές που απλά μπαλώνουν και μάλιστα μερικώς τις παθογένειες;**

Θα περίμενε κανείς, αυτά τα κονδύλια να προορίζονταν για την ουσιαστική ανθεκτικότητα της Ελληνικής Οικονομίας, δηλαδή, στην παροχή κινήτρων επιχειρηματικότητας, ειδικά για τους νέους. Το μετασχηματισμό του πρωτογενή μας τομέα παραγωγής μας, τη δημιουργία θέσεων εργασίας, την ενεργειακή αυτονομία της χώρας στην καταπολέμηση του Δημογραφικού προβλήματος.

Αντίθετα, βλέπουμε τη χρηματοδότηση να πηγαίνει σε κουπόνια τύπου pas και σε επιδόματα που δεν παίρνει σχεδόν κανένας συμπολίτης μας, λόγω των ορίων που έχει θέσει η Κυβέρνηση, για να μπορεί κάποιος να χαρακτηριστεί φτωχός. Ειδικά, τα ποσά που λαμβάνουμε μέσω δανείων, θα έπρεπε να χρησιμοποιούνται με τρόπο που να διασφαλίζεται η μελλοντική αποπληρωμή τους, ώστε να μην δούμε ένα τέταρτο, ένα πέμπτο μνημόνιο την προσεχή δεκαετία.

Όταν, επτά στους δέκα συμπολίτες μας είναι υποκειμενικά φτωχός και δεν μπορεί να ανταπεξέλθει στις καθημερινές τους ανάγκες, είναι έως και προσβλητικό απέναντι στο λαό να συζητάμε για μεγαλεπήβολα σχέδια ανάκαμψης, αμφιβόλου αποτελεσματικότητας και το πρόβλημα, δεν λύνεται δίνοντας ψίχουλα σε pas.

Το πρόβλημα θα λυθεί, όταν επιτέλους αποφασίσει κάποιος να κατανείμει υπεύθυνα τα ποσά από την Ευρωπαϊκή χρηματοδότηση, με τρόπο τέτοιο που να προωθείται η βιώσιμη ανάπτυξη και ανθεκτικότητα της Ελληνικής Οικονομίας. Οι δυσμενείς συνθήκες που επικρατούν στη Διεθνή Οικονομία, αποτελούν σημαντικό κίνδυνο που όμως κανείς σας, δεν εκτιμά ορθά.

Θα πρέπει, να θωρακιστούμε απέναντι στα πιθανά σοκ και να διασφαλίσουμε ότι οι Έλληνες, δεν θα ξανά βιώσουν καταστάσεις όμοιες με αυτές του 2010, του 2012 και του 2016. Για το πρώτο άρθρο, είμαστε γενικώς θετικός διακείμενοι, για το δεύτερο άρθρο, θέλουμε να αποσαφηνιστούν τα εξής:

Ποιο, θα είναι το επιτόκιο και ποια η περίοδος αποπληρωμής του επιπλέον δανείου; Σε ποιες δράσεις θα κατευθυνθεί το επιπλέον ποσό;

Όχι γενικά, αλλά συγκεκριμένα, θέλουμε μια λίστα με τις δράσεις, το δυνητικό του όφελος για την κοινωνία και την οικονομία και χρηματικό ποσό που απαιτείται για την υλοποίησή τους.

Τώρα, θέλω να κάνω μια γενικότερη ανάλυση επι του Ταμείου Ανάκαμψης και Ανθεκτικότητας, ένα γενικότερο σχολιασμό, το 29% αυτού του ταμείου, κατευθύνεται στην παραγωγή ενέργειας, το 26% στις τουριστικές επιχειρήσεις, 20% στη βιομηχανία και 12% στις λοιπές υπηρεσίες, όπου μέσα εντάσσεται και ο αγροτικός κλάδος.

Αυτά, είναι στοιχεία από την εκτέλεση του Προϋπολογισμού και θέλω να ρωτήσω κύριε Υπουργέ; Γιατί, έχω ρωτήσει και τον κύριο Χατζηδάκη, έχω κάνει αυτό το ερώτημα πάμπολλες φορές. Ο αγροτικός κλάδος, εντάσσεται, λοιπόν, σε αυτό το 12% στις λοιπές υπηρεσίες, πως ξέρουμε αυτό το ποσοστό; Άρα, για να βγάλουμε και ένα συμπέρασμα πόσα είναι τα χρήματα που οδηγούνται από το Ταμείο Ανάκαμψης, για τους αγρότες μας.

Αν δεν προωθήσουμε σαν κράτος την παραγωγική ανασυγκρότηση της χώρας μας, μέλλον δεν πρόκειται να έχουμε ποτέ οι Έλληνες πολίτες. Είναι ξεκάθαρο, νομίζω και στον τελευταίο πολίτη αυτής της χώρας ότι η Ελλάδα πώς επιβίωσε σαν κράτος και σαν έθνος, στηριζόμενη στη ναυτιλία και στον αγροτικό κόσμο και φυσικά, στο κεφάλαιο, το οποίο όμως δεν ήταν εισαγόμενο, δεν ήταν πολυεθνικές, ήταν Έλληνες επιχειρηματίες, οι οποίοι είχαν την παραγωγή τους στη χώρα μας.

Για εμάς, τους «ΣΠΑΡΤΙΑΤΕΣ», είναι λανθασμένη η αντίληψη ότι θα έρθει μια πολυεθνική να μας σώσει, καμιά πολυεθνική δεν θα έρθει να μας σώσει, οι πολυεθνικές ενδιαφέρονται μόνο να βγάζουν κέρδος και να βγάζουν χρήματα τα στελέχη τους και έχουμε δει και έχουμε εξετάσει και από αυτήν εδώ την Επιτροπή, τις τριγωνικές συναλλαγές που κάνουνε, για να μην πληρώνουν φόρους.

Άρα, θα πρέπει να στηριχτούμε στα ελληνικά χέρια, να πιστέψουμε στους Έλληνες.

Θέλω επ ευκαιρίας να πω το εξής, ότι η φθηνή ενέργεια είναι το κλειδί της ανάπτυξης της ελληνικής και της ευρωπαϊκής οικονομίας. Χωρίς φθηνή ενέργεια, δεν πας πουθενά. Έχουμε δει οι συμπολίτες μας, το ποσό που δαπανούσαν κάποτε για την ενέργεια για το σπίτι τους, αυτή τη στιγμή να είναι τετραπλάσιο το ποσό. Γιατί είναι τετραπλάσιο; Γιατί πρέπει να οικονομήσουν κάποια επιχειρηματικά στελέχη και κάποιοι επιχειρηματίες. Για εμάς τους «ΣΠΑΡΤΙΑΤΕΣ» σημασία έχει η ευημερία του έθνους και των πολιτών. Κλείσατε τα περισσότερα εργοστάσια και κάνετε απολιγνιτοποίηση της χώρας, χωρίς να έχετε προχωρήσει στην μετάβαση και οικονομικά συμφέρουσα για τον ελληνικό λαό. Να υπενθυμίσω λοιπόν, ότι η Πτολεμαΐδα5- ένα σύγχρονο εργοστάσιο λιγνίτη- στα χρόνια της κρίσης, με κόστος 1,5 δις αυτό το εργοστάσιο, απέφερε κέρδη για την ελληνική οικονομία, από την εκτόξευση των τιμών ενέργειας, 700 εκατ. ευρώ σε διάστημα ενάμιση έτους.

Επίσης, θα πρέπει να δούμε πάρα πολύ σοβαρά την ενεργειακή αυτονομία στα σπίτια. Δεν είναι δυνατόν να μην προωθούμε, το κάθε σπίτι να έχει τη δική του ενεργειακή αυτονομία, τα δικά του φωτοβολταϊκά, τις δικές του ανεμογεννήτριες και να είναι ενεργειακά αυτόνομα. Αυτό πραγματικά θα με χαροποιούσε πάρα πολύ να το δω από την Κυβέρνησή σας- κάποια τέτοια προγράμματα- και επίσης τα υπεράκτια αιολικά πάρκα. Μπορούμε να κάνουμε εξαγωγές πλέον ηλεκτρικής ενέργειας προς όλη την Ευρώπη. Τα αιολικά υπεράκτια πάρκα, μέσω του προγράμματος «MERMAID» της Ευρωπαϊκής Ένωσης- δείτε αυτό σας παρακαλώ, έχω καταθέσει στην Επιτροπή ολόκληρη μελέτη άνω των 120 σελίδων για αυτά- μπορεί να έχει οικονομικά πολύ μεγάλο συμφέρον, να γίνονται ιχθυοκαλλιέργειες ανάμεσά τους, δεν ενοχλούμε την τοπική κοινωνία διαλύοντας τα βουνά μας και τα δάση μας για να βάλουμε ανεμογεννήτριες, το Αιγαίο είναι μια θάλασσα η οποία έχει ανέμους, άρα θα έχουμε μεγάλους βαθμούς απόδοσης και υπάρχει μια μελέτη στο πρόγραμμα «MERMAID» για την Κάσο και την Κάρπαθο, όπου με τρεις τέτοιες ανεμογεννήτριες, κάνουμε ενεργειακά ανεξάρτητα τα νησιά μας. Όπως είχα τονίσει και στην προηγούμενη Επιτροπή, αντί να δαπανούμε 1 δις ευρώ να ποντίσουμε καλώδιο για την ηλεκτρική διασύνδεση της Κρήτης με την ηπειρωτική χώρα και τα νησιά μας, για λόγους εθνικής ασφάλειας, για λόγους οικονομικά δημοσιονομικούς, θα πρέπει να φτιάξουμε υπεράκτια αιολικά πάρκα που θα δώσουν την ανεξαρτησία στα νησιά μας, γιατί η εισαγωγή ενέργειας έχει ένα μεγάλο δημοσιονομικό «αποτύπωμα», οπότε η μείωσή της θα φέρει ένα μεγάλο δημοσιονομικό όφελος.

Κλείνοντας, θα ήθελα να δω δημόσιες επενδύσεις και θα πω το παράδειγμα της Ευβοίας, ένα από τα παραδείγματα που έχω, αλλά λόγω χρόνου δεν θα πω πάρα πολλά. Στην Εύβοια, λοιπόν, εάν θα φτιάχναμε έναν αυτοκινητόδρομο από τη Χαλκίδα έως την Κύμη και ενώνοντας τη Ιστιαία με την Κάρυστο και αξιοποιώντας το λιμάνι της Κύμης, θα μπορούσαμε να φέρουμε πάρα πολύ μεγάλη εξέλιξη, πάνω από 8.000 θέσεις εργασίας μπορούν να ανοιχτούν εάν γίνει εμπορικό το λιμάνι της Κύμης και για οχηματαγωγά για Βόρειο και Κεντρικό Αιγαίο, να κάνουμε αποσυμφόρηση του Πειραιά, να έχουμε ένα δεύτερο λιμάνι που θα είναι κρατικό λιμάνι, θα ανήκει στο ελληνικό δημόσιο, να φέρνουμε εμπορικά πλοία να ξεφορτώνουν.

Θα έπρεπε να δω έργα υποδομής, αποστραγγιστικά και φράγματα, τα οποία δεν βλέπουμε. Μιλάμε για κλιματική κρίση και δεν βλέπουμε φράγματα. Που είναι το νερό που θα χρειαστούμε για να αρδεύσουμε εκτάσεις, που είναι το νερό για να μπορούμε να έχουμε κατασβέσεις στις πυρκαγιές και να γίνεται εμπλουτισμός του υδροφόρου ορίζοντα και πού είναι τα αποστραγγιστικά; Είδαμε τι έγινε στη Θεσσαλία μας, η ζημιά εκεί είναι τεράστια και δεν ξέρω πόσα χρόνια θα περάσουν πραγματικά, για να αποκατασταθεί η Θεσσαλία.

Αυτά είχα να πω, σας ευχαριστώ πάρα πολύ και επιφυλάσσομαι για την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε και ολοκληρώνουμε τον κύκλο των Εισηγητών και Ειδικών Αγορητών των Κοινοβουλευτικών Ομάδων με τον Ειδικό Αγορητή της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ (Εισηγητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε.

 Κυρίες και κύριοι βουλευτές, το νομοσχέδιο που έχουμε μπροστά μας, αποτελείται από δύο Διεθνείς Συμβάσεις, ανάμεσα στην χώρα μας και στην Ευρωπαϊκή Ένωση. Πρόκειται για Προσαρτήματα, πρώτον, στη Σύμβαση Χρηματοδότησης του Μηχανισμού Ανάκαμψης και Ανθεκτικότητας ύψους 4,7 δισεκατομμυρίων ευρώ και Προσάρτημα στη Δανειακή Σύμβαση του Μηχανισμού Ανάκαμψης και Ανθεκτικότητας ύψους 5 δισεκατομμυρίων. Αυτό είναι ένα Δάνειο, το δεύτερο, το οποίο αναμένεται να αποπληρωθεί σε 30 χρόνια, σύμφωνα με τη Σύμβαση και η αποπληρωμή του θα ξεκινήσει 10 χρόνια μετά. Θα επανέλθω σε αυτό το θέμα, διότι και εμάς μας απασχολούν οι όροι αποπληρωμής αυτού του Δανείου, οι οποίοι δεν αναφέρονται πουθενά στις Συμβάσεις που έχουμε μπροστά μας.

 Να πω για τους πολίτες που ενδεχομένως μας παρακολουθούν γιατί μας ήρθαν αυτά τα Σχέδια τώρα; Ως γνωστόν, το Σχέδιο Ανάκαμψης και Ανθεκτικότητας υιοθετήθηκε το 2021, τον Φεβρουάριο του 2021. Τέθηκε σε ισχύ αργότερα, το έτος αυτό, τον Αύγουστο, αλλά στις 30 Ιουνίου του 2022 υπήρξε μία Αναθεώρησή του και η Αναθεώρηση του Σχεδίου Ανάκαμψης και Ανθεκτικότητας κυρίως έγινε για να ενσωματωθεί σε αυτό το Πρόγραμμα «REPowerEU». Το  «REPowerEU» είναι ένα Πρόγραμμα το οποίο έχει τρεις βασικές κατευθύνσεις, αποσκοπεί στην εξοικονόμηση ενέργειας μέσα στην Ευρωπαϊκή Ένωση, στην μετάβαση σε καθαρές μορφές ενέργειας, αλλά και στην διαφοροποίηση των πηγών ενέργειας. Αυτό υιοθετήθηκε μετά το ξεκίνημα του πολέμου στην Ουκρανία και ένας βασικός σκοπός του ήταν να διαφοροποιηθούν οι πηγές ενέργειας που έχει η Ευρωπαϊκή Ένωση, κυρίως ούτως ώστε να λαμβάνει λιγότερο φυσικό αέριο από τη Ρωσία. Αλλά στο πλαίσιο αυτό το Πρόγραμμα άρχισε να στοχεύει και σε άλλους συγκεκριμένους στόχους, όπως είναι η μετάβαση σε καθαρές μορφές ενέργειας ούτως ώστε η Ευρωπαϊκή Ένωση να φτάσει το στόχο του 55% μείωση στα αέρια του θερμοκηπίου μέχρι το 2030 που είναι ένας από τους φιλόδοξους στόχους της «Πράσινης Μετάβασης».

 Λοιπόν, στο πλαίσιο αυτής της Αναθεώρησης του Σχεδίου Ανάκαμψης και Ανθεκτικότητας κλήθηκαν τα κράτη μέλη στα μέσα του 2022 να υποβάλουν Εθνικά Σχέδια. Η Ελλάδα υπέβαλε και αυτή μαζί με τα άλλα κράτη μέλη και το Σχέδιό της εγκρίθηκε από το Ευρωπαϊκό Συμβούλιο τον Δεκέμβριο του 2023 και στις 15 και 19 Δεκεμβρίου υπεγράφησαν οι δύο Συμβάσεις που έχουμε μπροστά μας, 15 του μήνα του Δεκεμβρίου στην Αθήνα και 19 Δεκεμβρίου στις Βρυξέλλες.

Το ζήτημα τώρα που προκύπτει από τις δύο αυτές Συμβάσεις είναι για μας εστιασμένο σε τρία κεντρικά σημεία. Το πρώτο αφορά το ίδιο το Εθνικό Σχέδιο που έχει υποβάλει η Ελληνική Κυβέρνηση για να χρηματοδοτηθεί από αυτά τα δύο Προσαρτήματα. Το Εθνικό Σχέδιο αυτό, εκ πρώτης όψεως, δείχνει να λαμβάνει υπόψιν κάποιες από τις προτεραιότητες της Οικονομικής, Κοινωνικής και Περιβαλλοντικής Πολιτικής της Κυβέρνησης. Περιέχει αντιπλημμυρικά έργα στις νέες επενδύσεις, έργα οδοποιίας και για τα σιδηροδρομικά δίκτυα, καθώς και αντισεισμικά έργα.

Επίσης, περιέχει και κάποιες μεταρρυθμίσεις που αφορούν την Πρωτοβάθμια Υγεία, την πάταξη της φοροδιαφυγής, τα ιδιοκτησιακά δικαιώματα, τον Χρηματοπιστωτικό Τομέα και ούτω καθεξής.

 Για την «ΠΛΕΥΣΗ ΕΛΕΥΘΕΡΙΑΣ»το πρώτο ζήτημα που μας απασχολεί, όσον αφορά τα έργα αυτά, είναι η υλοποίησή τους. Στα χαρτιά τα έργα αυτά μπορεί να φαίνονται ικανοποιητικά για την Ευρωπαϊκή Ένωση και το Ευρωπαϊκό Συμβούλιο ούτως ώστε να τα χρηματοδοτήσει. Ωστόσο, υπάρχει ένα μεγάλο ζήτημα χρόνιο και αυτό είναι μία από τις παθογένειες της Ελληνικής Οικονομίας που αφορά στην υλοποίηση αυτών των έργων και συγκεκριμένα όταν μιλάμε για αντιπλημμυρικά έργα, έρχονται απευθείας στη μνήμη μας, οι τραγικές εικόνες που είχαμε πέρσι το καλοκαίρι, από τις δύο μεγάλες πλημμύρες του καλοκαιριού, όπου τα αντιπλημμυρικά έργα, τα οποία υποτίθεται ότι είχαν χρηματοδοτηθεί με εκατομμύρια ευρώ, από Προγράμματα της Ευρωπαϊκής Ένωσης τελικά δεν λειτούργησαν. Πιθανόν να μην είχαν ολοκληρωθεί και δεν γνωρίζουμε μέχρι τώρα γιατί δεν είχαν ολοκληρωθεί;

 Άρα, υπάρχει ένα ζήτημα υλοποίησης αυτών των έργων, οδικά και σιδηροδρομικά δίκτυα. Πρέπει να πω, εδώ, γιατί υπάρχει και ζήτημα υλοποίησης αλλά και ζήτημα σχεδιασμού, το σχέδιο που έχει καταθέσει η Ελληνική Κυβέρνηση δεν λαμβάνει υπόψη ένα κεντρικό ζήτημα που σχετίζεται με τα οδικά δίκτυα που είναι η ανάπτυξη των οδικών δικτύων της περιφέρειας. Αναφέρθηκε, προηγουμένως, η περίπτωση της Εύβοιας η οποία είναι μία χαρακτηριστική περίπτωση. Έχουμε ένα οδικό δίκτυο εκεί, το οποίο έχει να εκσυγχρονιστεί από τη δεκαετία του 30 και του 50 και η έμφαση που δίνεται στα σχέδια που καταθέτει η Ελληνική Κυβέρνηση για χρηματοδότηση από το πρόγραμμα Ανάκαμψης και Ανθεκτικότητας, δεν δίνει την επαρκή έμφαση στην περιφερειακή ανάπτυξη αλλά υπάρχει το θέμα της υλοποίησης επιπλέον.

 Αυτή είναι η πρώτη μας έννοια, δηλαδή, θεωρούμε πως το εθνικό σχέδιο θα μπορούσε να ήταν διαφορετικό. Επίσης, ότι, δεν υπάρχουν εχέγγυα ούτως ώστε η χρηματοδότηση αυτή που θα λάβει η Ελλάδα μέσω των προσαρτημάτων θα βρει τον στόχο της και θα υλοποιηθεί με τον καλύτερο δυνατό τρόπο. Και αυτό είναι ένα βαθύ ζήτημα που χρήζει συζήτησης άλλης τάξεως από αυτή που έχουμε τώρα. Ωστόσο, μας απασχολεί και είναι ένα θέμα που θα επηρεάσει την απόφασή μας στο συγκεκριμένο νομοσχέδιο και στις δύο συγκεκριμένες συμβάσεις.

Έρχομαι, τώρα, στο δεύτερο θέμα που αφορά την δανειοδότηση. Αυτό ειπώθηκε και προηγουμένως από άλλους εκπροσώπους των κομμάτων. Νομίζουμε, ότι είναι πραγματικά παράξενο το γεγονός, ότι δεν υπάρχουν μέσα στα έγγραφα της Συμφωνίας με την Ευρωπαϊκή Ένωση ούτε και στα παραρτήματα. Τα παραρτήματα, μάλιστα, για να δώσουμε μια εικόνα σε όσους μας παρακολουθούν, είναι φόρμες επιστολών τις οποίες θα πρέπει να στείλει η Ελληνική Κυβέρνηση στην Ευρωπαϊκή Ένωση ούτως ώστε να λάβει την χρηματοδότηση. Δηλαδή, είναι πολύ ακριβή και εκεί δεν αναγράφονται οι όροι της αποπληρωμής του δανείου που είναι η δεύτερη Σύμβαση. Στην έκθεση του Λογιστηρίου του Κράτους, αλλά και στη συνοδευτική έκθεση και στην αιτιολογική έκθεση του νομοσχεδίου, δεν υπάρχει καμία αναφορά και είναι πραγματικά παράξενο το γεγονός, ότι, η έκθεση του Λογιστηρίου του Κράτους δεν έχει να πει τίποτα απολύτως πάνω στο θέμα αυτό. Δεν είναι εκ των προτέρων γνωστό το επιτόκιο με βάση το οποίο θα αποπληρωθεί το προσάρτημα στη δανειακή σύμβαση. Αν είναι γνωστό, γιατί δεν αναγράφεται στην αιτιολογική έκθεση και στην έκθεση του Λογιστηρίου του Κράτους ούτως ώστε να ξέρουμε ακριβώς με τι έχουμε να κάνουμε; Πρέπει, να πω, ότι βεβαίως ακούμε και γνωρίζουμε από τον τύπο ότι ο δανεισμός αυτός είναι ευνοϊκός, αποκαλείται χαμηλότοκος και αυτό είναι ένα βασικό κίνητρο που ωθεί την Κυβέρνηση στο να τον αποδέχεται. Όμως, θέλουμε να γνωρίζουμε ποιο είναι το ακριβές επιτόκιο.

 Το τρίτο ζήτημα που μας απασχολεί σε σχέση με τις δύο αυτές Συμβάσεις, είναι η λογική μέσα από την οποία η Ελληνική Κυβέρνηση αμέσως μόλις λαμβάνει την ευκαιρία από την Ευρωπαϊκή Ένωση μέσω του Ταμείου Ανάκαμψης και Ανθεκτικότητας να δανειστεί χρήματα, επιχειρεί να πάει να τα πάρει όλα. Είμαστε η πιο καταχρεωμένη χώρα στην Ευρωπαϊκή Ένωση. Έχουμε ένα δημόσιο χρέος της τάξης του 160% του ακαθάριστου εθνικού προϊόντος. Είναι ένα χρέος μαμούθ και δεν μπορεί να πηγαίνουμε με την πρώτη ευκαιρία και να δανειζόμαστε και άλλα χρήματα χωρίς να υπάρχει μια πολύ στοχευμένη πολιτική, η οποία να αποδεικνύει πως αυτός ο επιπλέον δανεισμός πρόκειται να έχει πολύ μεγαλύτερο όφελος για την οικονομία από το επιτόκιο χρηματοδότησής του. Αυτό το πράγμα δεν φαίνεται να απασχολεί καθόλου την Κυβέρνηση.

Η προσέγγισή της στη χρηματοδότηση από την Ε.Ε., είναι, μόλις υπάρχουν λεφτά, να πάμε να τα πάρουμε όσο γίνεται πιο γρήγορα και ας τα ξοφλήσουμε μετά και αυτό είναι το πρόβλημα, τα παιδιά και τα εγγόνια μας μετά από 10, 20 και 30 χρόνια, που είναι το χρονοδιάγραμμα αποπληρωμής αυτού του χρέους.

 Θα ήθελα από τον κ. Υπουργό, μιας και είναι εδώ, να μας πει, υπήρξε συγκεκριμένη συζήτηση μέσα στην κυβέρνηση να μην δανειστούμε όλο το ποσό που προσφέρεται ή να δανειστούμε ένα μέρος του, το οποίο θεωρούμε στρατηγικής σημασίας και να σκεφτούμε, να σκεφτεί η κυβέρνηση συγκεκριμένα, ότι υπάρχει μια επιβάρυνση εδώ σε ένα χρέος το οποίο πάρα πολλοί Οργανισμοί θεωρούν μη βιώσιμο; Και δεν μπορούμε να δανειζόμαστε απευθείας στα τυφλά, με το σκεπτικό ότι είναι ευνοϊκοί οι όροι του δανείου και θα αποπληρωθούν μετά από 30 χρόνια.

 Με βάση αυτές τις επιφυλάξεις, κύριε Πρόεδρε, η ΠΛΕΥΣΗ ΕΛΕΥΘΕΡΙΑΣ προς το παρόν θα ακούσει τις απαντήσεις του Υπουργού και τη συζήτηση που θα ακολουθήσει και επιφυλάσσεται να διατυπώσει την τελική της θέση στην Ολομέλεια.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Παππάς.

**ΝΙΚΟΛΑΟΣ ΠΑΠΠΑΣ:** Να ζητήσω συγγνώμη εκ των προτέρων, διότι θα πρέπει να αποχωρήσω μετά την τοποθέτησή μου, θα ενημερωθώ για τις τοποθετήσεις και του Υπουργού και του Υφυπουργού, είναι εδώ η Εισηγήτριά μας η οποία είχε μια πάρα πολύ αναλυτική και τεκμηριωμένη τοποθέτηση.

Είδα το νομοσχέδιο, την Κύρωση, κύριε Υπουργέ και είδα ότι συνυπογράφει ο κ. Γιοχάνες Χαν και φοβάμαι, ότι υπάρχουν δυστυχώς οι προϋποθέσεις να ξαναδούμε ένα έργο το οποίο έχει παιχτεί πριν μια δεκαετία και βάλε στην Ελλάδα. Ο κ. Γιοχάνες Χαν ήταν ο Επίτροπος ο οποίος είχε στείλει επιστολή τον Νοέμβριο του 2013, κύριε Παπαθανάση, στους Υπουργούς Χρυσοχοΐδη, στον κ. Σαμαρά, που ήταν Πρωθυπουργός, στον κ. Χατζηδάκη και στον κ. Μητσοτάκη, ο οποίος ήταν Υπουργός Διοικητικής Ανασυγκρότησης και είχε την ευθύνη, ο Αρχηγός του Επιτελικού Κράτους τώρα, για την ψηφιακή μετάβαση της χώρας και η επιστολή του κ. Χαν, εδώ λέει, ότι η χώρα, εάν δεν κάνει κάτι, θα χάσει 1,5 δισεκατομμύριο ευρώ κοινοτικά κονδύλια από καθυστερήσεις και κακοδιαχείριση. Ελπίζω να γίνει κάτι για να μην αποδειχθεί και το Ταμείο Ανάκαμψης μια χαμένη ευκαιρία.

Και εδώ, επιτρέψτε μου να σας πω, ότι δεν είμαστε πάρα πολύ αισιόδοξοι, διότι το περασμένο χρόνο έπεσαν στην Ελλάδα περί τα 11 δις από το Ταμείο Ανάκαμψης. Αυτό θα έπρεπε να έχει ευνοήσει τους ρυθμούς ανάπτυξης. Δυστυχώς, έχουμε τον έναν μετά τον άλλον τους θεσμούς να αναθεωρούν τις προβλέψεις τους για την ανάπτυξη προς τα κάτω. Έρχομαι εδώ και εξηγούμε. Υπάρχουν έργα τα οποία απεντάσσονται και συνδέεται και με το προηγούμενο, όλα τριγύρω αλλάζουν και όλα τα ίδια μένουν. Απεντάσσονται ο ψηφιακός μετασχηματισμός για τις μικρομεσαίες επιχειρήσεις, οπτικές ίνες, ψηφιακές δεξιότητες, ηλεκτρονικά διόδια, ψηφιακός μετασχηματισμός δικαιοσύνης, ψηφιακός μετασχηματισμός στο σύστημα κοινωνικής υποστήριξης, ψηφιακός μετασχηματισμός του δικτύου οικονομικής διπλωματίας, των συστημάτων εργασίας, το Digital Health, των φορολογικών ελέγχων, οι διάδρομοι 5G, οι πολυδιαφημισμένοι, απένταξη και αυτοί και βεβαίως, αυτό που δεν αντέχει να βλέπει κανείς είναι, ότι απεντάσσονται αντιπλημμυρικά έργα και έργα ανάταξης του σιδηρόδρομου και συντήρησης των σηράγγων, ειδικά σε μια τέτοια συγκυρία.

Δυστυχώς, όπως έχουμε πει και σε άλλες ευκαιρίες συζήτησης, εντός και εκτός του Κοινοβουλίου, κύριε Παπαθανάση, δεν υπήρξε μια συμβατότητα με τον εθνικό στρατηγικό σχεδιασμό υποδομών και μεταφορών που παραλάβατε από την κυβέρνησή μας, μελετημένο, υπογεγραμμένο και εγκεκριμένο από τις υπηρεσίες της Ε.Ε. Αυτό θα μπορούσε να είναι ο χρυσός χρηματοδότησης και σχεδιασμού, αλλά για λόγους πολιτικών σκοπιμοτήτων και άλλων βεβαίως προτεραιοτήτων πολιτικής, όπου ο σιδηρόδρομος, θα σας έλεγα, μοιραία βρίσκεται και στο κέντρο αυτής της αλλαγής στρατηγικής, τον πετάξατε αυτόν τον σχεδιασμό στον κάλαθο των αχρήστων και εδώ πληρώνει το τίμημα η χώρα.

Επιτρέψτε μου, επίσης, να σας πω ότι θα πρέπει να δείτε με πολύ μεγάλη εμβρίθεια τις προτάσεις του Επαγγελματικού Επιμελητηρίου Αθηνών, το οποίο εγείρει πάρα πολύ σοβαρά ερωτηματικά για την χρηματοδότηση των μικρομεσαίων επιχειρήσεων και προτείνει συγκεκριμένα μέτρα κλιμακωτά με βάση το ποσό το οποίο αιτείται κάθε επιχείρηση για το πώς μπορεί να υπερβαίνει τα διοικητικά εμπόδια και το μεγάλο γραφειοκρατικό κόστος που προϋποτίθεται για να υποβάλει κανένας αίτηση.

Υπάρχουν περιπτώσεις στις οποίες δεν καλύπτεται ο όρος της προσθετικότητας, δηλαδή, ότι δανειοδοτούνται επιχειρήσεις, οι οποίες πρέπει να κάνουν ένα έργο το οποίο δεν θα έκαναν χωρίς την ύπαρξη του Ταμείου Ανάκαμψης. Αναφέρομαι στις δύο μεγάλες επιχειρήσεις ενοικίασης αυτοκινήτων οι οποίες δανειοδοτήθηκαν με εκατοντάδες εκατομμύρια ευρώ για να εισάγουν ηλεκτρικά αυτοκίνητα. Αυτό όπως αντιλαμβάνεστε έχει μηδενική προστιθέμενη αξία ή μάλλον οριακή ας το πούμε για την εγχώρια οικονομία.

Κύριε Πρόεδρε και σε σχέση με την χθεσινή συζήτηση, την πολύ ενδιαφέρουσα και πολύωρη, που είχαμε στην Επιτροπή μας, η οποία καθυστέρησε και δεν είναι ότι καθυστέρησε χρονικά. Καθυστέρησε επί της ουσίας και σε συσχετισμό με πάρα πολύ σοβαρές οικονομικές εξελίξεις, οι οποίες μεσολάβησαν από τη στιγμή που την αιτηθήκαμε. Ξέρω ότι ήσασταν επισπεύδων, κύριε Πρόεδρε της Επιτροπής, αλλά δυστυχώς και σκοπίμως, θα θέλαμε να πούμε από τη μεριά του ΣΥΡΙΖΑ Προοδευτική Συμμαχία, καθυστέρησε αυτή η συνεδρίαση. Και καθυστέρησε για να μεσολαβήσει η ιδιωτικοποίηση, η αποεπένδυση πιο ευγενικά, της συμμετοχής του δημοσίου και στην Alpha Bank και η μισή συμμετοχή στην Εθνική Τράπεζα και βεβαίως στην Τράπεζα Πειραιώς. Είναι μια απαράδεκτη κοινοβουλευτική πρακτική. Δυστυχώς η Επιτροπή μας βρέθηκε στη θέση του ακροατή - τηλεθεατή δελτίου μεγάλων οικονομικών εξελίξεων.

Κλείνοντας αυτή την τοποθέτηση θα ήθελα να πω ότι ήταν και απολύτως ατυχής η προσπάθεια του κ. Χατζηδάκη να κρυφτεί πίσω είτε από το Διοικητή της Τράπεζας της Ελλάδος είτε από τους υπηρεσιακούς παράγοντες και τη διοίκηση του ΤΧΣ. Το ΤΧΣ υποχρεούται να κινείται σύννομα, υλοποιεί νόμο που ψήφισε η κυβέρνηση της Νέας Δημοκρατίας με εισήγηση του κ. Χατζηδάκη. Αυτό υποχρεούται να κάνει το ΤΧΣ. Σε σχέση με το επιχείρημα δε ότι η χώρα ευνοήθηκε επειδή στο PSI είχαμε κούρεμα του δημοσίου χρέους δεν έχω παρά να θυμίσω στον κ. Χατζηδάκη ότι το PSI σήμαινε και 15 και πλέον δις απώλειες για τα ασφαλιστικά μας ταμεία, τα οποία βέβαια εκφεύγουν των λογαριασμών της χαρτοπετσέτας τα οποία παρουσιάζει και στην Επιτροπή και στον δημόσιο λόγο για να δικαιολογήσει τα αδικαιολόγητα και το γεγονός ότι το δημόσιο απώλεσε δεκάδες δισεκατομμύρια ευρώ από τις πολιτικές επιλογές της Νέας Δημοκρατίας. Ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

 Τον λόγο έχει ο Υφυπουργός παρά τω Πρωθυπουργώ κ. Κοντογεώργης Θανάσης.

**ΑΘΑΝΑΣΙΟΣ ΚΟΝΤΟΓΕΩΡΓΗΣ (Υφυπουργός παρά τω Πρωθυπουργώ):** Ευχαριστώ πολύ κύριε Πρόεδρε.

Θα είμαι εξαιρετικά σύντομος, άλλωστε η δική μου παρουσία, ουσιαστικά της Προεδρίας της Κυβέρνησης διά της δικής μου παρουσίας, λειτουργεί επικουρικά στο Υπουργείο Οικονομικών και στον κ. Παπαθανάση και στον κ. Καβαλάκη που έχουν την καθημερινή ευθύνη θα έλεγα και το άγχος της υλοποίησης του Προγράμματος. Αλλά βέβαια η Προεδρία της Κυβέρνησης συμμετείχε από την αρχή στη σχεδιαστική λειτουργία, στην υλοποίηση και στην παρακολούθηση της υλοποίησης όπως και τώρα του Προγράμματος.

 Κάποια σχόλια γενικότερης και ειδικότερης πολιτικής που συμπλέκονται με το Σχέδιο ευρύτερα αλλά και με την αναθεώρησή του, όπως αυτά ακούστηκαν από τους εκπροσώπους των κομμάτων και τους Ειδικούς Αγορητές. Νομίζω κάποιες βασικές αρχές τις οποίες πρέπει να πούμε σε σχέση με τη λογική του Εθνικού Προγράμματος.

Η Ευρωπαϊκή Ένωση προφανώς είναι και πρέπει να είναι το αναγκαστικό, το αναγκαίο, το απαραίτητο και το καλύτερο βήμα προκειμένου να διασφαλίζουμε τα συμφέροντά μας και αυτό έχει να κάνει προφανώς και με ό,τι αφορά την οικονομική και κοινωνική ανάπτυξη, αλλά, κυρίως, σε μια λογική ότι δεν πρέπει να ζούμε σε μια ψευδαίσθηση ενός θα έλεγα ανύπαρκτου πανίσχυρου εθνικού κράτους που ειδικά σε συνθήκες παγκοσμιοποίησης, αλλά ακόμα και όπως ανέφερε η κυρία Μανωλάκου, καπιταλιστικής οργάνωσης, γιατί είναι το καλύτερο σύστημα που έχουμε μέχρι τώρα, αλλά κανένα δεν είναι τέλειο, πώς θα απομειώσουμε τις όποιες συνέπειες μπορεί να υπάρχουν.

Επομένως, αυτή είναι η βασική κατεύθυνση και αυτή πρέπει να είναι σε σχέση με τη συμμετοχή μας στα ευρωπαϊκά όργανα. Αλλά, από εκεί και πέρα, μην ξεχνάμε ότι, προκειμένου η χώρα να έχει λόγο, θα πρέπει να έχει διαπραγματευτική ικανότητα. Και η διαπραγματευτική ικανότητα χτίζεται με αξιοπιστία. Και η αξιοπιστία, σε ένα πάρα πολύ μεγάλο βαθμό – έφυγε και ο κ. Παππάς - όπως ξέρετε, είχε πληγεί το προηγούμενο διάστημα.

Επομένως, η δική μας επιδίωξη, μέσω και του Εθνικού Σχεδίου Ανάκαμψης και Ανθεκτικότητας, ήταν, ουσιαστικά, να ενισχύσουμε αυτή την αξιοπιστία και γι’ αυτό ήμασταν από τις πρώτες χώρες που τρέξαμε και να καταθέσουμε σχέδιο. Είμαστε στις τρεις πρώτες χώρες ως προς την απορρόφηση και την υλοποίηση, γιατί, ναι, εμείς τα έχουμε μεγαλύτερη ανάγκη και, ναι, εμείς πρέπει να ανταποκριθούμε στις διαρθρωτικές αδυναμίες που υπάρχουν, προκειμένου, αφενός, στο εσωτερικό της χώρας να δείξουμε το βηματισμό για τη συνέχεια, αλλά, αφετέρου, ως προς εκείνους που μπορεί να έχουν συστάσεις, σε σχέση με την πρόοδο και την εξέλιξη της χώρας, να υπάρχει μια συνεργασία και όχι επιβολή, πλέον, όπως υπήρχε στα προγράμματα οικονομικής προσαρμογής, τα αναγκαία τότε προγράμματα, αλλά σε ένα συνεργατικό πλαίσιο, προκειμένου να κάνουμε τα βήματα, ως προς τα πεδία εκείνα, στα οποία ακόμα υστερούμε.

Προφανώς, έπρεπε να γίνουν μεταρρυθμίσεις και αυτή ήταν η σχεδιαστική αρχή σε σχέση με τον παραγωγικό μετασχηματισμό, σε σχέση με την πρωτοβάθμια υγεία που υστερούσαμε και τη σύμπλεξή της με τη δημόσια υγεία, σε σχέση με τη δικαιοσύνη και την επιτάχυνση της απονομής και τις επόμενες μέρες θα συζητήσετε εδώ στη Βουλή το δικαστικό χάρτη, που είναι μέρος του Ταμείου Ανάκαμψης Ανθεκτικότητας.

Επομένως, αυτή η εμπροσθοβαρής επιλογή, κυρία Κοντοτόλη, είχε να κάνει και με την επίτευξη των οροσήμων, κυρίως του μεταρρυθμιστικού πεδίου. Και γι’ αυτό είχαμε, νομίζω, στα τρία πρώτα αιτήματα, 80 ορόσημα, τα οποία εκπληρώθηκαν και άλλα 22, αν δεν κάνω λάθος, τα οποία είναι για το τέταρτο αίτημα, τα οποία, προφανώς, σε ένα μεγάλο μέρος, καλύπτουν τις μεταρρυθμίσεις.

Τώρα είναι η ώρα της υλοποίησης. Και προφανώς, εδώ, η πρόκληση είναι σημαντική γιατί η υλοποίηση - και έρχομαι στο κομμάτι των έργων και του «Ντάνιελ» που αναφέρθηκε- προφανώς, συμπλέκεται σε μεγάλο βαθμό με διαδικασίες, που είναι πέραν της διακριτικής πολιτικής ευχέρειας, που μπορεί να αφορούν δικαστικές αποφάσεις, μπορεί να αφορούν ζητήματα, τα οποία έχουν να κάνουν με προσφυγές σε σχέση με τα έργα κι αυτά αντιλαμβάνεστε, ότι εμείς δεν έχουμε την πολυτέλεια να ρισκάρουμε ούτε ένα ευρώ, γιατί είναι τελείως απαραίτητα. Επομένως, η όποια επιλογή απένταξης είχε να κάνει με το βαθμό ωριμότητας των σχεδίων, χωρίς να είναι πάντα ευθύνη της κεντρικής κυβέρνησης, γιατί εμπλέκονται και άλλοι παράγοντες.

Επομένως, σε αυτή την κατεύθυνση, εμείς κρίναμε, ότι θα έπρεπε να υπάρχει μια αναθεώρηση. Και τι είπαμε ταυτόχρονα; Λόγω της μεγάλης καταστροφής που ενέσκηψε λόγω του «Ντάνιελ», θα πρέπει το άμεσο, αυτό το οποίο χρειάζεται αυτή τη στιγμή να γίνει στη Θεσσαλία, να αξιοποιήσουμε τους πόρους του Ταμείου Ανάκαμψης και Ανθεκτικότητας.

Γι’ αυτό βρεθήκαμε και με τον επικεφαλής, τον κ. Παπαθανάση, στις Βρυξέλλες, αμέσως μετά την καταστροφή. Γι’ αυτό υπήρξε και αυτή η συμφωνία με την Ευρωπαϊκή Επιτροπή. Και στο πλαίσιο αυτής της συμφωνίας, ήδη, αυτή τη στιγμή, πέραν της χρηματοδότησης που υπάρχει, μέσω της κρατικής αρωγής και των πρώτων έργων αποκατάστασης, δια της περιφέρειας, που έχουν γίνει, η κεντρική κυβέρνηση είναι έτοιμη και έχει ολοκληρώσει, νομίζω, το Υπουργείο Υποδομών, το μεγαλύτερο μέρος της δουλειάς. Είναι σωστά τα νούμερα που ακούστηκαν για 900 εκατομμύρια σε οδικά και 450 για τα σιδηροδρομικά, προκειμένου, προς το τέλος του καλοκαιριού, αρχές του φθινοπώρου, να έχουμε τα πρώτα συγκεκριμένα μεγάλα έργα. Γιατί τα μικρότερα έργα που αφορούν τις αποκαταστάσεις, διεξάγονται, κυρίως, από την περιφέρεια, τους δήμους, με βάση τις ενισχύσεις.

Δεύτερη κριτική που ακούστηκε, έχει να κάνει, νομίζω, με τις ΑΠΕ και σε σχέση με τη στρατηγική της κυβέρνησης και βέβαια, με τις όποιες προτάσεις έχουν ακουστεί.

Κατ’ αρχήν, να ξεκαθαρίσουμε και νομίζω ότι συμφωνούμε σε αυτό, ότι ΑΠΕ σημαίνει φθηνότερη ενέργεια. Δεν είναι τυχαίο. Κάποιοι δούλεψαν γι’ αυτό, προκειμένου η χώρα μας να είναι, αυτή τη στιγμή, το 2023, πρώτη στην Ευρωπαϊκή Ένωση, σε ποσοστό παραγωγής ηλιακής ενέργειας, 7η στα αιολικά και βέβαια, από 5,5 gigawatt το 2019, αυτή τη στιγμή είμαστε στα 12,9 gigawatt.

Σ’ αυτή τη λογική θα προχωρήσουμε και στο πλαίσιο αυτών που ανέφερε ο κ. Γερουλάνος, προφανώς, υπάρχει και το πρόγραμμα «Απόλλων», όπου, ουσιαστικά, τί λέμε; Σε συνεργατικά σχήματα που αφορούν Περιφέρειες, Τοπική Αυτοδιοίκηση, ΤΟΕΒ, ΓΟΕΒ, ευάλωτα νοικοκυριά και με πρώτη εφαρμογή τη Θεσσαλία, θα έχουμε τα πρώτα φωτοβολταϊκά, προκειμένου να μαζέψουμε εκεί πέρα την κατανάλωση και να ενισχύσουμε αυτούς τους ανθρώπους πιο γρήγορα με φθηνότερη ενέργεια. Όπως, βέβαια, πέραν του προγράμματος, ξέρετε, γιατί υπάρχει και μέσα στο κείμενο της αναθεώρησης και νομίζω, συνδέεται με το μεθεπόμενο αίτημα εκταμίευσης, εντός περίπου 10 μηνών από τώρα το αργότερο, θα υπάρχει ένα νέο πλαίσιο και για το διαμοιρασμό ενέργειας και για την αυτοκατανάλωση και για τα ενεργειακά σχήματα.

 Κλείνω, λέγοντας ότι αυτή η αναθεώρηση, νομίζω, ότι ανταποκρίνεται στις βασικές στοχεύσεις που έθεσε η Ελληνική Κυβέρνηση και στο κομμάτι των μεταρρυθμίσεων και των επενδύσεων που ήταν, πέραν της διατηρήσιμης ανάπτυξης και της δημοσιονομικής σταθερότητας, να ενισχύσουμε την ανταγωνιστικότητα και ταυτόχρονα να πετυχαίνουμε μια μείωση, μια βαθμιαία μείωση, των ανισοτήτων και κοινωνική συνοχή στη λογική της Λισαβόνας, όπως αυτή εκφράστηκε πριν δύο χρόνια. Γιατί, προφανώς, αν δεν συνλειτουργήσουν όλα αυτά, κανένα βήμα δεν μπορεί να γίνει. Επομένως η δική μας κατεύθυνση είναι αυτή και στο σκέλος των μεταρρυθμίσεων, αλλά βέβαια και περισσότερο για τις επενδύσεις που θα αναφέρει και ο Υπουργός. Ευχαριστώ πολύ

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Επειδή το ανέφερε ο κύριος Υπουργός, έχει γίνει αξιολόγηση του γιατί απεντάσσονται ή τροποποιούνται κάθε ένα από τα 61 προγράμματα, τα οποία τροποποιούνται και απεντάσσονται; Έχετε δει, δηλαδή, σε ποια ευθύνεται η κυβέρνηση; Επειδή είπατε ότι: «Όχι εξ ολοκλήρου με ευθύνη της κυβέρνησης». Εκτός από αυτά που έχει ευθύνη η κυβέρνηση, ποιοι άλλοι έχουν ευθύνη που αυτά τα έργα απεντάσσονται και τρόποποιούνται;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Μπορείτε να απαντήσετε για ένα λεπτό, κύριε Υφυπουργέ.

**ΑΘΑΝΑΣΙΟΣ ΚΟΝΤΟΓΕΩΡΓΗΣ (Υφυπουργός παρά τω Πρωθυπουργώ):** Πολύ γρήγορα, αν και νομίζω θα αναφερθεί ο κύριος Υπουργός. Ναι, υπάρχουν και προβλήματα ως προς την ωρίμανση κάποιων έργων που ξέρετε ότι είναι και ευθύνη της αυτοδιοίκησης, που βέβαια είναι μια συζήτηση πως ενισχύουμε την επάρκεια και των περιφερειών και των δήμων προκειμένου να ανταποκρίνονται σε τέτοια έργα, αλλά και γι’ αυτό η χώρα, πριν από δύο χρόνια, δημιούργησε την επιτελική μονάδα στο ΤΑΙΠΕΔ προκειμένου οι διαδικασίες ωρίμανσης μεγάλων έργων και δράσεων να προχωρούν λίγο πιο γρήγορα, τουλάχιστον όταν είναι ευθύνη της κεντρικής κυβέρνησης, αλλά πλέον και των άλλων συνεργαζόμενων φορέων, για να μην έχουμε τέτοια θέματα.

Επομένως αυτή η αξιολόγηση έχει γίνει για κάθε ένα από τα έργα και γι’ αυτό προχωρούμε και σε όποιες παρεμβάσεις είναι εφικτές αυτή την περίοδο, που να μην ανακόπτουν την πορεία αυτών των έργων, γιατί έχουμε τον ορίζοντα του Ιουνίου του 2026.

**ΠΑΥΛΟΣ ΓΕΡΟΥΛΑΝΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Αυτό είναι πολύ σημαντικό. Είναι πολύ καλό.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε. Σας παρακαλώ, ευχαριστούμε κύριε Υφυπουργέ και ολοκληρώνουμε την συνεδρίαση με την τοποθέτηση του αναπληρωτή Υπουργού Εθνικής Οικονομίας και Οικονομικών, του κυρίου Νικόλαου Παπαθανάση.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε. Κατ’ αρχάς να συγχαρώ τον Εισηγητή της ΝΔ, τον κύριο Λιούτα, για την εξαιρετική παρουσίαση του θέματος και επειδή στην Επιτροπή μας δίνεται η δυνατότητα να απαντήσουμε σε ερωτήσεις, νομίζω ότι θα επικεντρώσω την προσοχή μου κυρίως στις ερωτήσεις που έχουν τεθεί σε σημαντικά θέματα για μία πράξη, όπως είναι η κύρωση αυτή των προσαρτημάτων κατ’ ουσίαν στη σύμβαση χρηματοδότησης και τη δανειακή σύμβαση του μηχανισμού ανάκαμψης και ανθεκτικότητας. Μια μοναδική στη ζωή του προγράμματος δυνατότητα, όπου το κάθε κράτος - μέλος μπορεί να αναθεωρήσει, να αλλάξει ή να τροποποιήσει τους στόχους, έτσι ώστε να πετύχει το πολύ δύσκολο, θα έλεγα, και απαιτητικό χρονοδιάγραμμα ενός προγράμματος που διαφοροποιείται, είναι τελείως διαφορετικό, από το ΕΣΠΑ, όπως το γνωρίζουμε για τις προγραμματικές συμβάσεις, καθότι δεν επιτυγχάνεται μέσω της της καταβολής των ποσών, αλλά μέσω της επίτευξης των στόχων, των ορόσημων, της ολοκλήρωσης των έργων.

Ένα πολύ σημαντικό, λοιπόν, διαφορετικό εργαλείο το οποίο πολύ πιθανόν, κυρίες και κύριοι, να το βλέπουμε πολύ πιο συχνά, πλέον, στην Ευρώπη, καθότι το εργαλείο αυτό συνδυάζει τις μεταρρυθμίσεις μαζί με τα ορόσημα και τα έργα. Μέσα από την αναθεώρηση αυτή βλέπουμε ότι έχουμε την προσθήκη ενός κεφαλαίου για το REPowerEU, προϋπολογισμού 794 εκατομμυρίων ευρώ. Επιπλέον δανειακούς πόρους 5 δισεκατομμύρια ευρώ που προστίθενται στους υφιστάμενους δανεικούς πόρους. Άλλωστε θα κάνουμε μια συζήτηση και για την επίτευξη των στόχων αυτών και τις αναγκαίες τροποποιήσεις λόγω αντικειμενικών δυσκολιών.

Προβλέπεται άλλωστε και από το άρθρο 18 και 21 του κανονισμού, όπου για αντικειμενικές δυσκολίες μπορεί να τροποποιηθούν τα χρονοδιαγράμματα έτσι ώστε να υπάρχει πιο σίγουρη επίτευξη του στόχου, καθώς επίσης και λόγω της μείωσης χρηματοδοτικής συνεισφοράς.

Από την αρχή είπαμε, ότι ο στόχος μας είναι - και το έχουμε κάνει πράξη - ότι η Ελλάδα δεν μπορεί να απωλέσει κανένα ευρώ από ευρωπαϊκούς πόρους, καθότι οι ευρωπαϊκοί πόροι αυτοί στηρίζουν την εθνική οικονομία. Το 2024 θα έχουμε το μεγαλύτερο πρόγραμμα δημοσίων επενδύσεων ύψους 12,2 δισεκατομμυρίων ευρώ, που κυρίως απαρτίζεται από ευρωπαϊκούς πόρους, από το ταμείο ανάκαμψης, από το ΕΣΠΑ και στη συνέχεια έχει συμπληρωματικά και τους εθνικούς πόρους, 12,2 δισεκατομμύρια ευρώ, χωρίς να συνυπολογίσουμε και τις εκταμιεύσεις των δανείων και τις επενδύσεις οι οποίες πρόκειται να έρθουν λόγω της ροής των δανειακών εκταμιεύσεων από τα δάνεια του ταμείου ανάκαμψης.

Οι σημαντικές επενδύσεις του ταμείου είναι και στον τομέα της ενέργειας. Θα προσπαθήσω να απαντήσω συνολικά γιατί οι εισηγητές και οι αγορητές κατ’ ουσίαν σε πολλές περιπτώσεις τοποθετήθηκαν πάνω στο ίδιο αντικείμενο, στον τομέα της ενίσχυσης των επιχειρήσεων. Για πρώτη φορά η Ελλάδα έχει μια εθνική στρατηγική - δεν υπήρχε ποτέ στο παρελθόν - που στηρίζεται κατ’ ουσίαν σε τέσσερις πυλώνες. Ο πυλώνας της πράσινης και της ψηφιακής μετάβασης, κατάρτισης, εξειδίκευσης, αλλά και η στήριξη του ιδιωτικού τομέα. Συνδυάζεται λοιπόν η στρατηγική αυτή, όχι μόνο στο ταμείο ανάκαμψης αλλά και η ίδια στρατηγική συνδυάζεται και με το ΕΣΠΑ και με το αρχικό σχέδιο, το εθνικό σχέδιο του νομπελίστα Πισσαρίδη, καθότι πλέον η Ελλάδα με τους τέσσερις από τους πυλώνες στοχοθετεί την επίτευξη όλων των ορόσημων και των στόχων της, έτσι ώστε να περάσει σε μια νέα εποχή και κυρίως να βρεθούμε κι εμείς μπροστά στη νέα εποχή του μηδενικού ενεργειακού αποτυπώματος. Ξέρω, ότι αυτό μας απασχολεί χωρίς όμως να ξεχνάμε ότι αυτή η μετάβαση στη νέα εποχή έχει και τις σημερινές επιπτώσεις, δηλαδή τις επιπτώσεις που προκύπτουν από την κλιματική κρίση και το είδαμε πάρα πολύ έντονα με τη συχνότητα των επεισοδίων και των καταστροφών που έχουμε, με αποκορύφωμα την καταιγίδα Ντάνιελ.

Έτσι, λοιπόν, έχουμε σημαντικά θέματα και στον τομέα υγείας και στον τομέα της κοινωνικής συνοχής, στον ψηφιακό μετασχηματισμό, στην εκπαίδευση και στη δημόσια διοίκηση. Το δανειακό σκέλος έχει και αυτό μια στόχευση, έχει ένα tagging και αυτό όπου το 21% των επενδύσεων πρέπει να προσανατολίζονται στον ψηφιακό τομέα, το 37,5% στην πράσινη μετάβαση και το υπόλοιπο μπορεί να είναι επενδυτικά σχέδια διαφόρων τομέων. Βλέπετε ότι και εκεί υπάρχει μια συγκεκριμένη στόχευση, έτσι ώστε και τα χρήματα τα οποία έχουμε αιτηθεί και τα χρήματα τα οποία έχουμε πάρει να έχουν ακριβώς αυτό το προαπαιτούμενο και λόγω του ότι φτάνουμε σήμερα να είμαστε πολύ κοντά να υποβάλουμε το τέταρτο αίτημα και για τα δάνεια και για το μέρος των grans της επιδότησης, έχουμε πετύχει τους στόχους αυτούς που κατ’ ουσίαν σημαίνει το στόχο των δανείων, εκκρεμούν κάποια ορόσημα για να πετύχουμε και να υποβάλλουμε το αίτημα και για τις επιδοτήσεις. Είμαστε όμως σε πολύ σωστό δρόμο, έχουμε πετύχει και εκεί τη στόχευση αυτή.

Ξεκινώντας από το γενικότερο πολιτικό ζήτημα κυρία Κοντοτόλη, οι δημοσκοπήσεις και οι πολιτικές εξελίξεις θα πρέπει να αφεθούν στον ελληνικό λαό. Οι κάλπες είναι άδειες. Η αντιπολίτευση για εμάς είναι τα προβλήματα της καθημερινότητας και νομίζω, θα πρέπει να αφήσουμε χωρίς να κρίνουμε τι θα κάνει ο ελληνικός λαός, να αποφασίσει με βάση αυτά τα οποία βλέπει από την πορεία του έργου της κυβέρνησης και βεβαίως, τις θέσεις της αντιπολίτευσης.

Να θυμίσω ότι δεν ήταν μακριά η στιγμή που αυτή η Κυβέρνηση έφερε για ψηφοφορία την επιστολική ψήφο και δυστυχώς ήταν μόνο η Κυβέρνηση και μόνο η Κυβερνητική πλειοψηφία που στήριξε αυτή τη δυνατότητα. Τη δυνατότητα, δηλαδή, να μπορούν να ψηφίζουν συμπολίτες μας από το εξωτερικό ή συμπολίτες μας που εργάζονται κατά τη διάρκεια, μιας και οι εκλογές θα γίνουν το καλοκαίρι, από απομακρυσμένες περιοχές, δίνοντας έτσι μια διευρυμένη δυνατότητα στη λειτουργία της δημοκρατίας μας. Επομένως, ας αφήσουμε το λαό να αποφασίσει. Από κει και πέρα εμείς εδώ έχουμε υποχρέωση να αντιμετωπίσουμε την καθημερινότητα και τα προβλήματα των συμπολιτών μας.

Θα ήθελα να αναφερθώ καταρχάς στην επίτευξη των οροσήμων και να πω ότι αυτή τη στιγμή, επειδή αναφέρθηκε στο πού βρισκόμαστε, έχουμε πετύχει το 86 από τα 381 ορόσημα, δηλαδή περίπου το 22,5%, με το μέσο όρο της Ευρώπης να βρίσκεται στο 18%. Επομένως και εδώ, αναφέρθηκα και νωρίτερα, γιατί αναφερθήκατε κυρία Κοντοτόλη σχετικά με την απόκλιση στους πόρους και αν θα χαθούν πόροι, θέλω να σας πω ότι η Ελλάδα βρίσκεται αυτή τη στιγμή στις πρώτες θέσεις και στην απορρόφηση των πόρων ΕΣΠΑ και βεβαίως κλείσαμε την προγραμματική περίοδο 2014 - 2020 με πλήρη απορρόφηση 100% χωρίς να έχουμε απωλέσει κανένα ευρώ. Είναι πολύ σημαντικό, επαναλαμβάνω, η πορεία μας να είναι σταθερή και να μην να μην χάνουμε ευρώ που απαιτούνται για την εθνική οικονομία. Άλλωστε, επειδή ασκείται κριτική από την αντιπολίτευση σχετικά με την ανάπτυξη να πούμε ότι η Ελλάδα και το 2023, αλλά και το 2024, θα είναι πολύ πιο πάνω από την Ευρώπη. Να θυμίσω ότι σε μια Ευρώπη, γιατί ζούμε στην Ευρώπη θα πρέπει να το θυμόμαστε όλοι, η ανάπτυξη για το 2023 ήταν στο 0,4% και η Ελλάδα είχε 2% ανάπτυξη με τη μεγαλύτερη μείωση του χρέους ως προς το ΑΕΠ, που σημαίνει ότι είχαμε 5 φορές την ανάπτυξη της Ευρώπης. Θα πρέπει να δούμε σε πραγματικούς όρους το τι έχει πετύχει αυτή η κυβέρνηση από το 2019 μέχρι σήμερα και βεβαίως που στέκεται και στην απορρόφηση των πόρων, αλλά και γενικότερα ως μια χώρα που αποτελεί παράδειγμα προς μίμηση στη βελτίωση του οικονομικού περιβάλλοντος και του οικονομικού κλίματος και της δημιουργίας ενός φιλοεπενδυτικού περιβάλλοντος.

 Για τη Θεσσαλία, επειδή αναφερθήκατε και αναφέρθηκαν και άλλοι συνάδελφοι, είναι πολύ σημαντικό σε μία οικονομία, και σε μία Ευρώπη όπου το ταμείο αλληλεγγύης της Ευρώπης δεν μπορεί να καλύψει τις δαπάνες μιας μεγάλης καταστροφής, να υπάρχει μια οικονομία που να μπορεί να στέκεται δυνατά για να μπορεί να καλύψει αυτές τις δαπάνες που προκύπτουν από ένα τέτοιο μεγάλο γεγονός. Γι’ αυτό έχουμε πει ότι θα ακολουθούμε πάντοτε μια σωστή δημοσιονομική πολιτική, για να μπορούμε να έχουμε τις δυνατότητες να απαντάμε στις μεγάλες προκλήσεις της εποχής. Συνολικά, στη Θεσσαλία, η ζημιά την οποία έχουμε υπολογίσει ότι έχει συμβεί ανέρχεται περίπου στο ύψος των 3,5 δισεκατομμυρίων ευρώ. Εξ αυτού οι προβλέψεις είναι μέχρι σήμερα, έχουν καταβληθεί περίπου 600 εκατομμύρια ευρώ, αναμένεται σε κρατική αρωγή, για να δείτε πόσο γρήγορα λειτούργησε το κράτος και κατέβαλε τις αποζημιώσεις αυτές. Άλλωστε, κυρία συνάδελφε, από την περιοχή εκείνη είστε και σίγουρα θα έχετε παρατηρήσει ότι πάνω από 49.000 επιχειρήσεις και νοικοκυριά έχουν πάρει την πρώτη ή τη δεύτερη δόση της αρωγής, προκαταβολή 50% στις επιχειρήσεις, στήριξη των εργαζομένων μέσα από το σχήμα της αναστολής, οι αποζημιώσεις του ΕΛΓΑ, ύψους συνολικά όλα αυτά τα οποία σας είπα μαζί με την πρώτη αρωγή 600 εκατομμύρια ευρώ. Θα φτάσουμε το 1 δισεκατομμύριο ευρώ, κύριε Πρόεδρε, στις αποζημιώσεις. Συνολικά οι ζημιές, όπως τις έχουμε υποβάλει και στην Ευρωπαϊκή Επιτροπή για τα έργα υποδομής, θα ανέλθουν περίπου στα 2,5 δισ.. Δηλαδή, 2,5 δισ. συν 1 δισ., 3,5 δισεκατομμύρια ευρώ. Όλα αυτά θα πρέπει να καλυφθούν μέσα από τους πόρους του Ταμείου Ανάκαμψης.

Γι’ αυτό, μέσα από την αναθεώρηση μας δόθηκε ευκαιρία με τη διαπραγμάτευση του Προέδρου να πάρουμε το δικαίωμα να αναθεωρήσουμε την ήδη υποβληθείσα αναθεώρηση και να ανακατευθύνουμε πόρους προς τη Θεσσαλία και, ταυτόχρονα, ένα μεγάλο ποσό, να ανακατευθύνουμε πόρους από το ΕΣΠΑ 2021 - 2027 και πάνω από ένα δισεκατομμύριο, ήδη σας είπα, προκαταβολές έχουν προέλθει και από τους ευρωπαϊκούς πόρους και από τους εθνικούς πόρους. Επομένως, για την Θεσσαλία συνεχίζουμε και θα καλύψουμε όλα αυτά τα οποία έχουμε πει και έχουμε παρουσιάσει στους συμπολίτες μας.

Για το ANTInero θέλω να σας πω ότι είναι πάρα πολύ σημαντικό. Ο καθαρισμός των δασών και των δασικών εκτάσεων ανήλθε σε περίπου 128.000 στρέμματα, οι συντηρήσεις του δασικού δικτύου σε 200.000 στρέμματα και οι συντηρήσεις και διανοίξεις αντιπυρικών ζωνών σε 35.000 στρέμματα. Επομένως, βλέπετε ότι προβλέψαμε έτσι ώστε να έχουμε και τους απαιτούμενους πόρους για να μπορέσουμε να αποκαταστήσουμε τον δασικό πλούτο, καθότι είναι πολύ σημαντικό το πόσο γρήγορα θα ανταποκριθεί η πολιτεία για να μπορέσει να καλύψει αυτά τα οποία έχουν συμβεί.

Παρακολούθησα με μεγάλη προσοχή τον κ. Γερουλάνο να αναφέρεται σε σημεία σχετικά με τη χρηματοδότηση της Ελλάδας και του Ταμείου Ανάκαμψης και τη μετάβαση. Αναφερθήκατε, κύριε συνάδελφε, σχετικά με το πότε αποφάσισε ο Κυριάκος Μητσοτάκης να έρθει και να καταθέσει το πρόγραμμα της απολιγνιτοποίησης Δυτική Μακεδονία. Επειδή ακριβώς ο Κυριάκος Μητσοτάκης το 2019 έστρεψε την προσοχή του σε ένα μεγάλο πρόβλημα το οποίο είχε ξεκινήσει από πολύ πίσω, καταφέραμε, κύριε συνάδελφε, να πάρουμε ένα πολύ μεγάλο ποσό και να στρέψουμε επίσημα πλέον την προσοχή μας ως κράτος σε ένα γεγονός το οποίο έτρεχε για πάρα πολλά χρόνια. Εάν θυμάμαι καλά, το 2009 ήσασταν μέλος της κυβέρνησης ΠΑΣΟΚ και μάλιστα Υπουργός Τουρισμού. Μπορείτε να μου πείτε, βεβαίως, ότι δεν είχατε άμεσα σχέση με την απολιγνιτοποίηση ή με το τι συνέβαινε στη Δυτική Μακεδονία, αλλά θέλω να σας πω, κύριε συνάδελφε, ότι η απολιγνιτοποίηση, με επίσημες δηλώσεις της ΔΕΗ, ξεκίνησε πρακτικά το 2010 με τη θέση εκτός λειτουργίας της μονάδας Πτολεμαΐδα 1. Απορώ γιατί αυτό δεν το είχατε σημειώσει. Ξέρετε πόσο παρέλαβε ο Κυριάκος Μητσοτάκης το 2019 που για πρώτη φορά έστρεψε την προσοχή του το κράτος στο πρόβλημα της Δυτικής Μακεδονίας; Γιατί το μεγαλύτερο ποσοστό της απολιγνιτοποίησης συνετελέσθη κατά τη διακυβέρνησή σας, γιατί από εσάς ξεκίνησε το 2010, και, βεβαίως, οι λόγοι που ώθησαν στην απολιγνιτοποίηση ήταν η περιβαλλοντική αδυναμία τήρησης των νέων μειωμένων ορίων. Δεν ενδιαφερθήκατε τότε ως Kυβέρνηση να αναθεωρήσετε τα σχέδια και τις περιβαλλοντικές επιπτώσεις της οποιασδήποτε μονάδας. Αδιαφορήσατε, κύριε συνάδελφε, το 2010 και έτσι το 2011 έκλεισε η «Πτολεμαΐδα 2» και στη Μεγαλόπολη οι 1 και 2 ακολούθησαν το 2014, αφού δεν είχατε αναθεωρήσει και δεν είχατε αδειοδοτήσει τις μονάδες, για να έρθει να ολοκληρώσει αυτή την απολιγνιτοποίηση που την παρέλαβε στο 30% η κυβέρνηση το 2019. Δεν έχει μεγάλη απόκλιση από τότε μέχρι σήμερα, το 70% συνετελέσθη από την Kυβέρνηση ΠΑΣΟΚ και ΣΥΡΙΖΑ. Αυτή είναι η αλήθεια για να μιλάμε για τις αλήθειες και νομίζω ότι πρέπει κάποια στιγμή να καταγράφονται.

Αναφερθήκατε και εσείς και άλλοι συνάδελφοι σχετικά με τις ενεργειακές κοινότητες, τι έχουμε κάνει για τις ενεργειακές κοινότητες και, παρεμπιπτόντως, μόλις σήμερα ανακοινώθηκε ένα νέο Πρόγραμμα, γιατί μιλήσατε και για τα αγροτικά, «Φωτοβολταϊκά στο Χωράφι» που αφορά όλους τους επαγγελματίες αγρότες. Δεν είναι μόνο αυτό, αφού 26 ενεργειακές κοινότητες έχουν λάβει δάνεια από το Ταμείο Ανάκαμψης ύψους 248 εκατομμυρίων ευρώ.

26 ενεργειακές κοινότητες έχουν λάβει δάνεια από το Ταμείο Ανάκαμψης 248 εκατομμυρίων ευρώ. Επομένως, βλέπετε ότι και στις ενεργειακές κοινότητες και στο «Εξοικονομώ» που αφορά τα νοικοκυριά και τις επιχειρήσεις και είναι ερώτηση που έχει τεθεί από πολλούς συναδέλφους, 105.000 νοικοκυριά έχουν λάβει στήριξη.

Το πρόγραμμα «Αλλάζω Συσκευή» είναι ήδη ανοικτό και πάνω από 10.000 αιτήσεις έχουν υποβληθεί και το «Εξοικονομώ Επιχειρώντας» είναι επίσης, ανοικτό. Αναμένεται η αυτοπαραγωγή με φωτοβολταϊκά για βιομηχανία. Βλέπετε ένα πλαίσιο στήριξης για τις Ανανεώσιμες Πηγές που αφορούν και τους ελεύθερους επαγγελματίες και τα νοικοκυριά και τους αγρότες και τις επιχειρήσεις.

Κυρία Μανωλάκου, αναφερθήκατε στο θέμα της υγείας. Θέλω να σας πω ότι ίσως σας έχει διαφύγει ότι 42 έργα συνολικού προϋπολογισμού 2,2 δισεκατομμυρίων ευρώ τρέχουν από το Ταμείο Ανάκαμψης για την αναβάθμιση του τομέα της υγείας. Ο ρόλος του Ταμείου Ανάκαμψης είναι να αναβαθμίσει τις υποδομές, γι’ αυτό και έχουν τρέξει στις υποδομές και στον εξοπλισμό δημοσίων νοσοκομείων και κέντρων υγείας, στον ψηφιακό μετασχηματισμό της υγείας, στο Πρόγραμμα Πρόληψης «Σπύρος Δοξιάδης» που επεκτείνεται τώρα και ευρύτερα στον γενικότερο πληθυσμό.

Επίσης, κατ’ οίκον νοσηλεία και περίθαλψη, μεταρρύθμιση του clawback και του προγράμματος συμψηφισμού με επενδύσεις για να μπορέσουμε να έχουμε αυτάρκεια στα φάρμακα, καθότι η Ευρώπη εξαρτάται από τις εισαγωγές υλών από τρίτες χώρες. Στη μεταρρύθμιση των υπηρεσιών ψυχικής υγείας και στις οργανωτικές μεταρρυθμίσεις στο σύστημα υγείας.

Βλέπετε ότι και εδώ, αλλά και στον τομέα της παιδείας όπου έχουμε 25 έργα προϋπολογισμού 1,1 δισεκατομμυρίων ευρώ, έχουμε την προώθηση της ποιότητας, της καινοτομίας και της εξωστρέφειας στα Πανεπιστήμια, την αναβάθμιση της επαγγελματικής εκπαίδευσης, τη μεταρρύθμιση της επαγγελματικής εκπαίδευσης, κατάρτιση ψηφιακού μετασχηματισμού και ψηφιοποίηση.

Κύριε Βιλιάρδο, νομίζω ότι εν τη ρύμη του λόγου σας είπατε ότι πάμε πίσω, δεν πάμε καλά κτλ., κατ’ ουσίαν είπατε κάτι αντίθετο από αυτό που εννοούσατε. Γιατί, είπατε ότι ενώ οι εκταμιεύσεις στην Ευρώπη είναι στο 30%, στην Ελλάδα είναι 41%. Έτσι είναι, γι’ αυτό και η Ελλάδα είναι στις πρώτες θέσεις, ακριβώς επειδή αυτή η κυβέρνηση είχε ενσκήψει στα προβλήματα. Βεβαίως, έχουμε και διοικητικά θέματα που πρέπει να αντιμετωπίσουμε.

Προφανώς, υπάρχουν ζητήματα που πρέπει να λύσουμε, αλλά αυτό δεν σημαίνει και δεν πρέπει να μηδενίσουμε, διότι, αυτό κάνει η αντιπολίτευση. Μηδενίζει και μερικές φορές το κάνει με τοξικό τρόπο. Μηδενίζει την προσπάθεια, ενώ θα μπορούσε να έρθει συμπληρωματικά να καταθέσει προτάσεις, έτσι ώστε να μπορέσουμε καλύτερα και η συμπολίτευση και η αντιπολίτευση να δώσουμε λύσεις στα προβλήματα του ελληνικού λαού.

Κύριε Βιλιάρδο, επειδή αναφερθήκατε και στις δόσεις, είμαστε στην τέταρτη δόση. Είμαστε από τις λίγες χώρες που έχουμε υποβάλλει και έχουμε λάβει τρεις δόσεις από το Ταμείο Ανάκαμψης. Ίσως μέσα στις πρώτες χώρες, στο 20% - 25%. Διότι, ακριβώς κυνηγάμε και πιστεύουμε ότι η Ελλάδα δεν πρέπει να γυρίσει πίσω και θα πρέπει να πετύχουμε τους στόχους μας και να πάρουμε όλα τα λεφτά.

Με την τέταρτη δόση, λοιπόν, θα λάβουμε 998 εκατομμύρια για το κομμάτι των γκρουπ των επιδοτήσεων και 2,3 δισεκατομμύρια για το κομμάτι των δανείων.

Στην 5η δόση, που προγραμματίζουμε, μάλιστα μπορεί να έχουμε εξελίξεις και ίσως η δόση των δανείων να γίνει και πολύ σύντομα. Να έχουμε πετύχει, δηλαδή, τους στόχους πολύ νωρίτερα από αυτά που είχαμε πει. Στην 5η δόση θα πάρουμε 1,3 δισεκατομμύρια στο κομμάτι των επενδύσεων και 2,3 δισεκατομμύρια στο δανειακό σκέλος.

Με την αναθεώρηση, αναθεώρησε και η Ευρώπη τον τρόπο με τον οποίο καταβάλλει τα χρήματα. Ενώ, στην αρχή, ήταν με βάση ποσοστιαία των οροσήμων, άλλαξε στην πορεία –είναι για όλες τις χώρες αυτό- και ήταν ανάλογα με την επίτευξη των οροσήμων, ανάλογα καταβάλλονται και οι δόσεις.

Επομένως, βλέπετε ότι είμαστε συνεπείς και σε αυτό το κομμάτι των δανείων και των αιτήσεων *(απαιτήσεων*). Και επειδή με ενδιαφέρον άκουσα ότι ρωτήσατε, επίσης, για τις δανειακές συμβάσεις των 11,5 δισεκατομμυρίων ευρώ, πώς έχουν προκύψει και τι έχουν δώσει οι τράπεζες. Κάτι ακούστηκε και για 6,5 δισεκατομμύρια ευρώ -δεν ισχύει αυτό. Από τα 11,5 δισεκατομμύρια, τα 4,7 είναι από δάνεια από το Ταμείο Ανάκαμψης, με 0,35 για τις μικρές, πολύ μικρές επιχειρήσεις και με 1% για τις μεσαίες και τις μεγάλες επιχειρήσεις. Τα 4,7 δισεκατομμύρια είναι από το Ταμείο Ανάκαμψης. Τα 3,8 δισεκατομμύρια είναι από τις τράπεζες –εμπορικό δάνειο, δηλαδή- και 2,7 είναι ιδιωτική συμμετοχή.

Επομένως, βλέπετε ότι υπάρχει η ιδιωτική συμμετοχή και ήδη έχει εισρεύσει στην ελληνική οικονομία και αναμένουμε και σύμφωνα με αυτά, τα οποία μάς δίνουν οι τράπεζες. Γιατί, ξέρετε, με τις επενδύσεις θα πρέπει να παρακολουθήσεις και την εκταμίευση των δανείων. Σύμφωνα με αυτά, πάνω από το 45% των ήδη υφιστάμενων συμβάσεων θα εισρεύσουν στην ελληνική οικονομία το 2024. Αντιλαμβάνεστε ότι, αν αυτό το πολλαπλασιάσετε επί 2 – περίπου, διότι το 50% είναι με το δάνειο του Ταμείου Ανάκαμψης- θα αντιληφθείτε την προστιθέμενη αξία που έχει στο επενδυτικό κενό (*κοινό*).

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Πάντως, κύριε Υπουργέ, δεν το είπα εν τη ρύμη του λόγου, είπα την αλήθεια. Είπα ότι και στην Ευρώπη υπάρχει χαμηλή εκταμίευση λόγω της γραφειοκρατίας. Στην Ελλάδα έχουμε περισσότερα, αλλά σε σχέση με αυτά που θα μπορούσαμε, είναι ακόμα λίγα.

Έχετε συνηθίσει, απλά, να ακούτε κακή κριτική. Είπα αυτό που ισχύει.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Όχι, είπατε αυτό. Εγώ άκουσα ότι δεν τρέχαμε τις εκταμιεύσεις. Αλλά, είπατε ότι η Ευρώπη είναι στο 30% και η Ελλάδα στο 41%. Αυτό είπατε. Δεν ξέρω αν δεν άκουσα καλά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Αυτό ακριβώς είπα και εγώ, αλλά και τα δύο ποσά είναι λίγα. Και γι’ αυτό παραπονιούνται στην Ευρώπη για γραφειοκρατία και άρα θα έπρεπε και εμείς να παραπονούμαστε για το ίδιο θέμα. Αυτό είπα.

Απλά – επαναλαμβάνω- δεν έχουμε πάντοτε η αντιπολίτευση αρνητική κριτική. Όταν βλέπουμε κάτι σωστό, λέμε αυτό που είναι σωστό. Αλλοίμονο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Είναι απολύτως δεκτό. Και η κριτική είναι δεκτή. Η τοξικότητα δεν είναι δεκτή ή, μάλλον, δεν πρέπει να υπάρχει. Διότι, νομίζω, στο Ελληνικό Κοινοβούλιο υπηρετούμε όλοι τους Έλληνες πολίτες. Επομένως, θα πρέπει να το κάνουμε με τον καλύτερο δυνατό τρόπο.

 Τώρα, για τις Περιφέρειες, διότι έχει μεγάλη αξία για αυτές. Θέλω να σας πω ότι οι Περιφέρειες -και θα αναφερθώ λίγο και στο ΕΣΠΑ- έλαβαν, στη νέα προγραμματική περίοδο, 30-31% παραπάνω επιχορήγηση, στο νέο ΕΣΠΑ 2021-2027, απ’ ό,τι είχαν λάβει στο προηγούμενο ΕΣΠΑ 2014-2020. Και βλέπουμε ότι από τα δάνεια, τα οποία έχουν δοθεί, περίπου το 27-28% έχουν ήδη εκταμιευθεί και έχουν πάει προς την περιφέρεια.

Επομένως, υπάρχει μια ταχύτητα δανείων και στην περιφέρεια, δεν είναι μόνο στα κέντρα, διότι οι επενδύσεις είναι στη Δυτική Μακεδονία, στη Θεσσαλία, στη Δυτική Ελλάδα. Έχουμε, δηλαδή, επενδύσεις και αριθμό επενδύσεων σε πολλά σημεία. Και έχουμε και γενικές επενδύσεις, που είναι στην επικράτεια, με πολλαπλούς τόπους εγκατάστασης. Οπότε, βλέπετε ότι υπάρχει ένα επενδυτικό ενδιαφέρον για δάνεια, τα οποία λαμβάνονται για τις Περιφέρειες.

Αγροτικός κλάδος, φωτοβολταϊκά και φωτοβολταϊκά στη στέγη, από το Ταμείο Ανάκαμψης. Τα προγράμματα για τη μεταποίηση, που έτρεξε το Υπουργείο Αγροτικής Ανάπτυξης, είχαν μεγάλο ενδιαφέρον και είδαμε ότι υπερκαλύφθηκε η ζήτηση της επιδότησης αυτής. Βλέπουμε ότι υπάρχει μεγάλο ενδιαφέρον στη μεταποίηση στον αγροτικό τομέα. Επομένως, είχαμε από το Ταμείο Ανάκαμψης μια σημαντική εκροή πόρων προς τον αγροτικό κόσμο.

Τώρα, ο κ. Καζαμίας, αναφέρθηκε στις παθογένειες της Οικονομίας, τις παθογένειες της Δημόσιας Διοίκησης.

 Κοιτάξτε προφανώς, όταν μιλάμε ότι απαιτούνται μεταρρυθμίσεις και κάνουμε μεταρρυθμίσεις, τι σημαίνει μεταρρύθμιση;

 Μεταρρύθμιση σημαίνει, ότι αλλάζω τον τρόπο που λειτουργεί η Δημόσια Διοίκηση. Αλλάζω τον τρόπο που λειτουργεί η Δημόσια Διοίκηση, δεν γίνεται από τη μία μέρα στην άλλη, είναι μια σταθερή προσπάθεια. Να θυμίσω, ότι από την πρώτη στιγμή που ξεκίνησε αυτή η Κυβέρνηση, έφερε το νόμο «Επενδύω στην Ελλάδα», με μια σειρά από μεταρρυθμίσεις προκειμένου να επιταχύνει και να διευκολύνει την επενδυτική δραστηριότητα.

 Όσο πιο πολύ ενισχύουμε τον Έλληνα επιχειρηματία, τον Έλληνα ελεύθερο επαγγελματία και το κάνουμε το περιβάλλον πιο φιλικό τόσο πιο πολλές θέσεις εργασίας δημιουργούνται. Είναι δικαίωμα στην εργασία, που έχουν όλοι, όλες οι ελληνίδες και όλοι οι έλληνες και το υπηρετούμε αυτό, με τον καλύτερο τρόπο.

 Εμείς, πιστεύουμε στο DNA μας, είναι η στήριξη της επιχειρηματικότητας, άλλα δεν χαρίζουμε σε κανέναν την κοινωνική ευαισθησία. Γι’ αυτό και τα προγράμματά μας, από το Ταμείο Ανάκαμψης και από το ΕΣΠΑ και από το Πρόγραμμα Δημοσίων Επενδύσεων έχουν στόχευση και σε θέματα κοινωνικής συνοχής.

Εδώ, ερχόμαστε στο μεγάλο ερώτημα των Ευρωεκλογών που έρχεται στις 9 Ιουνίου, το τι Ευρώπη θα έχουμε, αλλά και στη στήριξη της επιχειρηματικότητας, γιατί κυρίες και κύριοι στις 9 Ιουνίου, δεν είναι απλά μια ημερομηνία που θέλουμε να πάμε ή να στείλουμε ένα μήνυμα στην Κυβέρνηση, κρίνονται πάρα πολλά.

 Η διεκδίκηση ειδικά, απέναντι σε χώρες του Βορρά σε ό,τι έχει σχέση με το Ταμείο Συνοχής σε ό,τι έχει σχέση με το Ταμείο της Κοινής Αγροτικής Πολιτικής, πρέπει να είναι πολύ ισχυρές. Η «φωνή» πρέπει να είναι ενδυναμωμένη. Υπάρχει μια τάση προς την Ευρώπη, να θέλει να μειώσει στην επόμενη Προγραμματική Περίοδο το Ταμείο Συνοχής που εμείς, έχουμε μεγάλο συμφέρον να διεκδικήσουμε και να παραμείνει το Ταμείο Συνοχής στο ύψος που βρίσκεται, αλλά ταυτόχρονα επειδή, ήμασταν και η μόνη χώρα που κρατήσαμε το Πρόγραμμα της Κοινής Αγροτικής Πολιτικής, έχει μεγάλη σημασία να έχουμε μια «ισχυρή φωνή» μέσα στην Ευρώπη για να μπορέσουμε να διεκδικήσουμε τα καλύτερα για την πατρίδα μας.

 Με αυτά, νομίζω ότι οι απαντήσεις σχετικά με ότι απεντάχθηκε είχε σχέση ακριβώς, με ορόσημο, αλλά τα σημαντικά έργα με την επίτευξη των ορόσημων και την επίτευξη των στόχων, διότι σας είπαμε, ότι έπρεπε να απομειωθεί ένα ποσό λόγω της αύξησης, του κατά κεφαλήν εισοδήματος και ταυτόχρονα έπρεπε να επανακατευθύνουμε πόρους προς τη μεγάλη ζημιά που πάθαμε στη Θεσσαλία.

 Στο σύνολο όμως, των απεντάξεων απαντούμε με εντάξεις στο ΕΣΠΑ και στο Πρόγραμμα των Δημοσίων Επενδύσεων, γι’ αυτό και στα αντιπλημμυρικά έργα αμέσως, εξαγγείλαμε με Πρόγραμμα από το ΕΣΠΑ και εντάξαμε τα έργα αυτά, τα οποία είχαν απενταχθεί από το από το Ταμείο Ανάκαμψης.

 Κυρίες και κύριοι, θέλω να σας διαβεβαιώσω, ότι αυτή η Κυβέρνηση θα παραμείνει σταθερά στην πορεία που έχει χαράξει της Δημοσιονομικής πειθαρχίας της στήριξης των Κανόνων, αλλά και ταυτόχρονα της διεκδίκησης των πόρων, έτσι ώστε η επόμενη μέρα να μας βρει ακόμα πιο δυνατούς.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε κύριε Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο «Κύρωση του Προσαρτήματος στη Σύμβαση Χρηματοδότησης του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και του παραρτήματος του και του Προσαρτήματος στη Δανειακή Σύμβαση του Μηχανισμού Ανάκαμψης και Ανθεκτικότητας μεταξύ της Ευρωπαϊκής Ένωσης, εκπροσωπούμενης από την Ευρωπαϊκή Επιτροπή και της Ελληνικής Δημοκρατίας και των παραρτημάτων του».

 Όπως, προκύπτει από τις τοποθετήσεις των Εισηγητών και των Ειδικών Αγορητών.

 Ο Εισηγητής της Πλειοψηφίας, ο κ. Αθανάσιος Λιούτας, ψήφισε υπέρ.

 Η Εισηγήτρια της Πλειοψηφίας, η κυρία Μαρίνα Κοντοτόλη, επιφυλάχθηκε.

Ο Ειδικός Αγορητής Κοινοβουλευτικής Ομάδας του «ΠΑΣΟΚ - ΚΙΝΗΜΑ ΑΛΛΑΓΗΣ», ο κ. Παύλος Γερουλάνος, επιφυλάχθηκε.

 Η Ειδική Αγορήτρια, της Κοινοβουλευτικής Ομάδας του «Κομμουνιστικού Κόμματος Ελλάδας», η κυρία Διαμάντω Μανωλάκου, ψήφισε κατά.

 Ο Ειδικός Αγορητής της Κοινοβουλευτικής Ομάδας «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ», ο κ. Βασίλειος Βιλιάρδος, επιφυλάχθηκε.

 Ο Ειδικός Αγορητής της Κοινοβουλευτικής Ομάδας «ΝΕΑ ΑΡΙΣΤΕΡΑ», ο κ. Οζγκιούρ Φερχάτ, επιφυλάχθηκε.

 Ο Ειδικός Αγορητής της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘’ΝΙΚΗ’’», ο κ. Ανδρέας Βορύλλας, επιφυλάχθηκε.

 Ο Ειδικός Αγορητής της Κοινοβουλευτικής Ομάδας «ΣΠΑΡΤΙΑΤΕΣ», ο κ. Αθανάσιος Χαλκιάς, επιφυλάχθηκε.

Ο Ειδικός Αγορητής της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», ο κ. Καζαμίας επιφυλάχθηκε.

 Συνεπώς, το σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της Αρχής, επί των άρθρων και στο σύνολό του ως, έχει κατά πλειοψηφία.

Κυρίες και κύριοι συνάδελφοι, στο σημείο αυτό λύεται η Συνεδρίαση της Επιτροπής.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Παρόντες ήταν οι Βουλευτές κ.κ.: Αβραμόπουλος Δημήτριος, Ακτύπης Διονύσιος, Αυγερινοπούλου Διονυσία – Θεοδώρα, Βεσυρόπουλος Απόστολος, Δερμεντζόπουλος Χρήστος, Ζεμπίλης Αθανάσιος, Καββαδάς Αθανάσιος, Καραγκούνης Κωνσταντίνος (Κώστας), Καραμανλή Άννα, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μηταράκης Παναγιώτης (Νότης), Μπαραλιάκος Ξενοφών (Φώντας), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σκόνδρα Ασημίνα, Τσιάρας Κωνσταντίνος, Κοντοτόλη Μαρίνα, Καραμέρος Γεώργιος, Μάλαμα Κυριακή, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Σταρακά Χριστίνα, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Οζγκιούρ Φερχάτ, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος και Καραγεωργοπούλου Ελένη.

Τέλος και περί ώρα 12.50΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**